
Orné  de  figures  du  temps. 


Se  vend  à  Paris,  à  la  Sirène, 
21,  rue  Hautefeuille. 


Dizain   de   Maistre    Hugues    Salel   à 
l'auteur  de  ce  livre. 


SI,  pour  niesler  profit  avec  doulceur. 
On  mecten  pris  un  aucteur  grandement, 
Prisé  seras,  de  cela  tien  toy  sceur  : 
Je  le  congnois,  car  ton  entendement 
En  ce  livret,  soubz  plaisant  fondement, 
L'utilité  a  si  tresbien  descripte. 
Qu'il  m'est  advis  que  voy  un  Democrite 
Riant  les  faictz  de  nostre  vie  humaine. 
Or  persévère,  et,  si  n'en  as  mérite 
En  ces   bas  lieux  :  l'auras  en  hault  dommaine. 


Prologue  de  l'auteur 


RESILLUSTKES  et  Trescheva- 
leureiix  champions,  gentil^ 
hommes  et  aultres,  qui  volun- 
tiers  vous  adonne::^  à  toutes 
gentillesses  et  honnestete:^,  vous 
ave^  na  gueres  veu,  leti,  et  sceu 
les  Grandes  et  inestimables 
Chronicques  de  l'énorme  géant  Gargantua,  et 
comme  vrays  fidèles  les  ave^  creues  gualantement, 
et  y  ave^  maintesfoys  passé  vostre  temps  avecques  les 
honorables  dames  et  damoyselles,  leur  en  faisans 
beaulx  et  longs  narre^^,  alors  que  estie:^  hors  de  pro- 
pos, dont  estez^  bien  digne  de  grande  louange  et 
mémoire  sempiternelles. 

Et  à  la  mienne  volunté  que  chascun  laissast  sa 
propre  besoigne,  ne  se  souciast  de  son  mestier,  et  mist 
ses  affaires  propres  en  oubly,  pour  y  vacquer  entière- 

meut,  sa7îs  que  son  esperit  feiist  de  ailleurs  distraict 
ny  empesché,  jusques  à  ce  que  ïon  les  tint  par  ciieur, 
affin  que  si  d'adventure  Fart  de  l'Imprimerie  cessait, 
ou  en  cas  que  tous  livres  périssent,  on  temps  advenir 
un  chascun  les  peust  bien  au  net  enseigner  à  ses 
enfans,  et  à  ses  successeurs  et  survivens  bailler 
comme  de  main  en  main,  ainsy  que  une  religieuse 
Caballe  :  car  il  y  a  plus  de  fruict  que  paradventure 
ne  pensent  un  tas  de  gros  lalvassiers,  tous  croustele- 
ve^,  qui  entendent  beaucoup  moins  en  ces  petites 
joyeusetés  que  nefaict  Raclet  en  /'Institute. 

J'en  ay  congneu  de  bault::^  et  puissans  seigneurs 
en  bon  nombre  qui,  allant  à  chasse  de  grosses 
bestes,  ou  voiler  pour  canes,  s'il  advenoit  que  la 
beste  ne  feust  rencontrée  par  les  brisées,  ou  que  le 
faulcon  se  mist  à  planer,  voyant  la  proye  gaigner  à 
tire  d'esle,  il:^  estoient  bien  marrys,  comme  entende^ 
asse^  ;  mais  leur  refuge  de  reconfort,  et  affin  de  ne 
soy  morfondre,  estait  à  recaler  les  inestimables  faict^ 
dudict  Gargantua.  Aultres  sont  par  le  monde  (ce 
ne  sont  fariboles')  qui,  estans  grandement  afflige:;^ 
du  mal  des  dent:^^  après  avoir  tous  leurs  biens  des- 
pendu^  en  medicins,  sans  en  rien  profiter,  ne  ont 
trouvé  remède  plus  expédient  que  de  mettre  lesdictes 
Chronicques  entre  deux  heaulx  linges  bien  chaulx 
et  les  appliquer  au  lieu  de  la  douleur,  les  sinapi:^and 
avecques  un  peu  de  pauldre  d'oribus.  Mais  que 
diray  je  des  pauvres  vérole^  et  goutteux  ?  O  quan- 
esfoys  nous  les  avons  veu,  à  l'heure  que  il^  estoyent 

bien  oiiiglÀi  et  engresse-  à  poinct,  et  Je  visaige  leur 
rehiysoit  comme  la  cJaveure  d'un  charnier,  et  les 
dcnt:;^  leur  tressailloyent  comme  font  les  marchettes 
d'un  clavier  d'orgues  ou  d'espinette  quand  on  joue 
dessus,  et  que  le  gosier  leur  escumoit  comme  à  un 
■verrat  que  les  vaulires  ont  aculé  entre  les  toilles  ! 
Que  faisoyent  //:(  alors  ?  Toute  leur  consolation 
n'estoit  que  de  ouyr  lire  quelque  page  dudict  Livre  ; 
d  en  avons  veu  qui  se  donnoyent  à  cent  pipes  de 
vieulx  diables,  en  cas  que  ib^  n'eussent  senty  allége- 
ment manifeste  à  la  lecture  dudict  Livre,  lors  qu'on 
les  tenoit  es  lymbes,  ny  plus  ny  moins  que  les  femmes 
est  ans  en  mal  d'enfant  quand  on  leurs  leist  la  Vie 
de  saincte  Marguerite. 

Est-ce  rien  cela  ?  Trouve  moy  livre,  en  quelque 
langue,  en  quelque  faculté  et  science  que  ce  soit,  qui 
ayt  telles  vertus,  propriétés  et  prérogatives,  et  je 
poieray  chopine  de  trippes.  Non,  messieurs,  non  : 
il  est  sans  pair,  incomparable  et  sans  parragon.  fe 
le  maintiens  jusques  au  feu,  exclusive.  Et  ceulx  qui 
vouldroient  maintenir  que  si,  réputés  les  abuseurs, 
predestinateurs,  emposteurs  et  séducteurs. 

Bien  vray  est  il  que  l'on  trouve  en  aulcuns  livres, 
dignes  de  haultefustaye,  certaines  propriétés  occultes, 
an  nombre  desquel:^  Von  tient  Fessepinte,  Orlando 
furioso,  Robert  le  Diable,  Fierabras,  Guillaume 
sans  paour,  Huon  de  Bourdeaulx,  Montevielle 
et  Matabrune  ;  mais  il:^  ne  sont  comparables  à  cel- 
hi\  duquel  parlons.  Et  le  monde  a  bien  congneu 

par  expérience  infallihle  le  grand  cmohiment  el 
utilité  qui  venait  de  ladicte  Chronicque  Gargan- 
tuine,  car  il  en  a  esté  plus  vendu  par  les  impri- 
meurs en  deux  moys  quil  ne  sera  acheté  de  Bibles 
en  neuf  ans. 

Voulant  doncques,  je,  vostre  humble  esclave, 
accroistre  vos  passetemps  d'advantaige,  vous  offre 
de  présent  tin  aultre  livre  de  mesme  hillon,  sinon 
quil  est  un  peu  plus  équitable  et  digne  de  foy  que 
n  estait  T aultre  :  car  ne  croyer^  Çsi  ne  voule:^^  errer  à 
vostre  escient^  que  j'en  parle  comme  les  Juij\_  de  la 
lay.  Je  m  suis  nay  en  telle  planetle,  et  n€  m' advint 
oncques  de  mentir,  ou  asseurer  chose  que  ne  feust 
véritable.  J'en  parle  comme  un  gaillard  Onocratale, 
voyre,  dy  je,  crotenotaire  des  martyrs  amans  et 
crocquenotaire  de  amours.  Quod  vidimus  testa- 
mur.  C'est  des  horribles  faictr^  et  prouesses  de  Pan- 
tagruel, lequel  j'ay  servy  à  gaiges  des  ce  que  je  fu::^ 
hors  de  page,  jusques  à  présent,  que  par  son  congié 
je  m'en  suis  venu  visiter  mon  pais  de  vache  et  sça- 
voir  si  en  vie  estoyt  parent  mien  aulcun. 

Pourtant,  affin  que  je  face  fin  à  ce  prologue, 
tout  ainsi  comme  je  me  donne  à  cent  mille  panerées 
de  beaulx  diables,  corps  et  ame,  irippes  et  boyaulx, 
en  cas  que  j'en  mente  en  toute  ïhystoire  d'un  seul 
mat,  pareillement,  le  feu  sainct  Antoine  vous  arde, 
mau  de  terre  vous  vire,  le  lancy,  le  maulubec  vous 
trousse,  la  caquesangue  vous  viengne,  le  mau  fin 
feu  de  ricqueracque,  aussi  menu  que  poil  de  vache. 

tout  renforcé  de  vif  argent,  vous  puisse  entrer  au 
fondement,  et  comme  Sodome  et  Gomorre  puissie::^ 
tomber  en  soulphre,  en  feu  et  en  abysme,  en  cas  que 
vous  ne  croye::^  fermement  tout  ce  que  je  vous  racomp- 
teray  en  ceste  présente  Chronicque. 


De  l'origine  et  antiquité 
du  grand  Pantagruel. 

Chapitre  I. 


;1E  ne  sera  chose  inutile  ne 
03'sifve,  veu  que  sommes  de 
séjour,  vous  ramentevoir  la 
première  source  et  origine 
dont  nous  est  né  le  bon 
Pantagruel.  Car  je  voy  que 
tous  bons  hystoriographes 
ainsi  ont  traicté  leurs  Chronicques,  non  seulle- 
ment  les  Arabes,  Barbares  et  Latins,  mais  aussi 
Grego3's,  Gentilz,  qui  furent  buveurs  eternelz. 
Hz  vous  convient  doncques  noter  que,  au  com- 
mencement du  monde  (je  parle  de  loing,  il  y 
a  plus  de  quarante  quarantaines  de  nuyctz, 
pour  nombrer  à  la  mode  des  antiques  Druides), 
peu  après  que  Abel  fust  occis  par  son  frère 
Cain,  la  terre,  embue  du   sang  du   juste,  fut 

certaine  année  si  très  fertile  en  tous  fruictz  qui 
de  ses  flans  nous  sont  produytz,  et  singulière- 
ment en  mesles,  que  on  Tappella  de  toute 
mémoire  l'année  des  grosses  mesles,  car  les 
îroys  en  faisoyent  le  boysseau. 


En  ycelle  les  Kalendes  feurent  trouvées  par 
les  bréviaires  des  Grecz.  Le  moys  de  Mars 
faillit  en  karesme,  et  lut  la  myoust  en  May. 
On  moys  de  Octobre,  ce  me  semble,  ou  bien 

de  Septembre  (affin  que  je  ne  erre,  car  de  cela 
me  veulx  je  curieusement  guarder),  fut  la  sep- 
maine  tant  renommée  par  les  Annales,  qu'on 
nomme  la  sepmaine  des  troys  Jeudis,  car  il  y 
en  eut  troys,  à  cause  des  irreguliers  bissextes, 
que  le  soleil  bruncha  quelque  peu  comme 
dehitorihus  à  gauche,  et  la  lune  varia  de  son 
cours  plus  de  cinq  toyzes,  et  feut  manifeste- 
ment veu  le  movement  de  trépidation  on  fir- 
mament dict  Aplatie  ;  tellement  que  la  Pléiade 
moyene,  laissant  ses  compaignons,  déclina 
vers  Tequinoctial,  et  l'estoille  nommé  l'Espy 
laissa  la  Vierge,  se  retirant  vers  la  Balance  ;  qui 
sont  cas  bien  espoventables  et  matières  tant 
dures  et  difficiles  que  les  astrologues  ne  y 
peuvent  mordre.  Aussi  auroient  ilz  les  dents 
bien  longues  s'ilz  povoient  toucher  jusques  là. 
Faictes  vostre  compte  que  le  monde  volun- 
tiers  mangeoit  desdictes  mesles,  car  elles 
estoient  belles  à  l'œil  et  délicieuses  au  goust. 
Mais,  tout  ainsi  comme  Noë,  le  sainct  homme 
(auquel  tant  sommes  obligez  et  tenuz  de  ce 
qu'il  nous  planta  la  vine,  dont  nous  vient 
celle  nectaricque,  délicieuse,  précieuse,  céleste, 
joyeuse  et  deificque  liqueur  qu'on  nomme  le 
piot)  fut  trompé  en  le  beuvant,  car  il  ignoroit 
la  grande  vertu  et  puissance  d'icelluy,  sembla- 
blement  les  hommes  et  femmes  de  celluy 
temps  mangeoyent  en  grand  plaisir  de  ce  beau 

et  gros  fruict.  Mais  accidens  bien  divers  leur 
en  advindrent,  car  à  tous  survint  au  corps  une 
enfleure  très  horrible,  mais  non  à  tous  en  un 
mesme    lieu.  Car   aulcuns    enflo3'ent    par    le 


^  jlîoc  qai  pfan^c  fa  Signe. 


ventre,  et  le  ventre  leur  devenoit  bossu  comme 
une  grosse  tonne,  desquelz  est  escript  :  P^eii- 
ircm  omnipotcnlem,  lesquelz  furent  tous  gens  de 
bien  et  bons  raillars.  Et  de  ccste  race  nasquit 
sainct  Pansart,  et  Mardygras.  Les  aultres 
enfloyent  par  les  espaules,  et  tant  estoyent 
bossus  qu'on  les  appelloit  montiferes.  comme 
portemontaignes,  dont  vous  en  voyez  encores 
par  le  monde  en  divers  sexes  et  dignités.  Et  de 


cesie  race  yssit  Esopet,  duquel  vous  avez  les 
beaulx  faictz  et  diclz  par  escript.  Les  aultres 
cnfloyent  en  longueur  par  le  membre  qu'on 
nomme  le  laboureur  de  nature,  en  sorte  qu'ilz 
le  avoyent  merveilleusement  long,  grand,  gras, 
gros,  verd  et  acresté  à  la  mode  antique  ;  si  bien 
qu'ilz  s'en  servoyent  de  ceinture,  le  redoublans 
à  cinq  ou  à  six  foys  par  le  corps.  Et,  s'il  adve- 
noit  qu'il  feust  en  poinct  et  eust  vent  en 
pouppe,  à  les  veoir  eussiez  dict  que  c'estoyent 
gens  qui  eussent  leurs  lances  en  l'arrest  pour 
jouster  à  la  quintaine.  Et  d'yceulx  est  perdue 
la  race,  ainsi  comme  disent  les  femmes.  Car 
elles  lamentent  continuellement  qu' 


Il  n'en  est  plus  de  ces  gros,  etc., 


12 


PANTAGRUEL 


VOUS  sçavez  le  reste  de  la  chanson.  Aultres 
croissoient  en  matière  de  couilles  si  énormé- 
ment que  les  troys  emplissoient  bien  un  muy 
D'yceulx  sont  descendues  les  couilles  de  Lor- 
raine, lesquelles  jamays  ne  habitent  en  bra- 
guette :  elles  tombent  au  fond  des  chausses. 
Aultres  croyssoient  par  les  jambes,  et  à  les  veoir 
eussiez  dict  que  c'estoyent  grues,  ou  flammans, 
ou  bien  gens  marchans  sus  eschasses.  Et  les 

petits  grimaulx  les  appellent  en  grammaire 
lamhus.  Es  aultres  tant  croissoit  le  nez  qu'il 
sembloit  la  fleute  d'un  alambic,  tout  diapré, 
tout  estincelé  de  bubeletes,  pullulant,  purpuré, 
à  pompettes,  tout  esmaillé,  tout  boutonné  et 
brodé  de  gueules.  Et  tel  avez  veu  le  chanoine 
Panzoult,  et  Piedeboys,  medicin  de  Angiers  ; 
de  laquelle  race  peu  furent  qui  aimassent  la 
ptissane,  mais  tous  furent  amateurs  de  purée 
septembrale.  Nason  et  Ovide  en  prindrent  leur 
origine,  et  tous  ceulx  desquelz  est  escript  :  A^^ 
reminiscaris. 

Aultres  croissoyent  par  les  aureilles,  les- 
quelles tant  grandes  avoyent  que  de  l'une  fai- 
soyent  pourpoint,  chausses  et  sayon,  de  l'aultre 
se  couvroyent  comme  d'une  cape  à  l'espa- 
gnole ;  et  dict  on  que  en  Bourbonnoys  encores 
dure  l'eraige,  dont  sont  dictes  aureilles  de 
Bourbonnoys.  Les  autres  croissoyent  en  long 
du  corps;  et  de  ceulx-là  sont  venuz  les  geans. 
Et  par  eulx  Pantagruel. 

Et  le  premier  fut  Chalbroth, 

Qui  engendra  Sarabroth, 

Qui  engendra  Faribroth, 

Qui  engendra  Hurtaly,  qui  fut  beau  mangeur 
de  souppes,  et  resna  au  temps  du  déluge. 

Qui  engendra  Nembroth, 

Qui  engendra  Athlas,  qui  avecques  ses 
espauUes  garda  le  ciel  de  tumber, 

Qui  engendra  Goliath, 

Qui  engendra  Hryx,  lequel  fut  inventeur  du 
jeu  des  gobeletz, 


Qui  engendra  Tite, 
Qui  engendra  Eryon, 
Qui  engendra  Polypheme, 
Qui  engendra  Cace, 

dui  engendra  Etion,  lequel  premier  eut  la 
vérole  pour  n'avoir  beu  fraiz  en  esté,  comme 
tesmoigne  Bartachim, 

Qui  engendra  Encelade, 

Qui  engendra  Cée, 

Qui  engendra  Thyphoe, 

Qui  engendra  Aloe, 

Qui  engendra  Othe, 

Qui  engendra  .Egeon, 

Qui  engendra  Briare,  qui  avoit  cent  mains, 

Qui  engendra  Porphirio, 

Qui  engendra  Adamastor, 

Qui  engendra  Antée, 

Qui  engendra  Agatho, 

Qui  engendra  Pore,  contre  lequel  batailla 
Alexandre  le  Grand, 

Qui  engendra  Aranthas, 

Qui  engendra  Gabbara,  qui  premier  inventa 
de  boire  d'autant. 

Qui  engendra  Goliath  de  Secundille, 

Qui  engendra  Oflfot,  lequel  eut  terriblement 
beau  nez  à  boyre  au  baril. 

Qui  engendra  Artachées, 

Qui  engendra  Oromedon, 

Qui  engendra  Gemmagog,  qui  fut  inventeur 
des  souliers  à  poulaine, 

Qui  engendra  Sisyphe, 

Qui  engendra  les  Titanes,  dont  nasquit  Her- 
cules, 

Qui  engendra  Enay,  qui  fut  tresexperl  en 
matière  de  oster  les  cerons  des  mains, 

Qui  engendra  Fierabras,  lequel  fut  vaincu 
par  Olivier,  pair  de  France,  compaignon  de 
Roland, 


Qui  engendra  Morguan,  lequel  premier  de 
ce  monde  joua  aux  dez  avecques  ses  bezicles, 

Qui  engendra  Fracassus,  duquel  a  escript 
Merlin  Caccaie, 

Dont  nasquit  Ferragus, 

Qui  engendra  Happemousche,  qui  premier 
inventa  de  fumer  les  langues  de  beuf  à  la  che- 
minée, car  au  paravant  le  monde  les  saloit 
comme  on  faict  les  jambons, 

Qui  engendra  Bolivorax, 

Qui  engendra  Longys, 

Qui  engendra  Gayoffe,  lequel  avait  les 
couillons  de  peuple  et  le  vit  de  cormier. 

Qui  engendra  Maschefain, 

Qui  engendra  Bruslefer, 

Qui  engendra  Engolevent, 

Qui  engendra  Galehault,  lequel  fut  inven- 
teur des  flacons. 

Qui  engendra  Mirelangault. 

Qui  engendra  Galaflfre, 

Qui  engendra  Falourdin, 

Qui  engendra  Roboaste, 

Qui  engendra  Sortibrant  de  Conimbres, 

Qui  engendra  Brushant  de  Mommiere, 

Qyi  engendra  Bruyer,  lequel  fut  vaincu  par 
Ogier  le  Dannoys,  pair  de  France, 

Qui  engendra  Mabrun, 

Qui  engendra  Foutasnon. 

Qui  engendra  Hacquelebac, 

Qui  engendra  Vitdegrain, 

Qui  engendra  Grand  Gosier, 

Qui  engendra  Gargantua, 

Qui  engendra  le  noble  Pantagruel,  mon 
maistre. 

J'entends  bien  que,  lysans  ce  passaige,  vous 
faictez  en  vous  mesmes  un  double  bien  raison- 
nable. Et  demandez  comment  est  il  possible 
que  ainsi  soit,  veu  que  au  temps  du  déluge 
tout  le  monde  périt,  fors  Noë  et  sept  personnes 
avecques  luydedans  l'arche,  au  nombredesquelz 
n'est  mis  ledict  Hurtaly  ?  La  demande  est  bien 
faicte  sans  double  et  bien  apparente;  mais  la 
response  vous  contentera,  ou  j'ay  le  sens  mal 
gallefrelé.  El,  par  ce  que  n'esloys  de  ce  temps 
là  pour  vous  en  dire  à  mon  plaisir,  je  vous 
allegueray  l'autorité  des  Massoretz,  bon  couil- 
laulx  et  beaulx  cornemuseurs  hebraicques,  les- 
quelz  afferment  que  véritablement  ledict  Hur- 
taly n'esloit  dedans  l'arche  de  Noë.  Aussy  n'y 
eust-il  peu  entrer,  car  il  esloil  trop  grand  ;  mais 
il  esloil  dessus  à  cheval,  jambe  desà,  jambe 
delà,  comme  sont  les  petitz  enfans  sus  les  che- 
vaulx  de  boys,  et  comme  le  gros  loreau  de 
Berne,  qui  feut  tué  à  Marignan,  chevauchoyl 
pour  sa  monture  un  gros  canon  pevier  :  c'est 
une  besie  de  beau  et  joyeux  amble,  sans  poinct 
de  faulte. 

En  icelle  façon,  saulva,  après  Dieu,  ladicle 
arche  de  periller  :  car  luy  bailloit  le  bransle 
avecques  les  jambes,  et  du  pied  la  tournoil  où 
il  vouloil,  comme  on  faict  du  gouvernail 
d'une  navire.  Ceulx  qui  dedans  esloienl  luy 
envoyoient  vivres  par  une  cheminée   à   suffi- 

sance,  comme  gens  recongnoissans  le  bien  qu'il 
leurs  faisoit.  Et  quelquefoys  parlementoyent 
ensemble,  comme  faisoit  Icaromenippe  à  Jupi- 
ter, selon  le  raport  de  Lucian. 

Avés  vous   bien    le   tout  entendu  ?  Beuvez 
donc  un  bon  coup   sans   eaue,   car,  si  ne   le 
croiez,  non  foys  je,  fist  elle. 


ôeiîo^ 


De  kl   nativité 
du  tresredoubté   Panta"ruel 

Chapitre  IL 

ARGANTUA,  en  son  eage  de 
quatre  cens  quatre  vingtz 
quarante  et  quatre  ans,  en- 
gendra son  filz  Pantagruel 
de  sa  femme  nommée  Ba- 
debec,  fille  du  roy  des  Amau- 
rotes  en  Utopie,  laquelle 
mourut  du  mal  d'enfant,  car  il  estoit  si  mer- 
veilleusement grand  et  si  lourd,  qu'il  ne  peut 
venir  à  lumière  sans  ainsi  suflfocquer  sa  mère. 
Mais,  pour  entendre  pleinement  la  cause  et 
raison  de  son  nom  qui  luy  feut  baillé  en  bap- 
tesme,  vous  noterez  qu'en  icelle  année  fut  sei- 
cheresse  tant  grande  en  tout  le  pays  de  l'Africque 
que  passèrent  xxxvi.  moys,  troys  sepmaines, 
quatre  jours,  treze  heures,  et  quelque  peu  d'ad- 
vantaige  sans  pluye,  avec  chaleur  de  soleil  si 
véhémente  que  toute  la  terre  en  estoit  aride. 
Et  ne  fut  au  temps  de  Helye  plus  eschaufféc 
que   fut    pour   lors,   car  il  n'estoit   arbre  sus 

terre  qui  eust  ny  fueille  ni  fleur.  Les  herbes 
estoieiit  sans  verdure,  les  rivières  taries,  les 
fontaines  à  sec  ;  les  pauvres  poissons,  délais- 
sez de  leurs  propres  elemens,  vagans  et  crians 
par  la  terre  horriblement  ;  les  oyseaux  tumbans 
de  l'air  par  faulte  de  rosée;  les  loups,  les 
regnars,  cerfz,  sangliers,  dains,  lièvres,  connilz, 
belettes,  foynes,  bleraux  et  aultres  bestes  l'on 
trouvoit  par  les  champs  mortes,  la  gueulle  baye. 
Au  regard  des  hommes,  c'estoit  la  grande 
pitié.  Vous  les  eussiez  veuz  tirans  la  langue 
comme  lévriers  qui  ont  couru  six  heures  ; 
plusieurs  se  gettoyent  dedans  les  puys;  aultres 
se  mettoyent  au  ventre  d'une  vache  pour  estre 
à  l'ombre,  et  les  appelle  Homère  Alihantes. 
Toute  la  contrée  estoit  à  l'ancre.  C'estoit 
pitoyable  cas  de  veoir  le  travail  des  humains 
pour  se  garentir  de  ceste  horrificque  altéra- 
tion, car  il  avoit  prou  affaire  de  sauver  l'eaue 
benoiste  par  les  églises,  à  ce  que  ne  feust  des- 
confite; mais  l'on  y  donna  tel  ordre,  par  le 
conseil  de  messieurs  les  Cardinaulx  et  du 
Sainct  Père,  que  nul  n'en  osoit  prendre  que 
une  venue.  Encores,  quand  quelcun  entroit 
en  église,  vous  en  eussiez  veu  à  vingtaines 
de  pauvres  altérez  qui  venoyent  au  derrière  de 
celluy  qui  la  distribuoit  à  quelcun,  la  gueule 
ouverte  pour  en  avoir  quelque  goutellette, 
comme  le  Maulvais  Riche,  affin  que  rien  ne  se 

perdist.  O  que  bien  heureux  fut  en  icellc  année 
celluy  qui  eut  cave  fresche  et  bien  garnie! 

Le  philosophe  raconte,  en  mouvent  la  ques- 
tion :  parquoy  c'est  que  l'eaue  de  la  mer  est 
salée?  que,  au  temps  que  Phebus  bailla  le  gou- 
vernement de  son  chariot  lucificque  à  son  fils 
Phaeton,    ledict    Phaeton,    mal  apris  en    l'art 

et  ne  sçavant  ensuyvre  la  line  ecliptique  entre 
les  deux  tropiques  de  la  sphère  du  Soleil,  varia 
de  son  chemin,  et  tant  approcha  de  terre  qu'il 
mist  à  sec  toutes  les  contrées  subjacentes, 
bruslant  une  grande  partie  du  ciel  que  les  phi- 
losophes appellent  Via  lactea,  et  les  Lifrelofres 
nomment  le  chemin  Sainct-Jacqucs,  combien  que 
les  plus  huppez  poètes  disent  estre  la  part  où 
tomba  le  laict  de  Juno,  lors  qu'elle  allaicta  Her- 

cules.  Adonc  la  terre  fut  tant  eschaufée  que  il 
luy  vint  une  sueur  énorme,  dont  elle  sua  toute 
la  mer,  qui  par  ce  est  salée,  car  toute  sueur  est 
salée.  Ce  que  vous  direz  estre  vray  si  voulez 
taster  de  la  vostre  propre,  ou  bien  de  celles  des 
verollez  quand  on  les  faict  suer  :  ce  me  est 
tout  un. 

Quasi  pareil  cas  arriva  en  ceste  dicte  année. 


car,  un  jour  de  vendredy  que  tout  le  monde 
s'estoit  mis  en  dévotion  et  faisoit  une  belle 
procession  avecques  force  letanies  et  beaux 
preschans,  supplians  à  Dieu  omnipotent  les 
vouloir  regarder  de  son  œil  de  clémence  en  tel 
desconfort,  visiblement  furent  veues  de  terre 
sortir  grosses  gouttes  d'eaue,  comme  quand 
quelque  personne  sue  copieusement.  Et  le 
pauvre  peuple  commença  à  s'esjouyr  comme 
si  ce  eust  esté  chose  à  eulx  proffitable,  car  les 
aulcuns  disoient  que  de  humeur  il  n'y  en  avoit 

goûte  en  l'air  dont  on  esperast  avoir  pluye,  et 
que  la  terre  supplioit  au  default.  Les  aultres 
gens  sçavans  disoyent  que  c'estoit  pluye  des 
Antipodes,  comme  Senecque  narre  au  quart 
livre  Questiomim  naUiraUiim,  parlant  de  l'ori- 
gine et  source  du  Nil  ;  mais  ilz  y  furent  trom- 
pés :  car,  la  procession  finie,  alors  que  chas- 
cun  vouloit  recueillir  de  ceste  rosée  et  en  boire 
à  plein  godet,  trouvèrent  que  ce  n'estoit  que 
saulmure  pire  et  plus  salée  que  n'estoit  l'eaue 
de  la  mer. 

Et  par  ce  que  en  ce  propre  jour  nasquit  Pan- 
tagruel, son  père  luy  imposa  tel  nom,  car 
Panta  en  grec  vault  autant  à  dire  comme  ioiit, 
et  Grucl  en  langue  hagarene  vault  autant  comme 
altéré,  voulent  inférer  que  à  l'heure  de  sa  nati- 
vité le  monde  estoit  tout  altéré,  et  voyant  en 
esperit  de  prophétie  qu'il  seroit  quelque  jour 
dominateur  des  altérez.  Ce  que  luy  fut  mons- 
tre à  celle  heure  mesmes  par  aultre  signe  plus 
évident. 

Car,  alors  que  sa  mère  Badebec  l'enfantoit, 
et  que  les  sages  femmes  attendoyent  pour  le 
recepvoir,  yssirent  premier  de  son  ventre 
soixante  et  huyt  tregeniers,  chascun  tirant  par 
le  licol  un  mulet  tout  chargé  de  sel;  après 
lesquels  sortirent  neuf  dromadaires  chargés  de 
jambons  et  langues  de  bœuf  fumées,  sept  cha- 
meaulx  chargez  d'anguillettes,  puis  xxv.  char- 

retées  de    porreaulx,  d'aulx,    d'oignons  et   de 
cibotz,  ce  que  espoventa  bien  lesdictes  saiges 
femmes.    Mais  les   aulcunes  d'entre  elles    di- 
soyent  :  «  Voici  bonne  provision  ;  aussy  bien  ne 
bevyons  nous  que  lâchement,  non  en   lance- 
ment :  cecy  n'est  que  bon  signe,  ce  sont  aguil- 
lons  de  vin.  »  Et,  comme  elles  caquetoyent  de 
ces   menus    propos    entre    elles,   voicy   sorty 
Pantagruel,  tout   velu   comme   un   ours, 
dont  dict  une  d'elles  en  esprit  pro- 
pheticque  :  «  Il  est  né  à  tout  le 
poil;  il  fera  choses  merveil- 
leuses,  et,    s'il    vit,    il 
aura  de    l'eage.   » 


Du  dueil  que  mena  Gargantua  de   la 
mort  de  sa  femme  Badebec. 


Chapitre  III. 


UAND  Pantagruel  fut  né, 
qui  fut  bien  esbahy  et  per- 
plex,  ce  fut  Gargantua  son 
père  :  car,  voyant  d'un 
cousté  sa  femme  Badebec 
morte,  et  de  l'aultre  son 
filz  Pantagruel  né,  tant 
beau  et  tant  grand,  ne  sçavoit  que  dire  ny  que 
faire.  Et  le  doubte  qui  troubloit  son  entende- 
ment estoit  assavoir  s'il  devoit  plorer  pour  le 
dueil  de  sa  femme,  ou  rire  pour  la  joye  de  son 
filz.  D'un  costé  et  d'aultre  il  avoit  argumens 
sophisticques  qui  le  suffocquoyent,  car  il  les 
faisoit  tresbien  in  modo  et  figura  ;  mais  il  ne  les 
povoit  souldre.  Et  par  ce  moyen  demouroit 
empestré  comme  la  souriz  empeigée,  ou  un 
milan  prins  au  lasset. 

«  Pleureray  je  ?  disoit  il;  oui  :  carpourquoy? 
Ma  tant  bonne  femme  est  morte,  qui  estoit  la 
plus  cecy,   la  plus  cela  qui  feust  au  monde, 

Jamais  je  ne  la  verray,  jamais  je  n'en  recou- 
vreray  une  telle  :  ce  m'est  une  perte  inesti- 
mable! O  mon  Dieu!  que  te  avoys  je  faict 
pour  ainsi  me  punir?  Que  ne  envoyas  tu  la 
mort  à  moy  premier  que  à  elle  ?  car  vivre  sans 
elle  ne  m'est  que  languir!  Ha!  Badebec,  ma 
mignonne,  mamye,  mon  petit  con  (toutef- 
fois  elle  en  avoit  bien  troys  arpens  et  deux 
sexterées),  ma  tendrette,  ma  braguette,  ma 
savate,  ma  pantofle,  jamais  je  ne  te  verray. 
Ha!  pauvre  Pantagruel,  tu  as  perdu  ta  bonne 
mère,  ta  doulce  nourrisse,  ta  dame  tresaymée. 
Ha  !  faulce  Mort,  tant  tu  me  es  malivole,  tant 
tu  me  es  oultrageuse,  de  me  tollir  celle  à 
laquelle  immortalité  appartenoit  de  droict!  » 

Et  ce  disant  pleuroit  comme  une  vache; 
mais  tout  soubdainrioit comme  un  veau,  quand 
Pantagruel  luy  venoit  en  mémoire  ; 

«  Ho!  mon  petit  filz,  disoit  il,  mon  coillon, 
mon  peton,  que  tu  es  joly.  et  tant  je  suis 
tenu  à  Dieu  de  ce  qu'il  m'a  donné  un  si  beau 
filz  tant  joyeux,  tant  riant,  tant  joly!  Ho,  ho, 
ho!  que  suis  ayse!  Beuvons,  ho!  laissons  toute 
melancholie.  Apporte  du  meilleur,  rince  les 
verres,  boute  la  nappe,  chasse  ces  chiens. 
souffle  ce  feu,  allume  la  chandelle,  ferme  ceste 
porte,  taille  ces  souppes,  envoyé  ces  pauvres, 
baille  leur  ce  qu'ilz  demandent,  tiens  ma  robbe, 
que  je  me  mette  en  pourpoint  pour  mieux 
festoyer  les  commères.  » 

Ce  disant,  ouyt  la  Letanie  et  les  Mémentos  des 
prebstres  qui  portoient  sa  femme  en  terre,  dont 
laissa  son  bon  propos,  et  tout  soubdain  fut 
ravy  ailleurs,  disant  : 


«  Seigneur  Dieu,  faut  il  que  je  me  centriste 
encores?  Cela  me  fasche,  je  ne  suis  plus  jeune, 
je  deviens  vieulx,  le  temps  est  dangereux,  je 
pourray  prendre  quelque  fiebvre.  Me  voylà 
affolé.  Foy  de  gentil  homme,  il  vault  mieulx 
pleurer  moins  etboyre  d'advantaige.  Ma  femme 
est  morte  :  et  bien  !  par  Dieu  (^da  jurandi)  je  ne 
la  resusciteray  pas  par  mes  pleurs  ;  elle  est  bien, 
elle  est  en  paradis  pour  le  moins,  si  mieulx 
ne  est;  elle  prie  Dieu  pour  nous;  elle  est  bien 
heureuse;  elle  ne  se  soucie  plus  de  nos 
misères  et  calamitez.  Autant  nous  en  pend  à 
l'œil.  Dieu  gard  le  demeurant,  il  me  fault  pen- 
ser d'en  trouver  une  aultre.  Mais  voicy  que 
vous  ferez,  dict  il  es  saiges  femmes  (où  sont 
elles?  Bonnes  gens,  je  ne  vous  peulx  veoyr); 
allez  à  l'enterrement  d'elle,  et  ce  pendent  je 
berceray  ici  mon  filz,  car  je  mé  sens  bien  fort 
altéré,  et  serois  en  danger  de  tomber  malade; 
mais  beuvez  quelque  bon  traict  devant,  car 
vous  vous  en  trouverez  bien,  et  m'en  croyez 
sur  mon  honneur.  » 

A  quoy  obtemperantz,  allèrent  à  l'enterre- 
ment et  funérailles,  et  le  pavvre  Gargantua 
demoura  à  l'hostel.  Et  ce  pendent  feist  Tepi- 
taphe  pour  estre  engravé  en  la  manière  que 
s'ensuyt  : 


ELLE    EN    MOURUT,    LA    NOBLE    BADEBEC, 

DU    MAL   d'enfant,    QJJE   TANT    ME    SEMBLOIT    NICE, 

CAR    ELLE    AVOIT    VISAIGE   DE    REBEC, 

CORPS    d'eSPAIGNOLE    ET    VENTRE    DE    SOUYCE. 

PRIEZ    A    DIEU    qu'a    ELLE    SOIT    PROPICE, 

LU  Y    PERDONNANT    s'eN    RIEN    OULTREPASSA. 

CY    GIST   SON    CORPS,    LEQUEL   VESQUIT    SANS   VICE, 

ET  MOURUT    l'an    ET  JOUR   QUE   TRESPASSA. 


De  l'enfance  de  Pantagruel. 


Chapitre  IV 


SI5E  trouve  par  les  anciens  his- 
toriographes et  poètes  que 
plusieurs  sont  nez  en  ce 
monde  en  façons  bien  es- 
tranges,  que  seroient  trop 
longues  à  racompter  :  lisez 
le  vij.  livre  de  Pline,  si  avés  , 
loysir.  Mais  vous  n'en  ouystes  jamais  d'une  si 
merveilleuse  comme  fut  celle  de  Pantagruel, 
car  c'estoit  chose  difficile  à  croyre  comment  il 
creut  en  corps  et  en  force  en  peu  de  temps.  Et 
n'estoit  rien  Hercules,  qui,  estant  au  berseau, 
tua  les  deux  serpens,  car  lesdictz  serpens 
estoyent  bien  petitz  et  fragiles.  Mais  Panta- 
gruel estant  encores  au  berseau  feist  cas  bien 
espouventables. 

Je  laisse  icy  à  dire  comment  à  chascun  de 
ses  repas  il  humoit  le  laict  de  quatre  mille  six 
cens  vaches,  et  comment,  pour  luy  faire  un 
paeslon  à  cuire  sa  bouillie,  furent  occupez 
tous  les  pesliers  de  Saumur  en  Anjou,  de  Ville- 
dieu  en  Normandie,  de  Bramont  en  Lorraine, 

el  luy  bailloit  on  hidictc  bouilic  en  un  grand 
timbre  qui  est  encores  de  présent  à  Bourges  près 
du  Palays.  Mais  lesdentz  luy  estoient  desjà  tant 
crues  et  fortifiées  qu'il  en  rompit  dudict  tymbre 
un  grand  morceau,  comme  tresbien  apparoist. 
Certains  jours,  vers  le  matin,  que  on  le  vou- 
loit  faire  tetter  une  de  ses  vaches  (car  de  nour- 
risses il  n'en  eut  jamais  aultrement,  comme 
dict  l'Hystoire),  il  se  deffit  des  liens  qui  le 
tenoyent  au  berceau  un  des  bras,  et  vous  prenl 
ladicte  vache  par  dessoubz  le  jarret,  et  lui  man- 
gea les  deux  tetins  et  la  moytié  du  ventre, 
avecques  le  foye  et  les  roignons  ;  et  l'eust 
toute  dévorée,  n'eust  esté  qu'elle  cryoit  horri- 
blement comme  si  les  loups  la  tenoient  aux 
jambes  ;  auquel  cry  le  monde  arriva,  et  osterent 
ladicte  vache  à  Pantagruel  ;  mais  ils  ne  sceurent 
si  bien  faire  que  le  jarret  ne  luy  en  demourast 
comme  il  le  tenoit,  et  le  mangeoit  tresbien 
comme  vous  feriez  d'une  saulcisse,  et  quand  on 
luy  voulut  oster  l'os,  il  l'avalla  bien  tost,  comme 
un  cormaran  feroit  un  petit  poisson,  et  après 
commença  à  dire  :  «  Bon,  bon,  bon,  »  car  il 
ne  sçavoit  encores  bien  parler,  voulant  donner 
à  entendre  que  il  avoit  trouvé  fort  bon,  et 
qu'il  n'en  failloit  plus  que  autant.  Ce  que 
voyans,  ceux  qui  le  servoyent  le  lièrent  à  gros 
cables  comme  sont  ceulx  que  l'ont  faict  à  Tain 
pour  le  voyage  du  sel  cà  Lyon,  ou  comme  sont 

ceulx  de  la  "grand  nauf  françoyse  'qui  est  au 
port  de  Grâce  en  Normandie.  Mais  quelque- 
foys  que  un  grand  ours  que  nourrissoit  son 
père  eschappa,  et  luy  venoit  lescher  le  visaige, 
car  les  nourrisses  ne  luy  avoyent  bien  à  poinct 


torché  les  babines,  il  se  deffist  desdictz  cables 
aussi  facilement  comme  Sanson  d'entre  les 
Philistins,  et  vous  print  monsieur  de  l'Ours, 
et  le  mist  en  pièces  comme  un  poulet,  et  vous 
en  fist  une  bonne  gorge  chaulde  pour  ce  repas. 
Parquoy,  craignant  Gargantua  qu'il  se  gastast, 
fist  faire  quatre  grosses  chaines  de  fer  pour  le 
lyer,  et  fist  faire  des  arboutans  à  son  berceau 
bien  afustez.  Et  de  cee  chaisnes  en  avez  une  à 
la  Rochelle,  que  l'on  levé  au  soir  entre  les 
deux  grosses  tours  du  havre;  l'autre  est  à 
Lyon,  l'aultre  à  Angiers,  et  la  quarte  fut  empor- 
tée des  diables   pour  lier  Lucifer,  qui  se  des- 

chainoit  en  ce  temps  là  à  cause  d'une  colicque 
qui  le  tormentoit  extraordinairement  pour 
avoir  mangé  Tame  d'un  sergeant  en  fricassée 
à  son  desjeuner.  Dont  povez  bien  croire  ce  que 
dict  Nicolas  de  Lyra  sur  le  passaige  du  psaultier 
oùilestescript  :  EfOg  regem  5^5^»,  que  ledit  Og, 
estant  encores  petit,  esroit  tant  for  et  robuste 
qu'il  le  failloit  lyer  de  chaisnes  de  fer  en  son 
berceau.  Et  ainsi  demoura  coy  et  pacifique, 
car  il  ne  pouvoit  rompre  tant  facillement  les- 
dictes  chaisnes,  mesmement  qu'il  n'avoit  pas 
espace  au  berceau  de  donnerla  secousse  des  bras. 
Mais  voicy  que  arriva  un  jour  d'une  grande 
feste,  que  son  père  Gargantua  faisoit  un  beau 
banquet  à  tous  les  princes  de  sa  court.  Je  croy 
bien  que  tous  les  officiers  de  sa  court  estoyent 
tant  occupés  au  service  du  festin,  que  l'on  ne 
se  soucyoit  du  pauvre  Pantagruel,  et  demou- 
roit  ainsi  à  reculorum.  Que  fist  il? 

Qu'il  fist,  mes  bonnes  gens?  Escoutez  : 
Il  essaya  de  rompre  les  chaisnes  du  berceau 
avecques  les  bras,  mais  il  ne  peut,  car  elles 
estoyent  trop  fortes.  Adonc  il  trépigna  tant 
des  piedz  qu'il  rompit  le  bout  de  son  berceau, 
qui  toutesfoys  estoit  d'une  grosse  poste  de 
sept  empans  en  quarré;  et,  ainsi  qu'il  eut  mys 
les  piedz  dehors,  il  se  avalla  le  mieulx  qu'il 
peut,  en  sorte  que  il  touchoit  les  piedz  en 
terre  ;  et  alors,  avecques  grande  puissance,  se 

leva  emportant  son  berceau  sur  l'eschine 
ainsi  lyé  comme  une  tortue  qui  monte  contre 
une  muraille,  et,  à  le  veoir,  sembloit  que  ce 
feust  une  grande  carracque  de  cinq  cens  ton- 
neaulx  qui  feust  debout. 

En  ce  point  entra  en  la  salle  où  l'on  ban- 
quetoit,  et  hardiment  qu'il  espoventa  bien 
l'assistance;  mais,  par  autant  qu'il  avoit  les 
bras  lyez  dedans,  il  ne  povoit  rien  prendre  à 
manger,  mais  en  grande  peine  se  enclinoit 
pour  prendre  à  tout  la  langue  quelque  lippée. 
Quoy  voyant,  son  père  entendit  bien  que  l'on 
l'avoit  laissé  sans  luy  bailler  à  repaistre  et  com- 
manda qu'il  fust  deslyé  desdictes  chesnes,  par 
le  conseil  des  princes  et  seigneurs  assistans  : 
ensemble  aussi  que  les  medicins  de  Gargantua 
disoyent  que,  si  l'on  le  tenoit  ainsi  au  berseau, 
q  u'il  seroit  toute  sa  vie  subject  à  la  gravelle. 
Lors  qu'il  feust  deschainé,  l'on  le  iîst  asseoir, 
et  repeut  for  bien,  et  mist  son  dict  berceau  en 
plus  de  cinq  cens  mille  pièces  d'un  coup  de 
poing  qu'il  frappa  au  millieu  par  despit,  avec 
protestation  de  jamais  n'y  retourner. 


Des  faictz    du    noble    Pantao:rael    en 
son  jeune  eage. 


Chapitre  V. 


iNsi  croissait  Pantagruel  de 
jour  en  jour  et  prouffitoità 
veu  d'œil,  dont  son  père 
s'esjouyssoit  par  affection 
naturelle.  Et  luy  feist  faire, 
comme  il  estoit  petit,  une 
arbaleste  pour  s'esbatre  après 
les  oysillons,  qu'on  appelle 
de  présent  la  grand  arbaleste  de  Chantelle. 
Puis  l'envoya  à  l'eschole  pour  apprendre  et 
passer  son  jeune  eage. 

De  faict,  vint  à  Poictiers  pour  estudier,  et 
proffita  beaucoup,  auquel  lieu  voyant  que  les 
escoliers  estoyent  aulcunesfois  de  loysir,  et  ne 
sçavoient  à  quoy  passer  temps,  en  eut  compas- 
sion. Et  un  jour  print  d'un  grand  rochier  qu'on 
nomme  Passelourdin  une  grosse  roche  ayant 
environ  de  douze  toizes  en  quarré,  et  d'espes- 
seur  quatorze  pans,  et  la  mist  sur  quatre  pil- 
liers  au  milieu  d'un  champ  bien  à  son  ayse, 

affin  que  lesdictz  escoliers,  quand  ilz  ne  sçau- 
royent  aultre  chose  faire,  passassent  temps  à 
monter  sur  ladicte  pierre,  et  là  banqueter  à 
force  flacons,  jambons  et  pastez,  et  escripre 
leurs  noms  dessus  avec  un  cousteau,  et  de 
présent  l'apelle  on  la  Pierre  levée.  Et  en 
mémoire  de  ce  n'est  aujourd'huy  passé  aulcun 
en  la  matricule  de  ladicte  Université  de  Poic- 
tiers,  sinon  qu'il  ait  beu  en  la  fontaine  Cabal- 
line  de  Croustelles,  passé  à  Passelourdin  et 
monté  sur  la  Pierre  levée. 

En  après,  lisant  les  belles  chronicques  de  ses 
ancestres,  trouva  que  Geoffroy  de  Lusignam, 
dict  Geoffroy  à  la  grand  dent,  grand  père  du 
beau  cousin  de  la  seur  aisnée  de  la  tante  du 
gendre  de  l'oncle  de  la  bruz  de  sa  belle-mere, 
estoit  enterré  à  Maillezays,  dont  print  un  jour 
campos  pour  le  visiter  comme  homme  de  bien. 
Et,  partant  de  Poictiers  avecques  aulcuns  de 
ses  compaignons,  passèrent  par  Legugé,  visi- 
tant le  noble  Ardillon  abbé,  par  Lusignan,  par 
Sansay,  par  Celles,  par  Colonges,  par  Fontenay 
le  Conte,  saluant  le  docte  Tiraqueau,  et  de  là 
arrivèrent  à  Maillezays,  où  visita  le  sepulchre 
dudict  Geoffroy  à  la  grand  dent,  dont  eut 
quelque  peu  de  frayeur,  voyant  sa  pourtraic- 
ture,  car  il  y  est  en  image  comme  d'un  homme 
furieux,  tirant  à  demy  son  grand  malchus  delà 
guaine.  Et  demandoit  la  cause  de  ce.  Les  cha- 


CHAPITRE    V  41 

noines    dudict   lieu    luy    dirent   que   n'estoit 
aultre  cause  sinon  que 

Pidorihiis  atqiie  poetis,  etc., 
c'est  à  dire  que  les  painctres    et    poètes    ont 
liberté    de     paindre    à    leur  plaisir    ce  qu'ilz 


veullent.  Mais  il  ne  se  contenta  de  leur  res- 
ponce,  et  dist  :  «  Il  n'est  ainsi  painctsans  cause, 
et  me  doubte  que  à  sa  mort  on  luy  a  faict 
quelque  tord,  duquel  il  demande  vengeance  à 
ses  parens.  Je  m'en  enquesteray  plus  à  plein,  et 
en  feray  ce  que  de  raison.  »  Puis  retourna  non 
à  Poicliers,  mais  voulut  visiter  les  aultres  uni- 
versitez  de  France,  dont,  passant  à  la  Rochelle, 

se  mist  sur  mer  et  vint  à  Bourdeaulx,  on  quel 
lieu  ne  trouva  grand  exercice,  sinon  des  gua- 
barriers  jouans  aux  luettes  sur  la  grave.  De  là 
vint  à  Thoulouse,  où  aprint  fort  bien  à  dancer 
et  à  jouer  de  l'espée  à  deux  mains,  comme  est 
Tusance  des  escholiers  de  ladicte  université; 
mais  il  n'y  demeura  gueres  quand  il  vit  qu'ilz 
faisoyent  brusler  leurs  regens  tout  vifz  comme 
harans  soretz,  disant  :  «  Ja  Dieu  ne  plaise  que 

ainsi  je  meure,  car  je  suis  de  ma  nature  assez 
altéré  sans  me  chauffer  d'avantaige.  » 

Puis  vint  à  Montpellier,  où  il  trouva  fort 
bons  vins  de  Mirevaulx  et  joyeuse  compagnie, 
et  se  cuida  mettre  à  estudier  en  medicine; 
mais  il  considéra  que  Testât  estoit  fascheux 
par  trop  et  melancholicque,  et  que  les  medi- 
cins  sentoyent  le  clisteres  comme  vieulx 
diables.  Pourtant  vouloit  estudier  en  loix; 
mais,  voyant  que  là  n'estoient  que  troys  tei- 
gneux et  un  pelé  de  légistes  audict  lieu,  s'en 
partit.  Et  au  chemin  fist  le  pont  du  Guard  et 
l'amphithéâtre  de  Nimes  en  moins  de  troys 
heures,  quitoutesfoys  semble  œuvre  plus  divin 
que  humain.  Et  vint  en  Avignon,  où  il  ne  fut 
troys  jours  qu'il  ne  devint  amoureux  :  car  les 
femmes  y  jouent  voluntiers  du  serrecropyere, 
par  ce  que  c'est  terre  papale. 

Ce  que  voyant  son  pédagogue  nommé 
Epistemon  l'en  tira,  et  le  mena  à  Valence  en 
Daulphiné  ;  mais  il  vit  qu'il  n'y  avoit  grand 
exercice,  et  que  les  marroufles  de  la  vile 
batoyent  les  escholiers,  dont  eut  despit,  et, 
un  beau  dimanche  que  tout  le  monde  dansoit 
publiquement,  un  escholier  se  voulut  mettre 
en  dance,  ce  que  ne  permirent  lesdictz  mar- 
roufles. Quoy  voyant,  Pantagruel  leur  bailla 
à  tous  la  chasse  jusques  au  bort  du  Rosne,  et 
les  vouloit  faire  tous  noyer;  mais  ilz  se  mus- 

serent  contre  terre  comme  taulpes  bien  demye 
lieue  soubz  le  Rosne  :  le  pertuys  encore  y 
apparoist. 

Apres  il  s'en  partit,  et  à  Uoys  pas  et  un 
sault  vint  à  Angiers,  où  il  se  trouvoit  fort  bien, 
et  y  eust  demeuré  quelque  espace,  n'eust  esté 
que  la  peste  les  en  chassa.  Ainsi  vint  à  Bourges, 
où  estudia  bien  long  temps,  et  proffita  beau- 
coup en  la  faculté  des  loix.  Et  disoit  aul- 
cunesfois  que  les  livres  des  loixluy  sembloyent 
une  belle  robbe  d'or  triumphante  et  précieuse 
à  merveilles,  qui  feust  brodée  de  merde  :  «  Car, 
disoit-il,  au  monde  n'y  a  livres  tant  beaulx, 
tant  aornés,  tant  elegans,  comme  sont  les  textes 
des  Pandectes  ;  mais  la  brodure  d'iceulx,  c'est 
assavoir  la  Glose  de  Accurse,  est  tant  salle, 
tant  infâme  et  punaise,  que  ce  n'est  que  or- 
dure etvillenie.  » 

Partant  de  Bourges,  vint  à  Orléans,  et  là 
trouva  force  rustres  d'escholiers  qui  luy  firent 
grand  chère  à  sa  venue,  et  en  peu  de  temps 
aprint  avecque  eulx  à  jouera  la  paulmesi  bien 
qu'il  en  estoit  maistre.  Car  les  estudians  du- 
dict  lieu  en  font  bel  exercice,  et  le  menoyent 
aulcunesfoys  es  isles  pour  s'esbatre  au  jeu  du 
poussavant.  Et,  au  regard  de  se  rompre  fort  la 
teste  à  estudier,  il  ne  le  faisoit  mie,  de  peur 
que  la  veue  luy  diminuast.  Mesmement  que 
un  quidam   des  regens  disoit  souvent  en  ses 

lectures  qu'il  n'y  a  chose  tant  contraire  à  la 
veue  comme  est  la  maladie  des  yeulx.  Et 
quelque  jour  que  l'on  passa  Licentié  en  loix 
quelcun  des  eschoUiers  de  sa  cognoissance,  qui 
de  science  n'en  avoit  gueres  plus  que  sa  por- 
tée, mais  en  recompense  sçavoit  for  bien  dan- 
ser et  jouer  à  la  paulme,  il  fist  le  blason  et 
divise  des  licentiez  en  ladicte  université, 
disant  : 

Un  esteuf  en  la  braguette, 
En  la  main  une  raquette^ 
Une  loy  en  la  cornette, 
Une  basse  dance  au  talon, 
Vous  voy  là  passé  coquillon. 


Comment    Pantagruel    rencontra    un 

Limosin  qui  contrelaisoit 

le  langaige  Françoys. 


Chapitiœ  VI. 


UELQUE  jour,  je  ne  sçay 
quand,  Pantagruel  se  pour- 
menoit  après  soupper 
avecques  ses  compaignons 
par  la  porte  dont  l'on  va  à 
Paris.  Là  rencontra  un  es- 
cholier  tout  jolliet  qui 
venoit  par  icelluy  chemin,  et,  après  qu'ils  se 
feurent  saluez,  luy  demanda  :  «  Mon  amy, 
dont  viens  tu  à  ceste  heure?  »  L'escholier  luy 
respondit  :  «  De  l'aime,  inclyte  et  célèbre 
académie  que  l'on  vocite  Lutece.  —  Qu'est 
ce  à  dire?  dist  Pantagruel  à  un  de  ses  gens. 
—  C'est  (respondit  il)  de  Paris.  —  Tu  viens 
doncques  de  Paris  ?  dist  il.  Et  à  quoy  passez 
vous  le  temps,  vous  aultres  messieurs  estu- 
diens  audict  Paris?  » 

Respondit    l'escolier  :  «   Nous   transfretons 

la  Sequane  au  dilicule  et  crépuscule  ;  nous 
déambulons  par  les  compiles  et  quadriviers  de 
l'urbe  ;  nous  despumons  la  verbocinaîion 
latiale,  et,  comme  verisimiles  amorabonds, 
captons  la  benevolence  de  l'omnijuge,  omni- 
forme  et  omnigene  sexe  féminin  ;  certaines 
diecules,  nous  invisons  les  lupanares,  et  en 
ecstase  Venereique  inculcons  nos  vêretres  es 
penitissimes  recesses  des  pudendes  de  ces 
meretricules  amicabilissimes  ;  puis  cauponizons 
es  tabernes  méritoires  de  la  Pomme  de  pin,  du 
Castel,  de  la  Magdaleine  et  de  la  Mulle,  belles 
spatules  vervecines  perforaminées  de  petrosil. 
Et,  si  par  forte  fortune  y  a  rarité  ou  pénurie 
de  pecune  en  nos  marsupies,  et  soyent 
exhaustesde  métal  ferruginé.  pour  l'escot  nous 
dimittons  nos  codices  et  vestes  opignerées, 
prestolans  les  tabellaires  à  venir  des  pénates 
et  lares  patriotiques.  » 

A  quoy  Pantagruel  dist  :  ce  Que  diable  de 
langaige  est  cecy?  Par  Dieu  !  tu  es  quelque 
hérétique.  —  Seignor,  non,  dit  l'escholier,  car 
libentissiment  des  ce  qu'il  illucesce  quelque 
minutule  lesche  du  jour,  je  demigre  en  quel- 
cun  de  ces  tant  bien  architectez  monstiers,  et 
là,  me  irrorant  de  belle  eaue  lustrale,  grignotte 
d'un  transon  de  quelque  missicque  precation 
de  nos  sacriiicules  ;  et,  submirmillant  mes  pre- 
cules  horaires,  élue  et  absterge  mon  anime  de 

ses  inquinamens  nocturnes.  Je  révère  les  olim- 
picoles,  je  venere  latrialement  le  supernel 
astripotent,  je  dilige  et  redame  mes  proximes, 
je  serve  les  prescriptz  decalogicques,  et,  selon 
la  facultatule  de  mes  vires,  n'en  discede  le  late 
unguicule.  Bien  est  veriforme  que  à  cause  que 
Mammone  ne  supergurgite  goutte  en  mes 
locules,  je  suis  quelque  peu  rare  et  lend  à 
supereroger  les  eleemosynes  à  ces  egenes  que- 
ritans  leur  stipe  hostiatement.  —  Et  bren, 
bren,  dist  Pantagruel,  qu'est  ce  que  veult  dire 
ce  fol?  Je  croys  qui  nous  forge  icy  quelque 
langaige  diabolique,  et  qu'il  nous  cherme 
comme  enchanteur.  » 

A  quoy  dist  un  de  ses  gens  :  «  Seigneur, 
sans  doubte  ce  gallant  veult  contrefaire  la 
langue  des  Parisians,  mais  il  ne  faict  que 
escorcher  le  latin,  et  cuide  ainsi  pindariser  ;  et 
luy  semble  bien  qu'il  est  quelque  grand  ora- 
teur en  françoys,  par  ce  qu'il  dédaigne  l'usance 
commun  de  parler.  »  A  quoy  dict  Pantagruel  : 
«  Est  il  vrai  ?  »  L'escolier  respondit  :  «  Seignor 
missayre,  mon  génie  n'est  poinct  apte  nate  à 
ce  que  dict  ce  flagitiose  nebulon  pour  escorier 
la  cuticule  de  nostre  vernacule  gallicque;  mais 
vice  versement  je  gnave  opère,  et  par  vêle  et 
rames  je  me  enite  de  le  locupleter  de  la  redun- 
dance  latinicome.  —  Par  Dieu  !  (dist  Panta- 
gruel) je  vous  apprendray  à  parler;  mais  devant, 

responds  moy,  dont  es  tu  ?»  A  quoy  dist  l'es- 
cholier  :  «  L'origine  primeve  de  mes  aves 
et  ataves  fut  indigène  des  régions  Lemovicques, 
où  requiesce  le  corpore  de  l'agiotade  sainct 
Marcial.  —  J'entends  bien,  dist  Pantagruel  ; 
tu  es  Lymosin,  pour  tout  potaige,  et  tu  veulx 
icy  contrefaire  le  Parisian.  Or  vien  çza,  que  je 
te  donne  un  tour  de  pigne.  » 

Lors  le  print  à  la  gorge,  luy  disant.  «  Tu 
escorche  le  latin  ;  par  sainct  Jan  !  je  te  feray 
escorcher  le  renard,  car  je  te  escorcheray  tout 
vif.  »  Lors  commença  le  pauvre  Lymosin  à 
dire  :  Vée  dicou,  gentilastre,  ho  !  sainct  Mar- 
sault,  adjouda  my.  Hau,  hau,  laissas  à  quau, 
au  nom  de  Dious,  et  ne  me  touquas  grou.  » 
A  quoy  dist  Pantagruel  :  «  A  ceste  heure 
parles  tu  naturellement.  »  Et  ainsi  le  laissa, 
car  le  pauvre  Lymosin  conchioit  toutes  ses 
chausses,  qui  estoient  faictes  à  queheue  de 
merluz,  et  non  à  plein  fons,  dont  dist  Panta- 
gruel :  «  Sainct  Alipentin,  quelle  civette!  Au 
diable  soit  le  mascherable,  tant  il  put  !  »  Et 
le  laissa. 

Mais  ce  luy  fut  un  tel  remord  toute  sa  vie 
et  tant  fut  altéré  qu'il  disoit  souvent  que  Pan- 
tagruel le  tenoit  à  la  gorge  ;  et  après  quelques 
années  mourut  de  la  mort  Roland,  ce  faisant  la 
vengeance  divine,  et  nous  demonstrant  ce  que 
dict  le  Philosophe  et  Aule  Gelle,  qu'il  nous  con- 

vient  parler  selon  le  langaige  usité.  Et  comme 
disoit  Octavian  Auguste,  qu'il  faut  éviter  les 
motz  espaves  en  pareille  diligence  que  les 
patrons  des  navires  évitent  les  rochiers  de  mer. 


ORXETAlsrS. 


X^jîis 


e  de  la  S. 


Comment  Pantagruel  vint  à  Paris  :  et 

des  beaulx  livres  de  la  librairie 

de  sainct  Victor. 


Chapitre  VII. 

PRÉS  que  Pantagruel  eut  fort 
bien  estudié  en  Aurelians,  il 
délibéra  visiter  la  grande  uni- 
versité de  Paris  ;  mais  devant 
que  partir  fut  adverty  que 
une  grosse  et  énorme  cloche 
estoit  à  Sainct  Aignan  du- 
dict  Aurelians,  en  terre, 
passez  deux  cens  quatorze  ans,  car  elle  estoit 
tant  grosse  que  par  engin  aulcun  ne  la  povoit 
on  mettre  seullement  hors  terre,  combien  que 
Ton  y  eust  applicqué  tous  les  moyens  que 
mettent  Vitruvius  De  architectura,  Albertus  De 
re  œdificatoria,  Euclides,  Theon,  Archimedes  et 
Hero  De  ingeniis,  car  tout  n  y  servit  de  rien. 
Dont,  voluntiers  encline  à  l'humble  requeste 
des  citoyens  et  habitans  de  la  dicte  ville,  déli- 
béra la  porter  au  clochier  à  ce  destiné.  De 
faict,  vint  au  lieu  où  elle  estoit,  et  la  leva  de 

terre  avecques  le  petit  doigt  aussi  facillement 
que  feriez  une  sonnette  d'esparvier.  Et,  devant 
que  la  porter  au  clochier,  Pantagruel  en  vou- 
lut donner  une  aubade  par  la  ville  et  la  faire 
sonner  par  toutes  les  rues  en  la  portant  en  sa 
main,  dont  tout  le  monde  se  resjouyst  fort  ; 
mais  il  en  advint  un  inconvénient  bien  grand, 
car,  la  portant  ainsi  et  la  faisant  sonner  par  les 
rues,  tout  le  bon  vin  d'Orléans  poulsa  et  se 
gasta.  De  quoy  le  monde  ne  se  advisa  que  la 
nuyct  ensuyvant,  car  un  chascun  se  sentit  tant 
altéré  de  avoir  beu  de  ces  vins  poulsez,  qu'ils 
ne  faisoient  que  cracher  aussi  blanc  comme 
cotton  de  Malthe,  disans  :  «  Nous  avons  du 
Pantagruel,  et  avons  les  gorges  sallées.  » 

Ce  faict,  vint  à  Paris  avecques  ses  gens.  Et 
à  son  entrée  tout  le  monde  sortit  hors  pour  le 
veoir,  comme  vous  sçavez  bien  que  le  peuple 
de  Paris  est  sot  par  nature,  par  bequare  et  par 
bémol,  et  le  regardoyent  en  grand  esbahysse- 
ment,  et  non  sans  grande  peur  qu'il  n'empor- 
tast  le  Palais  ailleurs,  en  quelque  pays  aremotis, 
comme  son  père  avoit  emporté  les  cam- 
panes  de  Nostre  Dame  pour  attacher  au  col  de 
sa  jument. 

Et,  après  quelque  espace  de  temps  qu'il  y 
eut  demouré  et  fort  bien  estudié  en  tous  les 
sept  ars  liberaulx,  il  disoit  que  c'estoit  une 
bonne  ville  pour  vivre,  mais  non  pour  mourir, 

car  les  guenaulx  de  Sainct-Innocent  se  chauf- 
foyent  le  cul  des  ossemens  des  mors. 

Et  trouva  la  Librairie  de  Sainct-Victor  fort 
magnificque,  mesmement  d'aulcuns  livres 
qu'il  y  trouva,  desquelz  s'ensuit  le  repertoyre, 
et  primo  : 

Bigiia  salutis. 

Bregueta  jiiris. 

PantoHa  decretonim. 

Malopranaium  vitiorum. 

o 

Le  Peloton  de  théologie. 

Le  Vistempenard  des  prescheurs,  composé 
par  Turelupin. 

La  Couillebarine  des  preux. 

Les  Hanebanes  des  evesques. 

MarmotreUis  de  hahomis  et  cingis  cum  com- 
mento  Dorbellis. 

DecreUim  Universitatis  Parisiensis  super  gorgia- 
sitate  tmdier cil] arum  ad  placitum. 

L'Apparition  de  saincte  Geltrude  à  une 
nonnain  de  Poissy  estant  en  mal  d'enfant. 

Ars  honeste  pettandi  in  societate,  per  M.  Ortui- 
num. 

Le  Moustardier  de  pénitence. 

Les  Hoseaulx,  alias  les  Bottes  de  patience. 

Formicarium  artium. 

De  hrodiorum  usu  et  honestate  chopinandi,  per 
Silvestrem  prier  atem  Jacospinum. 

Le  Beliné  en  court. 

Le  Cabat  des  notaires. 

Le  Pacquet  de  mariage. 

Le  Creziou  de  contemplation. 

Les  Fariboles  de  droict. 

L'Aguillon  de  vin. 

L'Esperon  de  fromaige. 

Decrotatorhim  scholarium. 

Tartaretus,  De  modo  cacandi. 

Les  Fanfares  de  Rome. 

Bricot,  De  differentiis  soupparum. 

Le  Culot  de  discipline. 

La  Savate  de  humilité. 

Le  Tripier  de  bon  pansement. 

Le  Chaulderon  de  magnanimité. 

Les  Hanicrochemens  des  confesseurs. 

La  Croquignolle  des  curez. 

Rêver endi  patris  fratris  Luhini,  provincialis 
Bavardie,  De  croquendis  lardonibiis  lihri  très. 

Pasquili  doctoris  marmorei,  De  capreoUs  cum 
chardoneta  comedendis  tempore  papali  ah  Ecclesia 
interdicto. 

L'Invention  Saincte  Croix  à  sixpersonnaiges, 
jouée  par  les  clercz  de  finesse. 

Les  Lunettes  des  romipetes. 

Majoris,  De  modo  faciendi  houdinos. 

La  Cornemuse  des  prelatz. 

Beda,  De  optimitate  tripanim. 

La  Complaincte  des  advocatz  sus  la  refor- 
mation des  dragées. 

Le  Chatfourré  des  procureurs. 

Des  poys  au  lart,  cuui  commento. 

La  Profiterolle  des  indulgences. 

Préeclarissimi  jiiris  utriusqiie  doctoris  maistre 
Pilloti  Racqiiedenari,  De  hoheUdandis  glosse  Accur- 
siane  haguenaiidis,  Repetitio  enucidiluculidissima. 

Stratagemata  Francarchieri  de  Baignolet. 

Franctopimis,  Dere  militari,  ciimfigiiris  Tevoti. 

De  îisîi  et  utilitate  escorchandi  equos  et  eqtms, 
authore  M.  nostro  de  Quebecu. 

La  Rustrie  des  prestolans. 

M.  n.  Rostocostojamhedanesse,  De  moustarda 
post  prandium  servienda,  lih.  quatuor decim,  aposti- 
latiper  M.  Vaurillonis. 

Le  Couillaige  des  promoteurs. 

Queestio  subtilissima,  nirum  Chimera  in  vaciio 
bombinaus  possit  comedere  secundas  intentiones  ?  et 
fuit  debatiita  per  decem  hebdomadas  in  conciHo 
Constantiensi. 

Le  Maschefain  des  advocatz. 

BarbouiJamenta  Scoti. 

La  Retepenade  des  cardinaulx. 

De  calcanbiis  removendis  décades  iindecim,  per 
M.  Albericum  de  Rosata. 

Ejusdem,  De  castrametandis  crinibus,  lib.  très. 

L'Entrée  de  Anthoine  de  Leive  es  terres  du 
Brésil. 

Marforii,  bacalarii  ciibentis  Rome,  De  pelendis 
mascarendisque  cardinaliiim  mulis. 

Apologie  d'icelluy  contre  ceulx  qui  disent  que 
la  mule  du  Pape  ne  mange  qu'à  ses  heures. 

Pronostication,  que  incipit  «  Sylvi  Trique- 
bille  »,  halata  per  M.  N.  Songecrusyon. 

Boudarini  episcopi,  De  eimdgentiarum  profecti- 
hns  eneades  novem,  ciim  privilegio  papali  ad  trien- 
niiim,  et  postea  non. 

Le  Chiabrena  des  pucelles. 

Le  Culpelé  des  vefves. 

La  Cocqueluche  des  moines. 

Les  Brimborions  des  padres  Celestins. 

Le  Barrage  de  manducité. 

Le  Clacquedent  des  marroufles. 

La  Ratouere  des  théologiens. 

L'Ambouchouoir  des  maistres  en  ars. 

Les  Marmitons  de  Olcam  à  simple  tonsure. 

Magistri  N.  Fripesaulcetis,  De  grahellationihiis 
horranim  canonicarum,  lih.  qiiadraginta. 

Culîebntatoriuni  confratriarum,  incerto  autore. 

La  Cabourne  des  briffaulx. 

Le  Faguenat  des  Hespaignols  supercoqueli- 
canticqué  par  Frai  Inigo. 

La  Barbotine  des  marmiteux. 

Poilironismiis  rerum  Italicarum,  antore  magis- 
iro  Bruslefer. 

R.  Lidlius,  De  batisfolagiis  principum. 

Callihistratorium  caffardis,  atictore  M.  Jacoho 
Hocstratem,  hereticoinetra. 

Chaultcouillonis,   De  magistro  nostrandorum 

magistro  nostratorumqiie  heuvetis  lih.  octo  gualan- 
tissimi. 

Les  Petarrades  des  bullistes,  copistes,  scrip- 
teurs,  abbreviateurs,  référendaires  et  dataires, 
compillées  par  Régis. 

Almanach  perpétuel  pour  les  goûteux  et 
verollez. 

Maneries  ramonandi  foiirneUos,  par  M.  Ecchim. 

Le  Poulemart  des  marchans. 

Les  Aisez  de  vie  monachale. 

La  Gualimaffrée  des  Bigotz. 

L'Histoire  des  farfadetz. 

La  Belistrandie  des  Millesouldiers. 

Les  Happelourdes  des  officiaulx. 

La  Bauduffe  des  thesauriers. 

Badinatoriiim  sophistarum. 

Antipericatametanaparheugedamphicrihrationes 
merdicantium. 

Le  Limasson  des  rimasseurs. 

Le  Boutavent  des  Alchymistes. 

La  Nicquenocque  des  questeurs,  cababezacée 
par  frère  Serratis. 

Les  Entraves  de  religion. 

La  Racquette  des  brimbaleurs. 

L'Acodouoir  de  vieillesse. 

La  Muselière  de  noblesse. 

La  Patenostre  du  cinge. 

Les  Grezillons  de  dévotion. 

La  Marmite  des  Quatre  Temps. 

Le  Mortier  de  vie  politicque. 

Le  Mouschet  des  hermites. 

La  Barbute  des  pénitenciers. 

Le  Trictrac  des  frères  frapars. 

Loiirdamhis.  De  viia  et  honestate  braguardornm. 

Lyrippii  Sorbonici  moralisationes,  pcr  M.  Lupol- 
dinti. 

Les  Brimbelettes  des  voyageurs. 

Les  Potingues  des  evesques  potatifz. 

Tarrahallationes  doctoriim  Coloniensium  adver- 
sus  Reiichlin. 

Les  Cymbales  des  dames. 

La  Martingalle  des  fianteurs. 

Virevoustatorum  nacquettorum,  per  F.  Pedehil- 
letis. 

Les  bobelins  de  franc  couraige. 

La  Mommerie  des  rebatz  et  lutins. 

Gerson,  De  mifenhilitate  Pape  ah  Eccîesia. 

La  Ramasse  des  nommez  et  graduez. 

Jo,  Dytebrodii,  De  terribiliditate  excommunica- 
tionum,  libellus  acephalos. 

Ingeniositas  invo candi  diabolos  et  diabolas,  per 
M.  Guinguolfiim. 

Le  Hoschepot  des  perpétuons. 

La  Morisque  des  hereticques. 

Les  Henilles  de  Gaietan. 

Moillegroin,  doctoris  chertibici,  De  origine  Pate- 
pehdarum  et  Torticoîlortim  ritibus,  lib.  septem. 

Soixante  et  neuf  bréviaires  de  haulte  gresse. 

Le  Godemarre  des  cinq  ordres  des  men- 
dians. 

La  Pelleterie  des  tyrelupins,  extraicte  de  la 
Bote  fauve  incornifistibulée  en  la  Somme  Ange- 
îicque. 

Le  Ravasseur  des  cas  de  conscience. 

La  Bedondaine  des  presidens. 

Le  Vietdazouer  des  Abbés. 

Sîitoris  adversus  qiiendam,  qui  vocaverat  eum 
fripponnatorem,  et  quod  fripponnatores  non  sunt 
damnati  ah  Ecdesia. 

Cacatorium  medicorum . 

LeRammonneur  d'astrologie. 

Campi  dysteriorum,  per  §.  G. 

Le  Tyrepet  des  apothecaires. 

Le  Baisecul  de  chirurgie. 

Justinianus,  De  cagotis  toUendis. 

Aniidotarium  anime. 

Merlinus  Coccaius,  De  Patria  diabolorum. 

Desquelz  aulcuns  sont  ja  imprimez,  et  les 
aultres  l'on  imprime  maintenant  en  ceste  noble 
ville  de  Tubinge. 


-iÇ^-metna.  ^  ^^^^  wto>  Juaugbn^ 


Comment  Pantagruel,  estant  à   Paris, 

récent  letres  de  son  père 

Gargantua,  et  la  copie 

d'icelles. 


Chapitre    VIII. 

AXTAGKUEL  estudioit  fort 
bien,  comme  assez  entendez, 
et  proufitoit  de  mesmes,  car 
il  avoit  l'entendement  à 
double  rebras  et  capacité  de 
mémoire  à  la  mesure  de 
douze  oyres  et  botes  d'olif. 
^^t  comme  il  estoit  ainsi  là  demourant,  receut 
un  jour  lettres  de  son  Père  en  la  manière  que 
s'ensuit  : 

Treschier  Jil:{, 
Entre  les  dons,  grâces  et  prérogatives  desquelles  le  sou- 
verain plasmateiir,  Dieu,  tout  puissant,  a  endouayré  et 
aorné  l'humaine  nature  à  son  commencement,  celle  me 
semble  singulière  et  excellente  par  laquelle  elle  peut  en  estai 
mortel  acquérir  espèce  de  immortalité,  et  en  decours  de  vie 
transitoire  perpétuer  son  nom  et  sa  semence.  Ce  que  est 

faict  par  lignée  yssiie  de  nous  en  tnariage  légitime.  Dont 
710US  est  aulcunement  instauré  ce  que  nous  jeut  tollu  par 
le  péché  de  nos  premiers  parens,  esquel^  fut  dict  que, 
parce  qu'il:^^  navoient  este  obeyssans  au  conimendement  de 
Dieu  le  créateur,  ils  mourroyent,  et  par  tnort  seroit 
reduicte  a  néant  ceste  tant  niagnificque  plasmature  en 
laquelle  avait  esté  l'homfne  créé.  Mais,  par  ce  moyen  de 
propagation  séminale,  deinoure  es  enfans  ce  que  estait  de 
perdu  es  parents,  et  es  nepveux  ce  que  deperissoit  es  enfans; 
et  ainsi  successivemefit  jusques  à  l'heure  du  jugement 
final,  quand  Jesuchrist  aura  rendu  à  Dieu  le  père  son 
Royaulme  pacificqm  hors  tout  da^igier  et  contamination  de 
péché  :  car  alors  cesseront  toutes  générations  et  corruptions , 
et  seront  les  elemens  hors  de  leurs  transmutations  conti- 
nues, veu  que  la  paix  tant  désirée  sera  consumée  et  parfaicte, 
et  que  toutes  choses  seront  réduites  à  leur  fin  et  période. 

Non  doncques  sans  juste  et  équitable  cause  je  rends 
grâces  à  Dieu,  nwn  conservaleur,  de  ce  qu'il  in'a  donné 
povoir  veoir  mon  antiquité  chanue  refleurir  en  ta  jeunesse  : 
car,  quand  par  le  plaisir  de  Luy,  qui  tout  regist  et 
modère,  mon  ame  laissera  ceste  habitation  humaine,  je  ne 
me  reputeray  totallement  mourir,  ainsi  passer  d'un  lieu 
en  aultre,  attendu  que  en  toy  et  par  toy  je  demeure  en 
mon  image  visible  eyi  ce  monde,  vivant,  voyant  et  conver- 
sant entre  gens  de  honneur  et  mes  amys,  comme  je  souloys. 
Laquelle  mienne  conversation  a  esté,  moyennant  l'ayde  et 
grâce  diviue,  non  sans  péché,  je  le  confesse,  car  nous 
péchons  tous,  et  continuellement  requérons  à  Dieu  qu'il 
efface  nos  peche:^^,  mais  sans  reproche. 

Parquoy,  ainsi  comme  en  to\  demeure  l'image  de  mon 
corps,  si  pareillement  ne  relnysoient  les  meurs  de  Famé, 
Fon  ne  te  juge  roi  t  estre  garde  et  trésor  de  F  immortalité  de 
nostre  nom,  et  le  plaisir  que  prendroys  ce  voyant  serait 
petit,  considérant  que  la  moindre  partie  de  moy,  qui  est  le 
corps,  detmureroit,  et  la  meilleure,  qui  est  Faîne,  et  par 
laquelle  demeure  nostre  nom  en  bénédiction  entre  les 
hommes,  seroit  dégénérante  et  abastardie.  Ce  que  je  ne  dis 
par  défiance  que  je  aye  de  ta  vertu,  laquelle  m'a  esté  ja 
par  cy  devant  esprouvée,  mais  pour  plus  fort  te  encourager 
à  profficter  de  bien  en  mieulx.  Et  ce  que  présentement  te 
escrii  ti'est  tant  affin  quen  ce  train  vertueux  tu  vives  que 
de  ainsi  vivre  et  avoir  vescn  tu  te  r  es  jouis  ses,  et  te  refrais- 
chisses  en  courage  pareil  pour  V advenir.  A  laquelle  entre- 
prinse  parfaire  et  consontjner,  il  te  peut  asse:!^  souvenir 
comment  je  nay  rien  espargné  ;  mais  ainsi  y  ay-je 
secouru  comme  si  je  n'eusse  aultre  thesor  en  ce  monde  que 
de  te  veoir  une  foys  en  ma  vie  absolu  et  parfaict  tant  en 
vertu,  honnesteté  et  preudhommie  comme  en  tout  sçavoir 
libéral  et  honeste,  et  tel  te  laisser  après  ma  ?nort  comme 
un  mirouoir  représentant  la  personne  de  moy  ton  père,  et 
sinon  tant  excellent  et  tel  de  faict  comme  je  te  souhaite, 
certes  bien  tel  en  désir. 

Mais,  encores  que  mon  feu  père  de  bonne  menwire 
Grandgousier  eust  adonné  tout  son  estude  à  ce  qut  je  prof- 
ftasse  en  toute  perfection  et  sçavoir  politique,  et  que  mon 
labeur  et  estude  correspondit  tresbien,  voire  encores  oultre- 
passast  son  désir,  toutesfoys,  comme  tu  peulx  bien 
entendre,  le  temps  nestoit  tant  idoine  ne  commode  es  lettres 

comme  est  de  présent,  et  navoys  copie  de  tel^  précepteurs 
comme  tu  as  eu.  Le  temps  estait  encore  ténébreux  et  sen- 
tant Vinfelicité  et  calamité  des  Goth^,  qui  avaient  mis  à 
destruction  toute  bonne  liîerature  ;  mais  y  par  la  bonté 
divine,  la  lumière  et  dignité  a  esté  de  mon  eage  rendue 
es  lettres,  et  y  voy  tel  amendement  que  de  présent  à  diffi- 
culté serois  je  receu  en  la  première  classe  des  petitT^  gri- 
maulx,  qui  en  mon  eage  virile  estoys,  non  à  tord,  réputé 
le  plus  sçavant  dudict  siècle.  Ce  que  je  ne  dis  par  jactance 
vaine,  encores  que  je  le  puisse  louablement  faire  en 
t'escripvant,  comme  tu  as  l'autorité  de  Marc  Tulle  en 
son  livre  de  Vieillesse,  et  la  sentence  de  Plutarche  au 
Livre  intitulé  :  Comment  on  se  peut  louer  sans  envie, 
mais  pour  te  donner  affection  de  plus  hault  tendre.  Main- 
tenant toutes  disciplines  sont  restituées,  les  langues  ins- 
taurées. Grecque,  sans  laquelle  c'est  honte  que  une  per- 
sonne se  die  sçavant,  Hebraicque,  Caldaicque,  Latine  ; 
les  impressions  tant  élégantes  et  correctes  en  usance,  qui 
ont  esté  inventées  de  mon  eage  par  inspiration  divine, 
comme  à  contrefil  V artillerie  par  suggestion  diabolicque. 
Tout  le  monde  est  plein  de  gens  savans,  de  précepteurs 
tresdoctes,  de  librairies  tresamples,  qu'il  m'est  advis  que 
ny  au  temps  de  Platon,  ny  de  Ciceron,  ny  de  Papinian, 
nestoit  telle  commodité  d'estude  qu'on  y  veoit  maintenant. 
Et  ne  se  jauldra  plus  doresnavant  trouver  en  place  ny 
en  compaignie  qui  ne  sera  bien  expoly  en  l'officine  de 
Minerve,  je  voy  les  brigans,  les  boureaulx,  les  avantu- 
riers,  les  palefreniers  de  maintenant  plus  doctes  que  les 
docteurs  et  prescheurs  de  mon  temps.  Que  diray  je  ?  Les 

femmes  et  filles  ont  aspiré  à  ccsie  louange  et  manne  céleste 
de  bonne  doctrine. 

Tant  y  a  que,  m  Péage  où  je  suis,  fay  esté  contrainct 
de  apprendre  les  lettres  Grecques,  lesquelles  je  navoyscon- 
temné  comme  Caton,  mais  je  7iavoys  eu  loysir  de  com- 
prendre en  mon  jeune  cage.  Et  voluntiers  me  délecte  à 
lire  les  Moraulx  de  Plutarche,  les  beaulx  Dialogues  de 
Platon,  les  Monumens  de  Pausanias  et  Antiquitez  de 
Atheneus,  attendant  l'heure  quil  plaira  à  Dieu,  mon 
Créateur,  me  appeller  et  commander  yssir  de  ceste  terre. 

Parquov,  mon  fils,  je  te  admoneste  que  employé  ta  jeu- 
nesse à  bien  profiter  en  estudes  et  en  vertus.  Tues  à  Paris, 
tu  as  ton  précepteur  Epistemon,  dont  l'un  par  vives  et 
vocales  instructions,  l'aultre  par  louables  exemples,  te 
peut  endoctriner.  J'entens  et  veulx  que  tu  aprenes  les 
langues  parfaictement  :  premièrement  la  Grecque,  comme 
le  veult  Qiiintilian,  secondement  la  Latine,  et  puis 
r Hebraicque  pour  les  Sainctes  Letres,  et  la  Chaldaicque 
et  Arabicque  pareillement  ;  et  que  tu  formes  ton  slille 
quand  à  la  Grecque,  à  l'ifnitation  de  Platon,  quand  à 
la  Latine,  à  Ciceron.  Qu'il  n'y  ait  hystoire  que  tu  ne 
tienne  en  mémoire  présente,  à  quoy  te  aydera  la  cosmogra- 
phie de  ceulx  qui  en  ont  escript.  Des  ars  libéraux,  Géomé- 
trie, Arismeticque  et  Musicque,  je  t'en  donnay  quelque 
goust  quand  tu  esioys  encores  petit  en  l'eage  de  cinq  à  six 
ans  ;  poursuys  la  reste,  et  de  Astrotwmie  saiche  en  tous  les 
canons  ;  laisse  moy  l'Astrologie  divinatrice  et  l'art  de  Lul- 
lius  comme  abw^  et  vanité:^.  Du  droit  civil  je  veulx  que 
tu  saiche  par  cueur  les  beaulx  textes  et  jne  les  confère 
avecques  philosophie. 

El,  quand  à  la  cmgmissance  des  Jaict:^  de  nalure,  je 
veulx  que  tu  te  y  adonm  curieusement  ;  qu'il  n'y  a\l  mer. 
rivière  ny  fontaine  dont  tu  ne  congnoisse  les  poissons,  tous 
les  oyseaulx  de  l'air,  tous  les  arbres,  arbustes  et  fructices 
des  foret :;^,  toutes  les  herbes  de  la  terre,  tous  les  metaulx 
cache:^^  au  ventre  des  abysmes,  les  pierreries  de  tout  Orient 
et  midy  :  rien  ne  te  soit  incongnen. 

Puis  songneusement  revisite  les  livres  des  médians  Grecs, 
Arabes  et  Latins,  sans  co7itemner  les  Thalmudisles  et  Caba- 
listes,  et  par  fréquentes  anatomies  acquiers  to\  parfaictc 
congnoissance  del'aultre  monde,  qui  est  l'homme. 

Et  par  lesquelles  heures  du  jour  commence  à  visiter  les 
Sainctes  Lettres.  Premièrement  en  Grec,  Le  Nouveau 
Testament  et  Epistres  des  Apostres,  et  puis  en  Hebrieu 
le  Vieulx  Testament. 

Somme,  que  je  voy  un  abysme  de  science,  car,  doresna- 
vant  que  tu  danens  homme  et  te  fais  grand,  il  te  fauldra 
yssir  de  ceste  tranquillité  et  repos  d'eslude,  et  apprendre 
la  chevalerie  et  les  armes  pour  défendre  ma  maison  et 
nos  amys  secourir  en  tons  leurs  affaires  contre  les  assaulx 
des  malfaisans. 

Et  veux  que  de  brief  tu  essaye  combien  tu  as  prof/îté, 
ce  que  tu  ne  pourras  mieulx  faire  que  tenent  conclusions 
en  tout  sçavoir  publiquement  envers  tous  et  contre  tous, 
et  hantant  les  gens  lettre^,  qui  sont  tant  à  Paris  comme 
ailleurs. 

Mais,  parce  que,  selon  le  saige  Salomon,  sapience 
n'entre  point  en  ame  malivole,  et  science  sans  conscience 
n'est  que  ruine  de  l'ame,  il  te  convient  servir^  aymer  et 

craindre  Dieu,  et  en  luy  mettre  toutes  tes  pensées  et  tout 
ton  espoir,  et  par  foy  formée  de  charité  estre  à  luy  adjoinct, 
en  sorte  que  jamais  n'en  soys  desaniparé  par  péché.  Aye 
suspect^  les  abus  du  monde.  Ne  met:^  ton  cueur  à  vanité, 
car  ceste  vie  est  transitoire,  mais  la  parolle  de  Dieu 
demeure  éternellement.  Soys  serviable  à  tous  tes  prochains 
et  les  aymt  comme  toymesmes.  Révère  tes  précepteurs,  fuis 
les  compaignies  de  gens  esquel^  tu  ne  veulx  point  resem- 
bler ^  et  les  grâces  que  Dieu  te  a  données,  icelles  ne  reçoip^ 
en  vain.  Et,  quand  tu  congnoistras  que  auras  tout  le  sça- 
voir  de  par  delà  acquis,  retourne  vers  moy,  affin  que  je  te 
voye  et  donne  ma  bénédiction  devant  que  mourir. 

Mon  fîl:^,  la  paix  et  grâce  de  Nostre  Seigneur  soit 
avecques  toy  !  Amen. 

De  Utopie,  ce  dix  septiesme  jour  du  moys  de  mars. 

Ton  père, 

Gargantua, 


Ces   lettres    receues    et   veues,    Pantagruel 
print  nouveau  courage,  et  feut  enflambéà  prof- 

fiter  plus  que  jamais;  en  sorte  que,  le  voyant 
estudier  et  proffiter,  eussiez  dict  que  tel 
estoit   son   esperit  entre  les  livres 
comme  est  le  feu  parmy  les 
brandes,  tant  il  Tavoit  in- 
fatigable et  strident. 


t.'<i  'ùui\'ii 


Comment  Pantagruel  trouva  Panurge, 
lequel  il  ayma  toute  sa  vie. 

Chapitre  IX. 


X  jour  Pantagruel,  se  pourme- 
nant  hors  la  ville  vers  l'ab- 
baye sainct  Antoine,  devi- 
sant et  philosophant  avec- 
ques  ses  gens  et  aulcuns 
escholiers,  rencontra  un 
homme  beau  de  stature  et 
élégant  en  tous  lineamens  du  corps,  mais 
pitoyablement  navré  en  divers  lieux,  et  tant 
mal  en  ordre  qu'il  sembloit  estre  eschappé  es 
chiens,  ou  mieulx  ressembloit  un  cueilleur  de 
pommes  du  pais  du  Perche, 

De  tant  loing  que  le  vit  Pantagruel,  il  dist 
es  assistans  :  «  Voyez  vous  cest  homme  qui 
vient  par  le  chemin  du  pont  Charanton  ?  Par 
ma  foy,  il  n'est  pauvre  que  par  fortune,  car  je 
vous  asseure  que,  cà  sa  physionomie,  nature  l'a 
produict  de  riche  et  noble  lignée  ;  mais  les 
adventures  des  gens  curieulx  le  ont  reduict  en 
telle  pénurie  et  indigence.  »  Et  ainsi  quïl  fut 

au  droict  d'entre  eulx,  il  luy  demanda  :  «  Mon 
amy,  je  vous  prie  que  un  peu  veuillez  icy 
arrester  et  me  respondre  à  ce  que  vous  deman- 
deray,  et  vous  ne  vous  en  repentirez  point, 
car  j'ay  affection  tresgrande  de  vous  donner 
ayde  à  mon  povoir  en  la  calamité  où  je  vous 
voy,  car  vous  me  faictes  grand  pitié.  Pourtant, 
mon  amy,  dictes  moy,  qui  estes  vous  ?  dont 
venez  vous?  où  allez  vous  ?  que  querez  vous, 
et  quel  est  vostre  nom  ?  » 

Le  compaignon  luy  respond  en  langue  Ger- 
manicque  : 

«  Jimcker,  Gott  geb  euch  glûck  unnd  hail.  Znvor, 
Lieher  Jimcker,  ich  las  euch  wis^en  das  da  ir  mich 
von  fragt,  ist  ein  arm  unnd  erharmglich  ding,  unnd 
luer  vil  darvon  :^u  sagen,  welches  euch  ver  drus- 
lich  :(u  hœren,  unnd  mir  t^u  er^^elen  iver,  vievol 
die  Poeten  unnd  Orators  vor^eiten  haben  gesagt  in 
iren  Spriichen  unnd  Senten'^en,  das  die  Gedechtnus 
des  EU  end  s  unnd  Armuot  vorlangs  erlitten  ist  ain 
grosser  Lust.  » 

A  quoy  respondit  Pantagruel  :  «  Mon  amy, 
je  n'entens  poinct  ce  barragouin;  pourtant,  si 
voulez  qu'on  vous  entende,  parlez  aultre  lan- 
gaige.  »  Adoncques  le  compaignon  lui  res- 
pondit : 

«  Al  baril dim  gotfano  dech  min  brin  alabo  dor- 
din  falbroth  ringuam  albaras.  Nin  porth  T^adikim 

almucathin  milko  prim  al  elmim  enthoth  dal  hehen 
ensouim  :  kuth  im  al  dim  alkatim  nim  broth  dechoth 
porth  min  michas  im  endoth,  pruch  dal  marsouim 
bol  moth  dransrilrim  lupaldas  im  voldemoth.  Nin 
hur  diavolth  mnarbotim  dal  gousch  pal  frapin  duch 
im  scoth  pruch  galeth  dal  Clmion,  min  foulthrich 
al  conin  butbathen  doth  dal  prim.  » 

—  Entendez  vous  rien  là  ?  »  dist  Panta- 
gruel es  assistans.  A  quoy  dist  Epistemon  : 
«  Je  croy  que  c'est  langaige  des  Antipodes;  le 
diable  n'y  mordroit  mie.  »  Lors  dist  Panta- 
gruel :  «  Compère,  je  ne  sçay  si  les  murailles 
vous  entendront,  mais  de  nous  nul  n'y  entend 
note.  »  Dont  dist  le  compaignon  : 

«  Signor  mio,  voi  videte  per  exemplo  che  la  Cor- 
namiisa  non  suona  mai  sela  non  a  il  vefitre 
pieno;  cosi  io  parimente  non  vi  saprei  contare  le 
mie  fortune,  se  prima  il  tribulato  ventre  non  a  la 
solita  refectione.  Al  quale  e  adviso  che  le  mani  et  li 
denti  abbni  perso  il  loro  ordine  natnrale  et  del 
tuto  annichillati.  » 

A  quoy  respondit  Epistemon  :  «  Autant  de 
l'un  comme  de  l'aultre.  »  Dont  dist  Panurge  : 

a  Lard  ghest  tholb  be  sua  virtiuss  be  intelligence  : 
ass  yi  Body  schal  biss  be  naturall  relutht,  tholb  suld 
of  me  pety  hâve,  Jor  Natur  hass  idss  egualy  maide  ; 
bot  fortune  siim  exaltit  hess,  and  oyis  deprevit. 

Non  ye  less  viois  mou  virlius  deprevil  :  and  virtiuss 
men  descrivis  ;  for,  anenye  lad  end,  iss  non  gud.  » 

—  Encores  moins,  »  respondit  Pantagruel. 
Adoncques  dist  Panurge  : 

«  Jona  andie,  guaussa  goussy  et  an  heharda  er  rt- 
niedio,  heharde,  verseîa  ysser  landa.  Anhates, 
otoy  y  es  nausii,  eyncssassu  gowray  proposian  or- 
dine  den.  Nonyssena  bayta  fascheria  egabe,  gen 
herassy  badia  sadassu  notira  assia.  Aran  Hondo- 
uan  giialde  eydassu  naydassxma.  Estot^  oussyc 
eguinan  soury  hin,  er  darsHira  eguy  harm.  Genicoa 
plasar  vadu.  » 

—  Estez  vous  là,  respondit  Eudemon,  Geni- 
coa ?  » 

A  quoy  dist  Carpalim.  «  Sainct  Treignan, 
foutys  vous  descoss,  ou  j'ay  failly  à  entendre.  » 
Lors  respondit  Panurge  : 

«  Pnigfrest  strinst  sorgdmand  strochdtdrhdspag 
brkîand  Gravot,  Chavygny  :  Pomardiere,  rusth 
pkaUhdracg  Deviniere  près  Nays.  Bcuille,  Kal- 
much  monach  drupp  delmeupplist  rincq  drhui 
dodelb  up  drent  loch  mine  st:(_  rinquaîd  de  vins  ders 
cordelis  bur  iocst  st^ampenards.  » 

A  quoy  dist  Epistemon  :  «  Parlez  vous 
Christian,  mon  amy,  ou  langaige  patelinoys? 
—  Non,  c'est  langaige  lanternoys.  »  Dont  dist 
Panurge  : 

«  Herre,  ie  en  spreke  anders  gheen  taele,  dan 
kersten  taele;  my  dunct  nochtans,  al  en  seg  ieu  niet 
een  wordt,  mynen  nool  vklaert  ghenonch  luat  ie 
heglere  ;  gheeft  my  wyt  hermheriicheyt  yet  luaer  vu 
ie  ghevoet  magh  ■::unch.  » 

A  quoy  respondit  Pantagruel  :  «  Autant 
de  cestuy  là.  »  Dont  dist  Panurge  : 

«  Seignor,  de  tanto  hahJar  yo  soy  cansado.  Por 
que  supplico  a  Vostra  Reverentia  que  mire  a  los  prc- 
ceptos  evangeliqiios,  para  que  ellos  movant  Vostra 
Rêver entia  a  los  ques  de  conscientia,  y,  sy  ellos  non 
hastarent  para  mover  Vostra  Reverentia  a  piedad, 
supplico  que  mire  a  la  piedad  natural,  la  quai  yo 
creo  que  le  movra,  como  es  de  ra^on,  y  con  esto 
non  digo  mas.  » 

A  quoy  respondit  Pantagruel  :  «  Dea,  mon 
amy,  je  ne  fais  doubte  aulcun  que  ne  sachez 
bien  parler  divers  langaiges,  mais  dictes  nous 
ce  que  vouldrez  en  quelque  langue  que  puis- 
sions entendre.  »  Lors  dist  le  compaignon  : 

«  Myn  Herre,  endog  ieg  nied  ingen  tunge  talede, 
lygesom  boeen,  ocg  ushuulig  creatner  ;  myne  kleebon 
och  myne  legoms  magerhed  wduyser  allygue, 
hlalig  huvad  tyng  meg  meest  behoff  girereb,  som 
aer  sandeligh  mad  och  dryche  :  huuarfor  forbarme 
teg  omsyder  offvermeg,  och  besael  at  gyfuc  meg  no- 
geth,   aff  huylket  jeg  kand  siyre   myne  groeendes 

wagbe,  lygernss  son  mand  Cerhero  en  soppe  for- 
selthr  :  Soa  shal  tue  loeffve  lenge  och  îyksaligtb.  » 

—  Je  croy,  dist  Eustenes,  que  les  Gothz  par- 
loient  ainsi,  et  si  Dieu  vouloit,  ainsi  parle- 
rions nous  du  cul.  »  Adoncques  dist  le  com- 
paignon  : 

(s^Adoni,  scolom  lécha,  Im  ischar  haroh  bal  hah- 
deca  hemeberab  tbithen  li  kikar  Jebem,  chancathub  : 
Laah  al  Adonai  cbo  nen  rai.  » 

A  quoy  respondit  Epistemon  :  «  A  ceste 
heure  ay  je  bien  entendu,  car  c'est  langue 
Hebraicque  bien  Rhetoricquement  pronuncée.  » 
Dont  dist  le  compaignon  : 

«  Despota,  tinyn,  panagathe,  dioti  sy  mi  uc  arto- 
dotis  ?  Horas  gar  limo  analiscomenon  eme  atblios. 
Ce  en  to  tnetaxy  eme  uc  eleis  udamos,  Tetis  de  par 
emu  ba  u  cbre,  ce  bomos  pbilologi  pandes  bomolo- 
gusi  tote  logus  te  ce  rbemeta  peritta  byparchin,  opote 
pragma  afto  pasi  delon  esti.  Entba  gar  anancei 
monon  logi  isin,  bina  pragmata,  bon  péri  ampbisbe- 
tîimen,  me  prospboros  epipbenete.  » 

—  Quoy  !  dist  Carpalim,  lacquays  de  Pan- 
tagruel, c'est  grec  !  Je  l'ay  entendu.  Et  com- 
ment, as  tu  demouré  en  Grèce?»  Donc  dist 
le  compaignon  : 

«c  Agonou  dont  oiissys  von  denagucT^^  algarou, 

nou  den  farou  lamist  vous  mariston  ulbrou,  foiis- 
quei  vous  brol,  tam  hredague^  moupreton  den  goul 
houst,  daguez  dague^i  nou  croupys  fost  hardou  no- 
flist  nou  grou.  Agou  paston  toi  nalprissys  hourtou 
los  echatanous  prou  dhouquys  brol  panygou  den 
bascrou  noudous  caguous  goulfren  goid  oust  irop- 
passou.  » 

—  J'entends,  ce  me  semble,  dist  Pantagruel  ; 
car,  ou  c'est  langaige  de  mon  pays  de  Utopie, 
ou  bien  luy  ressemble  quant  au  son.  »  Et 
comme  il  vouloit  commencer  quelque  propos, 
le  compaignon  dist  : 

«  Jam  loties  vos  per  sacra  perque  Deos  Deasque 
omnis  obtestatus  su  m,  ut  si  qua  vos  pietas  permo- 
vet,  egestatem  meam  solaremini,  nec  biluni  proficio 
damans  et  ejulans.  Sinite,  quœso,  sinite,  viri  impii, 
quo  me  fata  vocant  abire,  nec  ultra  vanis  vestris 
interpellât io7îibus  obtundatis,  memores  veteris  illius 
adagii,  quo  venter  famelicus  auriculis  carere  dicitur. 

—  Dea,  mon  amy,  dist  Pantagruel,  ne  sça- 
vez  vous  parler  Françoys  ? —  Si  faictz  tresbien, 
Seigneur,  respondit  le  compaignon;  Dieu 
mercy  !  c'est  ma  langue  naturelle  et  maternelle, 
car  je  suis  né  et  ay  esté  nourry  jeune  au  jar- 
din de  France  :  c'est  Touraine.  —  Doncques, 
dist  Pantagruel,  racomtez  nous  quel  est  vostre 
nom  et  dont  vous  venez,  car,  par  foy,  je  vous 
ay  jà  prins  en  amour  si  grand  que,  si  vous 

condescendez  à  mon  vouloir,  vous  ne  bouge- 
rez jamais  de  ma  compaignie,  et  vous  et  moy 
ferons  un  nouveau  pair  d'amitié  telle  que  feut 
entre  Enée   et   Achates  —  Seigneur,   dist    le 
compaignon,    mon    vray    et    propre    nom  de 
baptesme  est  Panurge,   et  à  présent  viens  de 
Turquie,  où  je  fuz  mené  prisonnier  lorsqu'on 
alla  à  Metelin  en  la  maie  heure.  Et  voluntiers 
vous  raCompteroys  mes  fortunes,  qui  sont  plus 
merveilleuses    que    celles    de    Ulysses  ;   mais, 
puisqu'il  vous  plaist  me  retenir  avecques  vous, 
et    je    accepte    voluntiers    l'offre,    protestant 
jamais  ne  vous  laisser,  et  alissiez  vous  à  tous 
les  diables,  nous  aurons  en  aultre  temps  plus 
commode,    assez    loysir   d'en   racompter,    car 
pour  ceste  heure  j'ay  nécessité  bien  urgente  de 
repaistre,    dentz   agues,    ventre    vuyde,   gorge 
seiche,  appétit  strident,  tout  y  est  délibéré.  Si 
me  voulez  mettre  en  œuvre,  ce  sera  basme  de 
me  veoir  briber.  Pour  Dieu,  donnez  y  ordre.  » 
Lors  commenda  Pantagruel  qu'on  le  menast 
en    son   logis   et    qu'on    luy    apportast   force 
vivres;  ce  que  fut  faict  et  mangea  très- 
bien  à  ce  soir,  et  s'en  alla  coucher  en 
chappon,  et  dormit  jusques  au 
lendemain  heure  de  disner  : 
en  sorte  qu'il  ne  feit  que 
troys  pas  et  un  sault 
du  lict  à  table. 


Comment    Pantagruel    equitablement 

jugea  d  une  controverse  merueil- 

leusement  obscure  et  difficile 

si  justement  que  son 

jugement  fut  dict 

fort  admirable. 


Chapitre  X. 

ANTAGRUEL,  bien  records  des 
lettres  et  admonition  de 
son  père,  voulut  un  jour 
essayer  son  sçavoir.  De 
faict,  par  tous  les  carrefours 
de  la  ville  mist  conclusions 
en  nombre  de  neuf  mille 
sept  cens  soixante  et  quatre  en  tout  sçavoir, 
touchant  en  ycelles  les  plus  forts  doubles  qui 
feussent  en  toutes  sciences. 

Et  premièrement,  en  la  rue  du  Feurre,  tint 
contre  tous  les  regens,  artiens  et  orateurs,  et 
les  mist  tout  de  cul.  Puis  en  Sorbonne  tint 
contre  tous  les  Théologiens  par  l'espace  de  six 
sepmaines,  despuis  le    matin    quatre    heures 


8o  PANTAGRUEL 

jusques  à  six  du  soir,  exceptez  deux  heures 
d'intervalle  pour  repaistre  et  prendre  sa  réfec- 
tion. Et  à  ce  assistèrent  la  plus  part  des  sei- 
gneurs de  la  court  :  maistres  des  requestes, 
presidens,  conseilliers,  les  gens  des  comptes, 
secrétaires,  advocatz  et  aultres,  ensemble  les 
eschevins  de  ladicte  ville,  avecques  les  medi- 
cins  et  canonistes.  Et  notez  que  d'iceulx  la 
plus  part  prindrent  bien  le  frain  aux  dentz  ; 
mais,  nonobstant  leurs  ergotz  et  fallaces,  il 
les  feist  tous  quinaulx,  et  leurs  monstra  visi- 
blement qu'ilz  n'estoient  que  veaulx  engipon- 
nez. 

Dont  tout  le  monde  commença  à  bruyre  et 
parler  de  son  sçavoir  si  merveilleux,  jusques 
es  bonnes  femmes  lavandières,  courratieres, 
roustissieres,  ganyvetieres  et  aultres,  lesquelles, 
quand  il  passoit  par  les  rues  disoient  :  «  C'est 
luy.  »  A  quoy  il  prenoit  plaisir,  comme 
Demosthenes,  prince  des  orateurs  Grecz,  fai- 
soit  quand  de  luy  dist  une  vieille  acropie,  le 
monstrant  au  doigt  :  C'est  cestuy  là.  » 

Or  en  ceste  propre  saison,  estoit  un  procès 
pendent  en  la  court  entre  deux  gros  seigneurs, 
desquelz  l'un  estoit  monsieur  de  Baysecul, 
demandeur,  d'une  part,  Taultre  monsieur  de 
Humevesne,  défenseur,  de  l'aultre,  desquelz  la 
controverse  estoit  si  haulte  et  difficile  en 
droict  que  la  court   de  Parlement    n'y   enten- 

8i 


doit  que  le  hault  Alemant.  Dont,  par  le  com- 
mandement du  Roy,  furent  assemblez  quatre 
les  plus  sçavants  et  les  plus  gras  de  tous   les 


Parlemens  de  France,  ensemble  le  Grand  Con- 
seil, et  tous  les  principaulx  Regens  des  univer- 
sitez,  non  seulement  de  France,  mais  aussi 
d'Angleterre  et  Italie,  comme  Jason,  Philippe, 

Dece,  Pelrus  de  Petronibus,  et  un  las  d'aultres 
vieulx  Rabanistes.  Ainsi  assemblez,  par  l'es- 
pace de  quarente  et  six  sepmaines  n'y  avoyent 
sceu  mordre,  ny  entendre  le  cas  au  net,  pour 
le  mettre  en  droict  en  façon  quelconques, 
dont  ilz  estoyent  si  despitz  qu'ilz  se  con- 
chioyent  de  honte  villainement. 

Mais  un  d'entre  eulx,  nommé  Du  Douhet, 
le  plus  sçavant,  le  plus  expert  et  prudent  de 
tous  les  aultres,  un  jour  qu'ilz  estoyent  tous 
philogrobolisez  du  cerveau,  leur  dist  :  «  Mes- 
sieurs, jà  long  temps  a  que  sommes  icy  sans 
rien  faire  que  desprendre,  et  ne  pouvons  trou- 
ver fond  ny  rive  en  ceste  matière,  et  tant  plus 
y  estudions,  tant  moins  y  entendons,  qui  nous 
est  grand  honte  et  charge  de  conscience,  et  à 
mon  advis  que  nous  n'en  sortirons  que  à  des- 
honneur, car  nous  ne  faisons  que  ravasser  en 
noz  consultations.  Mais  voicy  que  j'ay  advisé  : 
vous  avez  bien  ouy  parler  de  ce  grand  person- 
naige,  nommé  maistre  Pantagruel,  lequel  on 
a  congneu  estre  sçavant  dessus  la  capacité  du 
temps  de  maintenant  es  grandes  disputations 
qu'il  a  tenu  contre  tous  publiquement  ?  Je 
suis  d'opinion  que  nous  l'apellons  et  confé- 
rons de  cest  affaire  avecques  luy,  car  jamais 
homme  n'en  viendra  à  bout  si  cestuy  là  n'en 
vient.  »  A  quoy  voluntiers  consentirent  tous 
ces  conseilliers  et  docteurs. 


CHAPITRE    X  83 

De  faict,  renvoyèrent  quérir  sur  l'heure,  et 
le  prièrent  de  vouloir  le  procès  canabasser  et 
grabeler  à  poinct,  et  leur  en  faire  le  raport 
tel  que  de  bon  luy  sembleroit  en  vraye  science 
légale,  et  luy  livrèrent  les  sacs  et  pantarques 
entre  ses  mains,  qui  faisoyent  presque  le  fais 
de  quatre  gros  asnes  couillars.  Mais  Panta- 
gruel leur  dist  :  «  Messieurs,  les  deux  Seigneurs 
qui  ont  ce  procès  entre  eulx  sont  ilz  encores 
vivans  ?  »  A  quoy  lui  fut  respondu  que  ouy. 
«  De  quoy  diable  donc,  dist  il,  servent  tant 
de  fatrasseries  de  papiers  et  copies  que  me 
bailliez  ?  N'est  ce  le  mieulx  ouyr  par  leur  vive 
voix  leur  débat  que  lire  ces  babouyneries  icy, 
qui  ne  sont  que  tromperies,  cautelles  diabo- 
licques  de  Cepola  et  subversions  de  droict? 
Car  je  suis  sceur  que  vous  et  tous  ceulx  par 
les  mains  desquelz  a  passé  le  procès  y  avez 
machiné  ce  que  avez  peu,  pro  et  contra,  et,  au 
cas  que  leur  controverse  estoit  patente  et 
facile  à  juger,  vous  l'avez  obcurcie  par  sottes 
et  desraisonnables  raisons  et  ineptes  opinions 
de  Accurse,  Balde,  Bartole,  de  Castro,  de 
Tmola,  Hippolytus,  Panorme,  Bertachin, 
Alexandre,  Curtius,  et  ces  aultres  vieulx  mas- 
tins  qui  jamais  n'entendirent  la  moindre  loy 
des  Paudectes,  et  n'estoyent  que  gros  veaulx  de 
disme,  ignorans  de  tout  ce  qu'est  nécessaire  à 
l'intelligence  des  loix;  car,  comme  il  est  tout 

certain,  ilz  n'avoyent  congnoissance  de  langue 
ny  Grecque,  ny  Latine,  mais  seullement  de 
Gothique  et  Barbare.  Et  toutesfoys  les  loix  sont 
premièrement  prinses  des  Grecz,  comme  vous 
avez  le  tesmoignage  de  Ulpian,  L.  posteriori 
De  orig.  juris,  et  toutes  les  loix  sont  pleines 
de  sentences  et  motz  grecz;  et  secondement 
sont  rédigées  en  Latin  le  plus  élégant  et  aorné 
qui  soit  en  toute  la  langue  Latine,  et  n'en 
excepteroys  voluntiers  ny  Saluste,  ny  Varron, 
ny  Ciceron,  ny  Senecque.  ny  T.  Live,  ny 
Quintilian.  Comment  doncques  eussent  peu 
entendre  ces  vieulx  resveurs  le  texte  des  loix, 
qui  jamais  ne  virent  bon  livre  de  langue  Latine, 
comme  manifestement  appert  à  leur  stile,  qui 
est  stille  de  ramonneur  de  cheminée  ou  de 
cuysinier  et  marmiteux,  non  de  jurisconsulte? 
a  D'avantaige,  veu  que  les  loix  sont  extir- 
pées du  mylieu  de  philosophie  moralle  et  na- 
turelle, comment  l'entendront  ces  folz  qui  ont, 
par  Dieu!  moins  estudié  en  philosophie  que 
ma  muUe?  Au  regard  des  lettres  de  humanité 
et  congnoissance  des  antiquitez  et  histoire,  ilz 
en  estoient  chargez  comme  un  crapault  de 
plumes,  dont  toutesfoys  les  droictz  sont  tous 
pleins,  et  sans  ce  ne  pevent  estre  entenduz, 
comme  quelque  jour  je  monstreray  plus  aper- 
tement  par  escript.  Par  ce,  si  vous  voulez  que 
je    congnoisse    de    ce    procès,    premièrement 

faictez  moy  brusler  tous  ces  papiers,  et  secon- 
dement faictez  moy  venir  les  deux  gentilz 
hommes  personnellement  devant  moy  ;  et, 
quand  je  les  aura)^  ouy,  je  vous  en  diray  mon 
opinion  sans  fiction  ny  dissimulation  quel- 
conques. » 

A  quoy  aulcuns  d'entre  eulx  contredisoient, 
comme  vous  sçavez  que  en  toutes  compaignies 
il  y  a  plus  de  folz  que  de  saiges,  et  la  plus 
grande  partie  surmonte  tousjoursla  meilleure, 
ainsi  que  dict  Tite  Live  parlant  des  Carta- 
giens.  Mais  ledict  Du  Douhet  tint  au  contraire 
virilement,  contendent  que  Pantagruel  avoit 
bien  dict;  que  ces  registres,  enquestes,  re- 
plicques,  reproches,  salvations,  et  aultres  telles 
diableries  n'estoient  que  subversions  de  droict 
et  allongement  de  procès,  et  que  le  diable  les 
emporteroit  tous  s'ilz  ne  procedoient  aultre- 
ment,  selon  équité  evangelicque  et  philoso- 
phicque.  Somme,  tous  les  papiers  furent  brus- 
lez,  et  les  deux  gentilz  hommes  personnelle- 
ment convocquez. 

Et  lors  Pantagruel  leur  dist  :  «  Estez  vous 
ceulx  qui  avez  ce  grand  différent  ensemble?  — 
Ouy,  dirent  ilz,  monsieur.  —  Lequel  de  vous 
est  demandeur?  —  C'est  moy,  dist  le  seigneur 
de  Baisecul.  —  Or,  mon  amy,  contez  moy 
de  poinct  en  poinct  vostre  affaire,  selon 
la  vérité,  car,  par  le  corps  bieu  !    si   vous  en 

mentes  d'un  mot,  je  vous  ostcray  la  teste    de 

dessus  les  espaules,  et  vous   monstreray 

que  en  justice    et   jugement  l'on  ne 

doibt  dire   que    vérité.   Par   ce, 

donnez  vous  garde   de    ad- 

jouster  ny  diminuer  au 

narré  de  vostre  cas. 

Dictes.  » 


Comment  les  seigneurs  de  Baisecul  et 

Humevesne   plaidoient  devant 

Pantagruel  sans  advocatz. 


Chapitre  XI. 


oxc  commença  Baisecul  en  la 
manière  que  s'ensuyt  : 

c(  Monsieur,  il  est  vray 
que  une  bonne  femme  de 
ma  maison  portoit  vendre 
des  œufz  au  marchez. —  Cou- 
vrez vous,  Baisecul,  dist 
Pantagruel,  —  Grand  mercy,  monsieur,  dist  le 
seigneur  de  Baisecul.  Mais  à  propos,  passoit  entre 
les  deuxtropicques,  six  blans  vers  le  zénith  et 

maille  par  autant  que  les  mons  Rhiphées 
avoyent  eu  celle  année  grande  stérilité  de  hap- 
pelourdes,  moyennant  une  sédition  de  balli- 
vernes  meue  entre  les  Barragouins  et  les  Ac- 
coursiers  pour  la  rébellion  des  Souyces,  qui 
s'estoyent  assemblez  jusques  au  nombre  de 
bon  bies  pour  aller  à  l'aguillanneuf  le  premier 
trou  de  Tan,  que  l'on  livre  la  souppe  aux  bœufz, 
et  la  clef  du  charbon  aux  filles,  pour  donner 
l'avoine  aux  chiens.  Toute  la  nuict  l'on  ne 
feist,  la  main  sur  le  pot,  que  depescher  bulles 
à  pied  et  bulles  à  cheval,  pour  retenir  les  ba- 
teaulx,  car  les  cousturiers  vouloyent  faire  des 
retaillons  desrobez  une  sarbataine  pour  cou- 
vrir la  mer  Oceane,  qui  pour  lors  estoit  grosse 
d'une  potée  de  chous,  selon  l'opinion  des  bo- 
teleurs  de  foin;  mais  les  physiciens  diso3'ent 
que  à  son  urine  ilz  ne  congnoissoyent  signe 
évident  au  pas  d'ostarde  de  manger  bezagues 
à  la  moustarde,  si  non  que  messieurs  de  la 
court  feissent  par  bémol  commandement  à  la 
vcroUe  de  non  plus  allebouter  après  les  mai- 
gnans,  car  les  marroufles  avoient  jà  bon  com- 
mencement à  danser  l'estrindore  au  diapa- 
son, 

Un  pied  au  feu 
Et  la  teste  au  mylieu, 

comme  disoit  le  bon  Ragot.  «  Ha  !  messieurs, 
Dieu  modère  tout  à  son  plaisir,  et  contre   for- 

tuné  la  diverse  un  chartier  rompit  nazardes 
son  fouet.  Ce  fut  au  retour  de  la  Bicocque, 
a  lors  qu'on  passa  licentié  maistre  Antitus  des 
Crossonniers  en  toute  lourderie,  comme  disent 
les  canon istes  :  Beati  lourdes,  quoniavi  ipsi  îre- 
buchavenmt.  Mais  ce  que  faict  la  quaresme  si 
hault,  par  sainct  Fiacre  de  Br}^e,  ce  n'est  pour 
aultre  chose  que 

La  Penthecoste 
Ne  vient  foys  qu'elle  ne  me  couste 
Mais  hay  avant. 
Peu  de  pluye  abat  grand  vent 

entendu  que  le  sergeant  me  mist  si  hault  le 
blanc  à  la  butte  que  le  greffier  ne  s'en  leschast 
orbiculairement  ses  doigtz  empenez  de  jardz. 
et  nous  voyons  manifestement  que  chascun 
s'en  prent  au  nez,  sinon  qu'on  regardast  en 
perspective  oculairement  vers  la  cheminée,  à 
l'endroit  où  pend  l'enseigne  du  vin  à  quarente 
sangles,  qui  sont  nécessaires  à  vingt  bas  de 
quinquenelle.  A  tout  le  moins,  qui  ne  voul- 
droit  lascher  l'oyseau  devant  talemouses  que 
le  descouvrir,  car  la  mémoire  souvent  se  pert 
quand  on  se  chausse  au  rebours.  Sa.  Dieu 
gard  de  mal  Thibault  Mitaine.  » 

Alors  dist  Pantagruel  :  «  Tout  beau,  mon 
amy,  tout  beau,  parlez  à  traict  et  sans  cho- 
lere.  J'entends  le  cas,  poursuyvez,  —  Or,  mon- 
sieur, dist  Baisecul,  ladicte  bonne  femme,  di- 

sant  ses  gaudez  et  audinos,  ne  peut  se  cou- 
vrir d'un  revers  fault  montant  par  la  vertuz 
guoy  des  privilèges  de  l'université,  sinon  par 
bien  soy  bassiner  anglicquement,  le  couvrant 
d'un  sept  de  quarreaulx  et  luy  tirant  un  estoc 
voilant  au  plus  près  du  lieu  où  l'on  vent  les 
vieux  drapeaulx  dont  usent  les  paintres  de 
Flandres  quand  ils  veullent  bien  à  droict  ferrer 
les  cigalles,  et  m'esbahys  bien  fort  comment 
le  monde  ne  pont,  veu  qu'il  faict  si  beau  cou- 
ver. »  Icy  voulut  interpeller  et  dire  quelque 
chose  le  seigneur  de  Humevesne,  dont  luy 
dist  Pantagruel  :  «  Et  ventre  sainct  Antoine  ! 
t'appertient  il  de  parler  sans  commandement? 
Je  sue  icy  de  haan  pour  entendre  la  procédure 
de  vostre  différent,  et  tu  me  viens  encores 
tabuster?  Paix,  de  par  le  diable  !  paix!  tu  par- 
leras ton  sou  quand  cestuy  cy  aura  achevé. 
Poursuyvez,  dist  il  à  Baisecul,  et  ne  vous 
hastez  point. 

—  Voyant  doncques,  dist  Baisecul,  que  la 
Pragmaticque  sanction  n'en  faisoit  nulle  men- 
tion, et  que  le  pape  donnoit  liberté  à  un  chascun 
de  peter  à  son  aise,  si  les  blanchetz  n'estoyent 
rayez,  quelque  pauvreté  que  feust  au  monde, 
pourveu  qu'on  ne  se  signast  de  ribaudaille, 
l'arcanciel  fraischem.ent  esmoulu  à  Milan 
pour  esclourre  les  alouettes,  consentit  que  la 
bonne  femme  escullast  les  isciaticques   par  le 

protest  des  petitz  poissons  couillatrv's  qui 
estoyent  pour  lors  nécessaires  à  entendre  la 
construction  des  vieilles  bottes.  Pour  tant  Jan 
le  Veau,  son  cousin  Gervays,  remué  d'une 
busche  de  moulle,  luy  conseilla  qu'elle  ne  se 
mist  poinct  en  ce  hazard  de  seconder  la  buée 
brimballatoyre  sans  premier  aluner  le  papier 
à  tant  pille,  nade,  jocque,  fore;  car 

Non  de  ponte  vadit 

Qui   cum    sapienîia  cadit, 

attendu  que  messieurs  des  Comptes  ne  con- 
venoyent  en  la  sommation  des  fleutes  d'Al- 
lemant,  dont  on  avoit  basti  les  Lunettes  des 
Princes,  imprimées  nouvellement  à  Anvers.  Et 
voylà,  messieurs,  que  faict  maulvais  rapport; 
et  en  croy  partie  adverse,  in  sacer  verbo  dotis, 
car,  voulant  obtempérer  au  plaisir  du  Roy,  je 
me  estois  armé  de  pied  en  cap  d'une  carrelure 
de  ventre  pour  aller  veoir  comment  mes  ven- 
dangeurs avoyent  dechicqueté  leurs  haulx 
bonnetz,  pour  mieulx  jouer  des  manequins 
et  le  temps  estoit  quelque  peu  dangereux  de 
la  foire,  dont  plusieurs  francz  archiers  avoyent 
esté  refusez  à  la  monstre,  nonobstant  que  les 
cheminées  feussent  assez  haultes  selon  la  pro- 
portion du  javart  et  des  malandres  lamihmi- 
dichon . 

c(  Et  par  ce    moyen    fut   grande   année    de 

quaquerolles  en  tout  le  pays  de  Artoys,  qui 
ne  feust  petit  amandement  pour  messieurs  les 
porteurs  de  cousteretz,  quand  on  mangeoit 
sans  desguainer  cocques  cigrues  à  ventre  dé- 
boutonné. Et  à  la  mienne  volunté  que  chascun 
eust  aussi  belle  voix,  l'on  en  jourroit  beau- 
coup mieulx  à  la  paulme  ;  et  ces  petites 
finesses  qu'on  faict  à  etymologizer  les  pattins 
descendroyent  plus  aisément  en  Seine  pour 
tousjours  servir  au  Pont  aux  Meusniers,  comme 
jadis  feut  décrété  par  le  Roy  de  Canarre,  et 
l'arrest  en  est  au  greffe  de  céans. 

«  Pour  ce,  monsieur,  je  requiers  que  par 
vostre  seigneurie  soit  dict  et  declairé  sur  le 
cas  ce  que  de  raison,  avecques  dépens,  dom- 
maiges  et  interestz.  » 

Lors  dist  Pantagruel  :  «    Mon  amy,  voulez 
vous  plus   rien  dire?  »  Respondit    Baisecul  : 
«  Non,    monsieur;  car  je  ay  dict    tout    le  tu 
autem,  et  n'en  ay  en  rien   varié,  sur  mon 
honneur.  —  Vous  doncques,  dist  Pan- 
tagruel, Monsieur  de  Humevesne, 
dictes   ce  que  vouldrez,   et 
abreviez,  sans  rien  tou- 
tesfoys  laisser  de  ce 
que  servira  au 
propos.» 

Comment  le  seigneur  de  Humevesne 
plaidoie    davant   Pantagruel. 


Chapitre  XII. 


ORS  commença  le  seigneur 
de  Humevesne  ainsi  que 
s'ensuit  : 

«  Monsieur  et  messieurs, 
si  l'iniquité  des  hommes 
estoit  aussi  facillement  veue 
en  jugement  categoricque 
comme  on  congnoist  mousches  en  laict,  le 
monde,  quatre  beufz!  ne  seroit  tant  mangé  de 
ratz  comme  il  est,  et  seroient  aureilles  maintes 
sur  terre  qui  en  ont  esté  rongées  trop  las- 
chement.  Car,  combien  que  tout  ce  que  a  dit 
partie  adverse  soit  de  dumet  bien  vray  quand  à 
la  lettre  et  histoire  du  fachiui,  toutesfoys,  mes- 
sieurs, la  finesse,  la  tricherie,  les  petits  hani- 
crochemens  sont  cachez  soubz  le  pot  aux  roses. 
«  Doibs  je  endurer  que,  à  l'heure  que  je 
mange  au  pair  ma  souppe  sans  mal  penser  ny 
mal  dire,  l'on  me  vienne  ratisser  et  tabuster 
le  cerveau,  me  sonnant  l'antiquaille,  et  disant  : 

qui  boit  en  mangeant  sa  souppe,  quand  il  est 
mort  il  n'y  voit  goutte.  Et,  Saincte  Dame  ! 
combien  avons  nous  veu  de  gros  cappitaines 
en  plein  camp  de  bataille,  alors  qu'on  donnoit 
les  horions  du  pain  benist  de  la  confrarie, 
pour  plus  honnestement  se  dodeliner,  jouer 
du  lue,  sonner  du  cul  et  faire  les  petitz  saulx 
en  plate  forme?  Mais  maintenant  le  monde 
est  tout  detravé  de  louchetz  des  balles  de  lu- 
cestre  ;  l'un  se  desbauche,  Taultre  cinq,  quatre 
et  deux,  et,  si  la  court  n'y  donne  ordre,  il 
fera  aussi  mal  glener  ceste  année  qu'il  feist 
ou  bien  fera  des  goubeletz.  Si  une  pauvre  per- 
sonne va  aux  estuves  pour  se  faire  enluminer 
le  museau  de  bouzes  de  vache  ou  acheter 
bottes  de  hyver,  et  les  sergeans  passans,  ou 
bien  ceulx  du  guet,  receuvent  la  décoction 
d'un  clystere  ou  la  matière  fécale  d'une  celle 
persée  sur  leurs  tintamarres,  en  doibt  l'on 
pourtant  roigner  les  testons  et  fricasser  les 
escutz  elles  de  boys  ? 

«  Aulcunesfoys  nous  pensons  l'un,  mais 
Dieu  faict  l'aultre,  et,  quand  le  soleil  est  cou- 
ché, toutes  bestes  sont  à  l'ombre.  Je  n'en  veulx 
estre  creu,  si  je  ne  le  prouve  hugrement  par 
gens  de  plain  jour.  L'an  trente  et  six,  achap- 
tant  un  courtault  d'Alemaigne  hault  et  court, 
d'assez  bonne  laine  et  tainct  en  grene,  comme 
asseuroyent  les  orfèvres,  toutesfoys  le   notaire 

y  mist  du  cetera.  Je  ne  suis  poinct  clerc  pour 
prendre  la  lune  avecques  les  dentz;  mais,  au 
pot  de  beurre  où  l'on  selloit  les  instrumens 
Vulcanicques,  le  bruyt  estoit  que  le  bœuf  salé 
faisoit  trouver  le  vin  sans  chandelle,  et  feust  il 
caiché  au  fond  d'un  sac  de  charbonnier,  houzé 
et  bardé  avecques  le  chanfrain  et  hoguines 
requises  à  bien  fricasser  rusterie  :  c'est  teste  de 
mouton.  Et  c'est  bien  ce  qu'on  dict  en  pro- 
verbe, qu'il  faict  bon  veoir  vaches  noires  en 
boys  bruslé,  quand  on  jouist  de  ses  amours. 
J'en  fis  consulter  la  matière  à  messieurs  les 
clercs,  et  pour  resolution  conclurent  en  Frise- 
somorum  qu'il  n'est  tel  que  faucher  l'esté  en 
cave  bien  garnie  de  papier  et  d'ancre,  déplumes 
et  ganivet  de  Lyon  sur  le  Rosne.  tarabin  tare- 
bas,  car,  incontinent  que  un  harnoys  sent  les 
aulx,  la  rouille  luy  mangeue  le  foye,  et  puis 
l'on  ne  faict  que  rebecquertorty  colli  fleuretant 
le  dormir  d'après  disner;  et  voylà  qui  faict  le 
sel  tant  cher. 

«  Messieurs,  ne  croyez  que,  au  temps  que 
ladicte  bonne  femme  englua  la  pochecuilliere 
pour  le  record  du  sergeant  mieulx  apanager, 
et  que  la  fressure  boudinalle  tergiversa  par  les 
bourses  des  usuriers,  il  n'y  eust  rien  meilleur 
à  soy  garder  des  Canibales  que  prendre  une 
liasse  d'oignons  lyée  de  trois  cens  naveaulx, 
et    quelque    peu    d'une    fraize    de    veau   du 

meilleur  alloy  que  ayent  les  alchimistes,  et  bien 
luter  et  calciner  ses  pantoufles,  mouflin  mou- 
flart,  avecques  belle  saulce  de  raballe,  et  soy 
mucer  en  quelque  petit  trou  de  taulpe,  saulvant 
tousjours  les  lardons. 

«  Et,  si  le  dez  ne  vous  veult  aultrement  am- 
bezars,  ternes  du  gros  bout,  gare  d'az,  mettez 
la  dame  au  coing  du  lict,  fringuez  la  toiireloura 
la  la,  et  bevez  à  oultrance,  depiscando  grenoil- 
lihus  à  tout  beaulx  houseaulx  coturnicques,  ce 
sera  pour  les  petitz  oysons  de  mue  qui  s'esbatenî 
au  jeu  de  foucquet,  attendant  battre  le  métal 
et  chauff"er  la  cyre  aux  bavars  de  godale. 

«  Bien  vray  est  il  que  les  quatre  beufz 
desquelz  est  question  avoyent  quelque  peu  la 
mémoire  courte  ;  toutesfoys,  pour  sçavoir  la 
game,  ilz  n'en  craignoyent  courmaran  ny 
quanard  de  Savoye,  et  les  bonnes  gens  de  ma 
terre  en  avoyent  bonne  espérance,  disant  :  «  Ces 
enfans  deviendront  grands  en  Algorisme  ;  ce 
nous  sera  une  rubrique  de  droict.  »  Nous  ne 
pouvons  faillir  à  prendre  le  loup,  faisans  nos 
bayes  dessus  le  moulin  à  vent,  duquel  ha  esté 
parlé  par  partie  adverse.  Mais  le  grand  diole  y 
eut  envie  et  mist  les  Allemans  par  le  derrière, 
qui  firent  diables  de  humer  :  «  Her  !  tringue, 
tringtie  !  »  de  doublet  en  case  :  car  il  n'y  a 
nulle  apparence  de  dire  que  à  Paris  sur  petit 
pont  geline  de  feurre  et  fussent  ilz  aussi  hup- 

pez  que  duppes  de  marays,  sinon  vrayement 
qu'on  sacrifias!  les  pompetes  au  moret  fraiche- 
ment  esmoulu  de  lettres  versalles  ou  coursives, 
ce  m'est  tout  un,  pourveu  que  la  tranchefiUe 
n'y  engendre  les  vers. 

«  Et,  posé  le  cas  que,  au  coublement  des 
chiens  courans,  les  marmouzelles  eussent 
corné  prinse  devant  que  le  notaire  eust  baillé 
sa  relation  par  art  Cabalisticque,  il  ne  s'ensuit, 
saulve  meilleur  jugement  de  la  court,  que  six 
arpens  de  pré  à  la  grand  laize  feissent  troys 
bottes  de  fine  ancre  sans  souffler  au  bassin, 
considéré  que  aulx  funérailles  du  Roy  Charles 
l'on  avoit  en  plain  marché  la  toyson  pour  deux 
et  ar,  j'entens,  par  mon  serment,  de  laine.  Et  je 
voy  ordinairement  en  toutes  bonnes  corne- 
muses que,  quand  l'on  va  à  la  pipée,  faisant 
troys  tours  de  balay  par  la  cheminée  et  insi- 
nuant sa  nomination,  l'on  ne  faict  que  bander 
aux  reins  et  soufler  au  cul,  si  d'adventure  il 
est  trop  chault,  et,  quille  luy  bille,  incontinent 
les  lettres  veués,  les  vaches  luy  furent  rendues. 
Et  en  fut  donné  pareil  arrest  à  la  martingalle, 
l'an  dix  et  sept,  pour  le  maulgouvert  de  Lou- 
zefougerouse,  à  quoy  il  plaira  à  la  court  d'a- 
voir esguard.  Je  ne  dis  vrayement  qu'on  ne  puisse 
par  équité  desposseder  en  juste  tiltre  ceulx 
qui  de  l'eaue  beniste  beuvroyent  comme  on 
faict  d'un  rançon  de  tisserant,  dont  on  faict  les 

suppositoires  à  ceulx  qui  ne  voulent  resigner, 
sinon  à  beau  jeu  bel  argent. 

«  Tune,  messieurs,  quid  juris  pro  minoribus  ? 
car  l'usance  commune  de  la  loy  Salicque  est 
telle  que  le  premier  boute  feu  qui  escornifle 
la  vache,  qui  mousche  en  plein  chant  de  Mu- 
sicque  sans  solfier  les  poinctz  des  savatiers, 
doibt  en  temps  de  godemarre  sublimer  la  pé- 
nurie de  son  membre  par  la  mousse  cuillie 
alors  qu'on  se  morfond  à  la  messe  de  minuict, 
pour  bailler  l'estrapade  à  ces  vins  blancs  d'An- 
jou qui  font  la  jambette,  collet  à  collet,  à  la 
mode  de  Bretaigne. 

«  Concluent  comme  dessus,  avecques  des- 
pens,  dommaiges  et  interestz.  » 

Apres  que  le  seigneur  de  Humevesne  eut 
achevé,  Pantagruel  dist  au  seigneur  de  Baise- 
cul  :  «  Mon  amy,  voulez  vous  rien  replicquer? 
A  quoi  respondit  Baisecul  :  «  Non,  mon- 
sieur,   car   je    n'en    ay   dict   que    la 
vérité;  et,  pourDieu,  donnonsfin 
à  nostre  différent,  car  nous 
ne    sommes    icy    sans 
grand  frais.   » 


Comment  Pantagruel  donna  sentence 

sus   le   différent  des   deux 

seigneurs. 

Chapitre  XIII. 


LORS  Pantagruel  se  levé  et  as- 
semble tous  les  Presidens, 
Conseilliers  et  Docteurs  là 
assistans,  et  leur  dist  :  «  Or 
çza  messieurs,  vous  avez 
ouy  (l'ive  vocis  oraculd)  le 
différent  dont  est  question  ; 
que  vous  en  semble  ?»  A 
quoy  respondirent  :  «  —  Nous  l'avons  véritable- 
ment ouy,  mais  nous  n'y  avons  entendu.  Au 
diable  la  cause  !  Par  ce,  nous  vous  prions  iina 
voce  et  supplions  par  grâce  que  vueilliez  donner 
la  sentence  telle  que  verrez,  et  ex  nunc  prout  ex 
tune  nous  l'avons  aggreable  et  ratifions  de  nos 
pleins  consentemens.  —  Et  bien,  messieurs  ! 
dist  Pantagruel,  puis  qu'il  vous  plaist,  je  le 
feray;  mais  je  ne  trouve  le  cas  tant  difficile 
que  vous  le  faictes.  Vostre  paraphe  Caton,  la 
loy  Frater,  la  loy  Gallus,  la  loy  Quinque  pedum^ 

la  loy  Vimun,  la  loy  Si  Dominus.  la  loy  Mater, 
la  loy  Millier  hona,  la  loy  Si  quis,  la  loy  Pom- 
ponius,  la  loy  Fiindi,  la  loy  Emptor,  la  loy  Prê- 
ter, la  loy  Fenditor  et  tant  d'aultres,  sont  bien 
plus  difficiles  en  mon  oppinion.  » 

Et,  après  ce  dict,  il  se  pourmena  un  tour  ou 
deux  par  la  sale,  pensant  bien  profundement, 
comme  Ton  povoit  estimer,  car  il  gehaignoyt 
comme  un  asne  qu'on  sangle  trop  fort,  pen- 
sant qu'il  failloit  à  un  chascun  faire  droict, 
sans  varier  ny  accepter  personne  :  puis  retour- 
na s'asseoir,  et  commença  pronuncer  la  sen- 
tence comme  s'ensuyt  : 

Veii,  entendu  et  bien  cal  ad  é  le  différent  d'entre 
les  seigneurs  de  Baisecul  et  Hnmevesne,  la  Court 
leur  dict  que,  considérée  Torripilation  de  la  rate- 
penade  déclinent  bravement  du  solstice  estival  pour 
mugueter  les  billes  vesées  qui  ont  eu  mat  du  pyon 
par  les  maies  vexations  des  lucifuges,  qui  so?it  au 
climat  diarbomes  d'un  matagot  à  cbeval  bendant 
une  arbaleste  aux  reins,  le  demandeur  eust  juste 
cause  de  callafater  le  gallion  que  la  bonne  femme 
boursouffioit  un  pied  chaussé  et  Vaidtre  nud,  le 
remboursant  bas  et  roidde  en  sa  conscience  d'aultant 
de  baguenaudes  comme  y  a  de  poil  en  dixhuit 
vaches,  et  autant  pour  le  brodeur. 

Semblablement  est  declairé  innocent  du  cas  pri- 
vilégié des  gringuenaudes  quon  pensoit  qu'il  eust 
encouru,  de  ce  qu'il  ne  pouvoit  baudement  fianter 

par  la  décision  d'une  paire  de  gands  parfumés  de 
petarrades  à  la  chandelle  de  noix,  comme  on  use 
en  son  pays  de  Mirehaloys,  laschant  la  bouline 
avecqiies  les  boulet::^  de  bronze,  dont  les  housse- 
pailleurs  pastissoyent  conestablement  ses  legumaiges 
interbaste^  du  Loyrre  à  tout  les  sonnettes  d'espar- 
vier  faictes  à  poinct  de  Hongrie,  que  son  beau  frère 
portoit  memoriallement  en  un  penier  limitrophe, 
brodé  de  gueidles  à  troys  chevrons  hallebrenez^  de 
canabasserie,  au  caignard  angulaire  dont  on  tire  au 
papeguay  vermiforme   avecques  la   vistempenarde. 

Mais,  en  ce  qu'il  met  sus  au  défendeur  quil  fut 
rataconneur,  tyrofageux  et  goildronneur  de  mom- 
mye,  que  na  esté  en  brimbalant  trouvé  vray,  comme 
bien  l'a  debastu  ledict  défendeur,  la  court  le  con- 
demne  en  troys  verrassées  de  caillebotes  assimen- 
tées^  prelorelitantées  et  gaudepisées  comme  est  la 
coustume  du  pays  envers  ledict  défendeur,  payables 
à  la  My  d'oust  en  May  ;  mais  ledict  défendeur  'sera 
tenu  de  fournir  de  foin  et  d'estonpes  à  l'embou- 
chement  des  chassetrapes  guitturales  emburelu- 
cocquées  de  guilverdons  bien  grabele:^  à  rouelle. 

Et  amis  comme  devant,  sans  despens^  et  pour 
cause. 

Laquelle  sentence  pronuncée,  les  deux  par- 
ties départirent  toutes  deux  contentes  de  l'ar- 
rest,  qui  fust  quasi  chose  increable  :  car  venu 
n'estoyt  despuys  les  grandes  pluyes,  et  n'advien- 
dra de  treze  jubilez,  que  deux  parties  conten- 

dentés  en  jugement  contradictoire  soient  egua- 
lement  contentez  d'un  arrest  diffinitif. 

Au  regard  des  conseilliers  et  aultres  docteurs 
qui  là  assistoyent,  ils  demeurèrent  en  ecstase 
esvanoys  bien  troys  heures,  et  tous  ravys  en 
admiration  de  la  prudence  de  Pantagruel  plus 
que  humaine,  laquelle  avoyent  congneu  cle- 
rement  en  la  décision  de  ce  jugement  tant  dif- 
ficile et  espineux.  Et  y  feussent  encores,  sinon 
qu'on  apporta  force  vinaigre  et  eaue  rose  pour 
leur  faire  revenir  le  sens  et  entendement  ac- 

coustumé,  dont  Dieu  soit  loué  par  tout! 


Comment   Panurge  racompte  la  ma- 
nière  comment  il  eschappa  de 
la  main  des  Turcqs. 


Chapitre  XIV. 


E  jugement  de  Pantagruel 
teut  incontinent  sceu  et  en- 
tendu de  tout  le  monde,  et 
imprimé  à  force,  et  rédigé  es 
Archives  du  Palays,  en  sorte 
que  le  monde  commença  à 
dire  :  «  Salomon,  qui  rendit 
par  soubson  l'enfant  à  sa  mère,  jamais  ne  mon- 
tra tel  chief  d'oeuvre  de  prudence  comme  a  faict 
le  bon  Pantagruel.  Nous  sommes  heureux  de 
l'avoir  en  nostre  pays.  »  Et  de  faict,  on  le  voulut 
faire  maistre  des  requestes  et  président  en  la 
Court;  mais  il  refusa  tout,  les  remerciant  gra- 
cieusement. c(  Car  il  y  a,  dist  il,  trop  grande 
servitude  à  ces  offices,  et  à  trop  grande  poine 
peuvent  estre  saulvez  ceulx  qui  les  exercent, 
veu  la  corruption  des  hommes  ;  et  croy  que, 
si   les   sièges  vuides  des  anges  ne  sont  rem- 

pliz  d'aultre  sorte  de  gens,  que  de  trente  sept 
jubilez  nous  n'aurons  le  jugement  final,  et 
sera  Cusanus  trompé  en  ses  conjectures.  Je 
vous  en  advertis  de  bonne  heure.  Mais,  si 
avez  quelque  muitz  de  bon  vin,  voluntiers 
j'en  recepvray  le  présent.  » 

Ce  que  ilz  firent  voluntiers,  et  luy  en- 
voyèrent du  meilleur  de  la  ville,  et  beut  assez 
bien.  Mais  le  pauvre  Panurge  en  beut  vaillam- 
ment, car  il  estoit  eximé  comme  un  haran 
soret.  Aussi  alloit  il  du  pied  comme  un  chat 
maigre.  Et  quelcun  l'admonesta  à  demye 
alaine  d'un  grand  hanat  plein  de  vin  vermeil, 
disant  :  a  Compère,  tout  beau  !  vous  faictes 
rage  de  humer.  —  Je  doncq  au  diesble,  dist  il, 
tu  n'as  pas  trouvé  tes  petitz  beuvreaux  de  Paris, 
qui  ne  beuvent  en  plus  q'un  pinson,  et  ne 
prenent  leur  bêchée  sinon  qu'on  leurs  tape 
la  queue  à  la  mode  des  passereaux.  O  com- 
paing!  si  je  montasse  aussi  bien  comme  je 
avalle,  je  feusse  desjà  au  dessus  la  sphère 
de  la  lune  avecques  Empedocles.  Mais  je  ne 
sçay  que  diable  cecy  veult  dire  :  ce  vin  est 
fort  bon  et  bien  délicieux  ;  mais  plus  j'en  boy, 
plus  j'ay  de  soif.  Je  croy  que  l'ombre  de  mon- 
seigneur Pantagruel  engendre  les  altérez, 
comme  la  lune  faict  les  catharrhes.  »  Auquel 
commencèrent  rire  les  assistans. 

Ce  que  voyant,  Pantagruel  dist  :  «  Panurge, 

qu'est  ce  que  avez  à  rire  ?  —  Seigneur,  dist  il, 
je  leur  contoys  comment  ces  diables  de 
Turcqs  sont  bien  malheureux  de  ne  boire 
goutte  de  vin.  Si  aultre  mal  n'estoit  en  l'Al- 
choran  deMahumeth,encoresne  memettrois  je 
mie  de  sa  loy.  —  Mais  or  ne  me  dictes  com- 
ment, dist  Pantagruel,  vous  eschappastes  leurs 
mains?  —  Par  Dieu!  Seigneur,  dist  Panurge, 
je  ne  vous  en  mentiray  de  mot.  Les  paillards 
Turcqs  m'avoient  mys  en  broche  tout  lardé 
comme  un  connil,  car  j'estois  tant  eximé  que 
aultrement  de  ma  chair  eust  esté  fort  maul- 
vaise  viande,  et  en  ce  poinct  me  faisoyent 
roustir  tout  vif.  Ainsi,  comme  ilz  me  routis- 
soyent,  je  me  recommandoys  à  la  grâce  divine, 
ayant  en  memoyre  le  bon  sainct  Laurent,  et 
tousjours  esperoys  en  Dieu  qu'il  me  delivre- 
roit  de  ce  torment,  ce  qui  feut  faict  bien  es- 
trangement.  Car  ainsi  que  me  recommandoys 
bien  de  bon  cueur  à  Dieu,  cryant  : 

«  Seigneur  Dieu,  ayde  moy  1 

(c  Seigneur  Dieu,  saulve  moy! 

c(  Seigneur  Dieu,  oste  moy  de  ce  torment 
auquel  ces  traistres  chiens  me  détiennent 
pour  la  maintenance  de  ta  loy  !  » 
le  routisseur  s'endormit  par  le  vouloir 
divin,  ou  bien  de  quelque  bon  Mercure,  qui 
endormit  cautement  Argus  qui  avoit  cent 
yeulx.   Quand  je   vys   qu'il    ne   me  tournoit 

plus  en  routissant,  je  le  regarde  et  voy  qu'il 
s'endort.  Lors  je  prens  avecques  les  dents  un 
tyson  par  le  bout  où  il  n'estoit  point  bruslé,  et 
vous  le  gette  au  gyron  de  mon  routisseur,  et 
un  aultre  je  gette  le  mieulx  que  je  peuz  soubz 
un  lict  de  camp  qui  estoit  auprès  de  la  che- 
minée où  estoit  la  paillasse  de  monsieu  mon 
routisseur.  Incontinent  le  feu  se  print  à  la 
paille,  et  de  la  paille  au  lict,  et  du  lict  au 
solier,  qui  estoit  embrunché  de  sapin,  faict  à 
quehues  de  lampes.  Mais  le  bon  feut  que  le 
feu  que  j'avoys  getté  au  g}Ton  de  mon  pail- 
lard routisseur  luy  brusla  tout  le  penil,  et  se 
prenoit  aux  couillons,  sinon  qu'il  n'estoit  tant 
punays  qu'il  ne  le  sentit  plus  tost  que  le  jour, 
et,  debouq  estourdy  se  levant,  crya  à  la  fenestre, 
tant  qu'il  peut  :  Dal  baroth  I  dal  haroth  !  »  qui 
vault  autant  à  dire  comme  :  «  Au  feu  !  au 
feu!  »  Et  vint  droict  à  moy  pour  me  getter  du 
tout  au  feu  ;  et  desja  avoit  couppé  les  cordes 
dont  on  m'avoit  lyé  les  mains,  et  couppoit  les 
lyens  des  piedz. 

«  Mais  le  maistre  de  la  maison,  ouyant  le 
cry  du  feu  et  sentent  jà  la  fumée  de  la  rue 
où  il  se  pourmenoit  avecques  quelquees  aultres 
baschatz  et  musaffiz,  courut  tant  qu'il  peut  y 
donner  secours,  et  pour  emporter  les  bagues. 

«  De  pleine  arrivée,  il  tire  la  broche  où  j'es- 
toys  embroché,  et  tua  tout  roidde  mon  routis- 

seur,  dont  il  mourut  là  par  faultc  de  gouver- 
nement ou  aultrement,  car  il  luy  passa  la 
broche  peu  au  dessus  du  nombril  vers  le  flan 
droict,  et  luy  percea  la  tierce  lobe  du  foye,  et 
le  coup  haussant  lui  pénétra  le  diaphragme, 
et  par  atravers  la  capsule  du  cueur  luy  sortit 
la  broche  par  le  hault  des  espaules,  entre  les 
spondyles  et  l'omoplate  senestre.  Vray  est  que, 
en  tirant  la  broche  de  mon  corps,  je  tumbé 
à  terre  près  des  landiers,  et  me  fys  ung  peu  de 
mal  à  la  cheute,  toutesfoys  non  grand,  car  les 
lardons  soustindrent  le  coup. 

«  Puis,  voyant  mon  baschaz  que  le  cas  estoit 
désespéré  et  que  sa  maison  estoit  bruslée  sans 
remission  et  tout  son  bien  perdu,  se  donna  à 
tous  les  diables,  appellant  Grilgoth,  Astarost, 
Rappallus  et  Gribouillis  par  neuf  foys. 

a  Quoy  voyant,  je  euz  de  peur  pour 
plus  de  cinq  solz,  craignant  :  «  Les  diables 
viendront  à  ceste  heure  pour  emporter  ce  fol 
icy  :  seroyent  ilz  bien  gens  pour  m'emporter 
aussi  ?  Je  suis  jà  demy  rousty.  Mes  lardons 
seront  cause  de  mon  mal,  car  ces  diables  icy 
sont  frians  de  lardons,  comme  vous  avez  l'au- 
torité du  philosophe  Jamblicque  et  Murmault 
en  l'Apologie  De  Bossutis  et  contrefactis  pro  ma- 
^istros  noslros  »  ;  mais  je  fis  le  signe  de  la 
croix,  criant  :  «  Agyos!  Athanatos  !  ho  Theos!  » 
Et  nul  ne  venoit. 

a  Ce  que  congnoissant  mon  villain  baschatz, 
se  vouloit  tuer  de  ma  broche  et  s'en  percer  le 
cueur.  De  faict  la  mist  contre  sa  poitrine,  mais 
elle  ne  povoit  oultre  passer,  car  elle  n'estoit 
assez  poinctue,  et  poulsoit  tant  qu'il  povoit, 
mais  il  ne  prouffitoit  rien. 

«  Alors  je  vins  à  luy,  disant  :  Missaire  Bou- 
grino,  tu  pers  icy  ton  temps,  car  tu  ne  te  tueras 
jamais  ainsi;  bien  te  blesseras  quelque  hurte, 
dont  tu  languiras  toute  ta  vie  entre  les  mains 
des  barbiers.  Mais,  si  tu  veulx,  je  te  tueray  icy 
tout  franc,  en  sorte  que  tu  n'en  sentiras  rien  ; 
et  m'en  croys,  car  j'en  ay  bien  tué  d'aultres  qui 
s'en  sont  bien  trouvez.  —  Ha!  mon  amy,  dist 
il,  je  t'en  prie,  et,  ce  faisant,  je  te  donne  ma 
bougette.  Tiens,  voy  la  là.  Il  y  a  six  cens 
seraphz  dedans,  et  quelques  dyamans  et  rubiz 
en  perfection.  »  —  Et  où  sont  ilz?  dist  Epis- 
temon.  —  Par  sainct  Joan,  dist  Panurge,  ilz 
sont  bien  loing,  s'ilz  vont  tousjours. 

«  Mais  où  sont  les  neiges  d'antan  ?  C'estoit  le 
plus  grand  soucy  que  eust  Villon,  le  poète  pari- 
sien. —  Achevé,  dist  Pantagruel,  je  te  prie,  que 
nous  saichons  comment  tu  acoustras  ton  bas- 
chatz. —  Foy  d'homme  de  bien,  dist  Panurge, 
je  n'en  mentz  de  mot.  Je  le  bande  d'une  mes- 
chante  braye  que  je  trouve  là,  demy  bruslée, 
et  vous  le  lye  rustrement  piedz  et  mains  de 
mes  cordes,  si  bien  qu'il  n'eust  sceu  regimber, 


110  PANTAGRUEL 


puis  luy  passay  ma  broche  à  travers  la  garga- 
melle  et  le  pendys,  acrochant  la  broche  à 
deux  gros  crampons  qui  soustenoient  des  aie- 
bardes,  et  vous  attise  un  beau  feu  au  des- 
soubz,  et  vous  flamboys  mon  milourt  comme 
on  faict  les  harans  soretz  à  la  cheminée.  Puis, 
prenant  sa  bougette  et  un  petit  javelot  qui 
estoit  sur  les  crampons,  m'en  fuys  le  beau 
galot,  et  Dieu  sçait  comme  je  sentoys  mon 
espaule  de  mouton  ! 

«  Quand  je  fuz  descendu  en  la  rue,  je  trou- 
vay  tout  le  monde  qui  estoit  acouru  au  feu 
à  force  d'eau  pour  l'estaindre,  et,  me  voyans 
ainsi  à  demy  rousty,  eurent  pitié  de  moy 
naturellement,  et  me  getterent  toute  leur  eaue 
sur  moy,  et  me  refraicherent  joyeusement, 
ce  que  me  fist  fort  grand  bien  ;  puis  me  don- 
nèrent quelque  peu  à  repaistre,  mais  je  ne 
mangeoys  gueres,  car  ilz  ne  me  bailloient  que 
de  l'eau  à  boyre,  à  leur  mode.  Aultre  mal  ne 
me  firent,  sinon  un  villain  petit  Turq,  bossu 
par  devant,  qui  furtivement  me  crocquoit 
mes  lardons;  mais  je  luy  baillys  si  vert  dro- 
nos  sur  les  doigts  à  tout  mon  javelot  qu'il  n'y 
retourna  pas  deux  foys.  Et  une  jeune  Corin- 
thiace  qui  m'avoit  aporté  un  pot  de  Myro- 
bolans  emblicz,  confictz  à  leur  mode,  laquelle 
regardoit  mon  pauvre  haire  esmoucheté,  com- 
ment il  s'estoit    retiré  au   feu,   car  il   ne    me 

alloit  plus  que  jusques  sur  les  genoulx.  Mais 
notez  que  cestuy  rotissement  me  guerist  d'une 
isciaticque  entièrement,  à  laquelle  j'estoys  sub- 
ject,  plus  de  sept  ans  avoit,  du  cousté  auquel 
mon  rôtisseur,  s'endorment,  me  laissa  brusler. 

c(  Or,  ce  pendent  qu'ilz  se  amusoyent  à  moy, 
le  feu  triumphoit,  ne  demandez  comment,  à 
prendre  en  plus  de  deux  mille  maisons,  tant 
que  quelcun  d'entre  eulx  l'advisa  et  s'escria, 
disant  :  «  Ventre  Mahom  !  toute  la  ville  brusle, 
et  nous  amusons  icy  !  »  Ainsi  chascun  s'en 
va  à  sa  chascuniere. 

«  De  moy,  je  prens  mon  chemin  vers  la 
porte.  Quand  je  fuz  sur  un  petit  tucquet  qui 
est  auprès,  je  me  retourne  arrière,  comme  la 
femme  de  Loth,  et  vys  toute  la  ville  bruslant, 
dont  je  fuz  tant  aise  que  je  me  cuyde  concilier 
de  joye  ;  mais  Dieu  m'en  punit  bien.  —  Com- 
ment ?  dist  Pantagruel.  —  Ainsi,  dist  Panurge, 
que  je  regardoys  en  grand  liesse  ce  beau  feu, 
me  gabelant  et  disant  :  «  Ha!  pauvres  puises! 
ha  !  pauvres  souris  !  vous  aurez  maulvais  hyver, 
le  feu  est  en  vostre  paillier  !  »  sortirent  plus 
de  six,  voire  plus  de  treze  cens  et  unze  chiens 
gros  et  menutz  tous  ensemble  de  la  ville, 
fuyant  le  feu.  De  première  venue  acoururent 
droict  à  moy,  sentant  l'odeur  de  ma  paillarde 
chair  demy  rostie,  et  me  eussent  dévoré  à 
l'heure,  si  mon  bon  ange  ne  m'eust  bien  ins- 

pire,  me  enseignant  un  remède  bien  oportun 

contre  le  mal  des  dens.  —  Et  à  quel  propous, 

dist  Pantagruel,  craignois  tu  le  mal  des  dens  ? 

N'estois  tu  guery  de  tes  rheumes  ?  —  Pasques 

de  soles  !  respondit  Panurge,  est  il  mal  de  dens 

plus  grand  que  quand  les  chiens  vous  tenent 

aux  jambes?  Mais  soudain  je  me  advise  de  mes 

lardons,  et  les  gettoys  au  mylieu  d'entre  eulx. 

Lors   chiens    d'aller  et  de  se  entrebatre    l'un 

l'aultre  à  belles  dentz  à  qui  auroit  le  lardon. 

Par  ce  moyen  me  laissèrent,  et  je  les 

laisse   aussi    se    pelaudans    l'un 

l'aultre,  Ainsi  eschappe  gail- 

lart  et  dehayt,  et  vive 

la  roustisserie  !   » 


Comment  Panurge  enseigne  une 

manière  bien  nouvelle  de  bastir 

les  murailles  de  Paris. 


Chapitre  XV. 

AXTAGRUEL.  quclque  jour, 
pour  se  recréer  de  son 
estude,  se  pourmenoit  vers 
les  faulxbours  Sainct  Mar- 
ceau, voulant  veoir  la  Fol- 
lie  Goubelin,  Panurge  estoit 
avecques  luy,  ayant  tous- 
jours  le  flacon  soubz  sa  robbe  et  quelque 
morceau  de  jambon,  car  sans  cela  jamais 
ne  alloit  il,  disant  que  c'estoit  son  garde 
corps.  Aultre  espée  ne  portoit  il.  Et  quand 
Pantagruel  luy  en  voulut  bailler  une,  il  respon- 

dit  qu'elle  luy  eschaufferoit  la  râtelle.  «  Voire 
mais,  dist  Epistemon,  si  l'on  te  assailloit, 
comment  tedefendroystu  ?  — A  grands  coups 
de  brodequin,  respondit  il,  pourveu  que  les 
estocz  feussent  defenduz.  » 

A  leur  retour,  Panurge  consideroit  les  mu- 
railles de  la  ville  de  Paris,  et  en  irrision  dist 
à  Pantagruel  :  «  Voyez  cy  ces  belles  murailles. 
O!  que  fortes  sont  et  bien  en  poinct  pour 
garder  les  oysons  en  mue  !  Par  ma  barbe  ! 
elles  sont  competentement  meschantes  pour 
une  telle  ville  comme  ceste  cy,  car  une  vache 
avecques  un  pet  en  abbatroit  plus  de  six 
brasses. 

—  O  mon  amy!  dist  Pantagruel,  sçaitz  tu 
bien  ce  que  dist  Agesilace,  quand  on  luy  de- 
manda pourquoy  la  grande  cité  de  Lacede- 
mone  n'estoit  ceincte  de  murailles  ?  Car, 
monstrant  les  habitans  et  citoyens  de  la  ville, 
tant  bien  expers  en  discipline  militaire  et  tant 
fors  et  bien  armez  :  «  Voicy,  dist  il,  les  mu- 
railles de  la  cité,  »  signifiant  qu'il  n'est  mu- 
raille que  de  os,  et  que  les  villes  et  citez  ne 
sçauroyent  avoir  muraille  plus  seure  et  plus 
forte  que  la  vertus  des  citoyens  et  habitans. 
Ainsi  ceste  ville  est  si  forte  par  la  multitude 
du  peuple  belliqueux  qui  est  dedans,  qu'ilz  ne 
se  soucient  de  faire  aultres  murailles.  D'avan- 
taige,   qui  la  vouldroit  emmurailler,  comme 

Strasbourg,  Orléans  ou  Ferrare,  il  ne  seroit 
possible,  tant  les  frais  et  despens  seroyent  ex- 
cessifz.  —  Voire  mais,  dist  Panurge,  si  faict  il 
bon  avoir  quelque  visaige  de  Pierre  quand  on 
est  envahy  de  ses  ennemys,  et  ne  feust  ce  que 
pour  demander  :  «  Qui  est  là  bas  ?  »  Au 
regard  des  frays  énormes  que  dictes  estre  né- 
cessaires, si  on  la  vouloit  murer,  si  messieurs 
de  la  ville  me  voulent  donner  quelque  bon 
pot  de  vin,  je  leurs  euseigneray  une  manière 
bien  nouvelle  comment  ilz  les  pourront  bastir 
à  bon  marché.  —  Comment  ?  dist  Pantagruel. 
—  Ne  le  dictes  doncques  mie,  respondit  Pa- 
nurge, si  je  vous  l'enseigne. 


«  Je  voy  que  les  callibistrys  des  femmes  de 
ce  pays  sont  à  meilleur  marché  que  les  pierres: 
d'iceulx  fauldroit  bastir  les  murailles  en  les 
arrengeant  par  bonne  symmeterye  d'architec- 
ture, et  mettant  les  plus  grans  aux  premiers 
rancz,  et  puis  en  taluant  à  doz  d'asne  arranger 

les  moyens,  et  finablement  les  petitz  ;  puis 
faire  un  beau  petit  entrclardement  à  poinctes 
de  diamans,  comme  la  grosse  tour  de  Bourges, 
de  tant  de  bracquemars  enroiddysqui  habitent 
par  les  braguettes  claustrales.  Quel  diable  def- 
feroit  telles  murailles  ?  11  n'y  a  métal  qui  tant 
resistast  aux  coups.  Et  puis  que  les  couille- 
vrines  se  y  vinsent  froter,  vous  en  verriez, 
par  Dieu  !  incontinent  distiller  de  ce  benoist 
fruict  de  grosse  verolle  menu  comme  pluye. 
Sec,  au  nom  des  diables  !  D'advantaige,  la  foul- 
drenetumberoit  jamais  dessus:  car  pourquoy? 
ils  sont  tous  benists  ou  sacrez.  —  Je  n'y  voy 
q'un  inconvénient,  Ho,  ho!  ha,  ha,  ha!  dist 
Pantagruel  !  —  Et  quel  ?  —  C'est  que  les 
mousches  en  sont  tant  friandes  que  merveilles, 
et  se  y  cueilleroyent  facillement  et  y  feroient 
leur  ordure;  et  voylà  louvrage  gasté  !  —  Mais 
voicy  comment  l'on  y  remediroit  :  il  fauldroit 
tresbien  les  esmoucheter  avecques  belles 
quehues  de  renards,  ou  bon  gros  vietz  d'azes 
de  Provence.  Et,  à  ce  propos,  je  vous  veux 
dire,  nous  en  allans  pour  soupper,  un  bel 
exemple  que  met  Frater  Ltibinus,  lihro  De  Com- 
poiationihiis  mendicantium  : 

«  Au  temps  que  les  bestes  parloyent,  il  n'y 
a  pas  troys  jours,  un  pauvre  lyon,  par  la  forest 
de  Bievre  se  pourmenant  et  disant  ses  menus 
suffrages,  passa  par  dessoubz  un  arbre  auquel 

estoit  monté  un  villain  charbonnier  pour 
abastre  du  boys  ;  lequel,  voyant  le  lyon,  lui 
getta  sa  coignée  et  le  blessa  énormément  en 
une  cuisse.  Dont  le  lyon,  cloppant,  tant  courut 
et  tracassa  par   la   forest    pour  trouver    ayde 


LeLy 


on 


qu'il  rencontra  un  charpantier,  lequel  volun- 
tiers  regarda  sa  playe,  la  nettoya  le  mieulx 
qu'il  peust  et  l'emplit  de  mousse,  luy  disant 
qu'il  esmouchast  bien  sa  playe,  que  les  mous- 
ches  ne  y  feissent  ordure,  attendant  qu'il  yroit 
chercher  de  l'herbe  au  charpentier.  Ainsi  le 
lion  guer}'  se  pourmenoist  par  la  forest,  à 
quelle  heure  une  vieille  sempiterneuse  ebus- 
chetoit  et  amassoit  du  boys  par  ladicte  forest; 
laquelle,  voyant  le  lyon  venir,  tumba  de  peur 

à  la  renverse,  en  telle  faczon  que  le  vent  luy 
renversa  robbe,  cotte  et  chemise  jusques  au 
dessus  des  espaules.  Ce  que  voyant  le  lyon  ac- 
courut de  pitié  veoir  si  elle  s'estoit  faict  aul- 
cun  mal,  et,  considérant  son  comment  a  nom 
dist  :  «  O  pauvre  femme!  qui  t'a  ainsi  blessée?» 
Et,  ce  disant,  apperceut  un  regnard,  lequel  il 
apella,  disant  :  «  Compère  regnard,  hau  cza 
cza,  et  pour  cause.  »  Quand  le  regnard  fut 
venu,  il  luy  dict  :  «  Compère,  mon  amy,  l'on  a 
blessé  ceste  bonne  femme  icy  entre  les  jambes 
bien  villainement,  et  y  a  solution  de  continuité 
manifeste;  regarde  que  la  playe  est  grande  de- 
puis le  cul  jusques  au  nombril,  mesure  quatre, 
mais  bien  cinq  empans  et  demy.  C'est  un  coup 
de  coignie  ;  je  me  doubte  que  la  playe  soit 
vieille.  Pourtant,  affin  que  les  mousches  n'y 
prennent,  esmouche  la  bien  fort,  je  t'en  prie, 
et  dedans  et  dehors;  tu  as  bonne  quehue  et 
longue;  esmouche,  mon  amy,  esmouche,  je 
t'en  supplye,  et  ce  pendent  je  voys  quérir  de 
la  mousse  pour  y  mettre  :  car  ainsi  nous  fault 
il  secourir  et  ayder  l'un  l'aultre.  Esmouche 
fort,  ainsi,  mon  amy,  esmouche  bien,  car  ceste 
playe  veult  estre  esmouchée  souvent;  aultre- 
ment  la  personne  ne  peut  estre  à  son  aise. 
Or  esmouche  bien,  mon  petit  compère,  es- 
mouche ;  Dieu  t'a  bien  pourveu  de  quehue, 
tu  l'as  grande  et  grosse  à  l'advenent,  esmouche 

fort,  et  ne  t'ennuye  poinct.  Un  bon  esmouche- 
teur  qui,  en  esmouchetant  continuellement, 
esmouche  de  son  mouchet  par  mousches  ja- 
mais esmouché  ne  sera.  Esmouche,  couillaud  ; 
esmouche,  mon  petit  bedaud  :  je  n'arresteray 
gueres.  » 

«  Puis  va  chercher  force  mousse,  et,  quand 
il  feut  quelque  peu  loing,  il  s'escrya,  parlant 
au  regnard  :  «  Esmouche  bien  tousjours, 
compère;  esmouche,  et  ne  te  fasche  jamais  de 
bien  esmoucher,  mon  petit  compère.  Je  te 
feray  estre  à  gaiges  esmoucheteur  de  Don 
Pietro  de  Castille.  Esmouche  seulement,  es- 
mouche, et  rien  plus.  »  Le  pauvre  regnard  es- 
mouchoit  fort  bien  et  deçà  et  delà,  dedans  et 
dehors  ;  mais  la  faulse  vieille  vesnoit  et  ves- 
soit  puant  comme  cent  diables.  Le  pauvre 
regnard  estoit  bien  mal  à  son  ayse,  car  il  ne 
sçavoit  de  quel  cousté  se  virer  pour  évader  le 
parfun  des  vesses  de  la  vieille  ;  et,  ainsi  qu'il 
se  tournoit,  il  veit  que  au  derrière  estoit  en- 
cores  un  aultre  pertuys,  non  si  grand  que  cel- 
luy  qu'il  esmouchoit,  dont  luy  venoit  ce  vent 
tant  puant  et  infect. 

c(  Le  lyon  fînablement  retourne,  portant  de 
mousse  plus  que  n'en  tiendroyent  dix  et  huyt 
basles,  et  commença  en  mettre  dedans  la  playe 
avecques  un  baston  qu'il  aporta  ;  et  y  en 
avoit  jà    bien  mys  seize  basles   et  demye    et 

s'esbahyssoit  :  «  Que  diable!  ceste  playe  est 
parfonde,  il  y  entreroit  de  mousse  plus  de 
deux  charretlées  !  »  Mais  le  regnard  l'advisa  : 
«  O  coin  père  lyon  !  mon  amy,  je  te  prie,  ne 
metz  icy  toute  la  mousse;  gardes  en  quelque 
peu,  car  il  y  a  encores  icy  dessoubz  un  aultre 
petit  pertuys  qui  put  comme  cinq  cens  diables. 
J'en  suis  empoisonné  de  l'odeur,  tant  il  est 
punays.  »  Ainsi  fauldroit  garder  ces  murailles 
des  mousches  et  mettre  esmoucheteurs  à 
gaiges.  » 


Le  Regnard 


Lors  dist  Pantagruel  :  «  Comment  scez  tu 
que  les  membres  honteux  des  femmes  sont  à 

si  bon  marché,  car  en  ceste  ville  il  y  a  force 
preudes  femmes,  chastes  et  pucelles.  —  Et  ubi 
prenus  ?  dist  Panurge.  Je  vous  en  diray  non 
oppinion,  mais  vraye  certitude  et  asseurance.  Je 
ne  me  vante  d'en  avoir  embourré  quatre  cens 
dix  et  sept  despuis  que  suis  en  ceste  ville, 
et  n  y  a  que  neuf  jours!  Mais,  cà  ce  matin,  j'ay 
trouvé  un  bon  homme  qui,  en  un  bissac  tel 
comme  celluy  de  Esopet,  portoit  deux  petites 
fillettes  de  l'eage  de  deux  ou  troys  ans  au 
plus,  l'une  davant,  l'aultre  derrière.  Il  me 
demande  l'aulmosne,  mais  je  luy  feis  responce 
que  j'avoys  beaucoup  plus  de  couillons  que  de 
deniers.  Et  après  luy  demande  :  «Bon  homme, 
ces  deux  fillettes  sont  elles  pucelles  ?  —  Frère, 
dist  il,  il  y  a  deux  ans  que  ainsi  je  les  porte  ; 
et,  au  regard  de  ceste  cy  devant,  laquelle  je 
voy  continuellement,  en  mon  advis  elle  est 
pucelle  ;  toutesfoys,  je  n'en  vouldroys  mettre 
mon  doigt  au  feu.  Quant  est  de  celle  que  je 
porte  derrière,  je  ne  sçay  sans  faulte  rien.  » 

«  Vrayement,  dist  Pantagruel,  tu  es  gentil 
compaignon,  je  te  veulx  habiller  de  ma  li- 
vrée. »  Et  le  feist  vestir  galantement,  selon  la 
mode  du  temps  qui  couroit,  excepté  que  Pa- 
nurge voulut  que  la  braguette  de  ses  chausses 
feust  longue  de  troys  piedz,  et  quarrée,  non 
ronde,  ce  que  feust  faict,  et  la  faisoit  bon  veoir. 
Et  disoit  souvent  que  le   monde  n'avoit  en- 

cores  cogneu  l'émolument  et  utilité  qui  est 
de  porter  grande  braguette,  mais  le  temps 
leur  enseigneroit  quelque  jour,  comme  toutes 
choses  ont  esté  inventées  en  temps. 

«  Dieu  gard  de  mal,  disoit  il,  le  compai- 
gnon  a  qui  la  longue  braguette  a  saulvé  la 
vie  ! 

((  Dieu  gard  de  mal  à  qui  la  longue  bra- 
guette a  valu  pour  un  jour  cent  soixante  mille 
et  neuf  escutz  ! 

ce  Dieu  gard  de  mal  qui  par  sa  longue  bra- 
guette a  saulvé  toute  une  ville   de  mourir  de 
fain  !   Et,  par  Dieu  !   je  feray  un   livre  De   Ja 
Commodité  des  longues  braguettes  quand  j'auray 
plus  de  loysir.  » 
De     faict,     en     composa     un     beau     et 
grand     livre    avecques    les     figures, 
mais  il  n'est   encores    imprimé, 
que    je    saiche. 


Des  meurs  et  condictions  de  Panuro^e. 


Chapitre  XVI. 


m 

ANURGE  estoit  de  stature 
moyenne,  ny  trop  grand,  ny 
trop  petit,  et  avoitle  nez  un 
peu  aquillin,  faict  à  manche 
de  rasouer.  Et  pour  lors  es- 
toit  de  l'eage  de  trente  et 
cinq  ans  ou  environ,  fin  à 
dorer  comme  une  dague  de  plomb,  bien  galand 
homme  de  sa  personne,  sinon  qu'il  estoit 
quelque  peu  paillard  et  subject  de  nature  à 
une  maladie  qu'on  appelloit  en  ce  temps  là  : 
Faulte  d'argent,  c'est  doleur  non  pareille  ; 
toutesfoys,  il  avoit  soixante  et  troys  manières 
d'en  trouver  tousjours  à  son  besoing,  dont 
la  plus  honorable  et  la  plus  commune  estoit 
par  façon  de  larrecin  furtivement  faict  ;  mal- 
faisant, pipeur,  beuveur,  bateur  de  pavez,  rib- 
leur  s'il  en  estoit  à  Paris,  au  demourant  le 
meilleur  filz  du  monde,  et  tousjours  machinoit 
quelque  chose  contre  les  sergeans  et  contre  le 
guet. 

A  l'une  foys,  il  assembloit  troys  ou  quatre 
bons  rustres,  les  faisoit  boire  comme  tem- 
pliers sur  le  soir,  après  les  menoitau  dessoubz 
de  Saincte  Geneviefve,  ou  auprès  du  CoUiege 
de  Navarre,  et,  à  l'heure  que  le  guet  montoit 
par  là,  ce  que  il  congnoissoit  en  mettant  son 
espée  sur  le  pavé  et  i'aureille  auprès,  et  lors 
qu'il  oyoit  son  espée  bransler,  c'estoit  signe 
infaillible  que  le  guet  estoit  près  ;  à  l'heure 
doncques,  luy  et  ses  compaignons  prenoyent 
un  tombereau  et  luy  bailloyent  le  bransle, 
le  ruant  de  grande  force  contre  la  vallée,  et 
ainsi  mettoyent  tout  le  pauvre  guet  par  terre 
comme  porcs,  puis  fuyoyentde  l'aultre  cousté, 
car,  en  moins  de  deux  jours,  il  sceut  toutes 
les  rues,  ruelles  et  traverses  de  Paris  comme 
son  Deus  det.  A  l'aultre  foys,  faisoit  en 
quelle  belle  place  par  où  ledict  guet  debvoit 
passer  une  trainnée  de  pouldre  de  canon,  et,  à 
l'heure  que  passoit,  mettoit  le  feu  dedans, 
et  puis  prenoit  son  passetemps  à  veoir  la 
bonne  grâce  qu'ils  avoyent  en  fuyant,  pensans 
que  le  feu  sainct  Antoine  les  tint  aux  jambes. 

Et  au  regard  des  pauvres  maistres  es  ars,  il 
les  persecutoit  sur  tous  aultres.  Quand  il  ren- 
controit  quelcun  d'entre  eulxpar  la  rue,  jamais 
ne  failloit  de  leur  faire  quelque  mal,  mainte- 
nant leurs  mettant  un  estronc  dedans  leurs 
chaperons    au  bourlet,  maintenant   leur  atta- 

chant  de  petites  quehues  de  rcgnard,  ou  des 
aureilles  de  lièvres  par  derrière,  ou  quelque 
aultre  mal.  Un  jour  que  l'on  avoit  assigné  à 
yceulx  se  trouver  en  la  rue  du  Feurre,  il  feist 
une  tartre  borbonnoise  composée  de  force  de 
hailz,  de  galbanum,  de  assa  fetida,  de  casto- 
reum,  d'estroncs  tous  chaulx,  et  la  destrampit 
en  sanie  de  bosses  chancreuses,  et  de  fort  bon 
matin  engressa  et  oignit  tout  le  pavé,  en  sorte 
que  le  diable  n'y  eust  pas  duré.  Et  tous  ces 
bonnes  gens  rendoyent  là  leurs  gorges  devant 
tout  le  monde,  comme  s'ilz  eussent  escorché 
le  regnard,  et  en  mourut  dix  ou  douze  de 
peste  ;  quatorze  en  feurent  ladres,  dix  et  huict 
en  furent  pouacres,  et  plus  de  vingt  et  sept 
en  eurent  la  verolle.  Mais  il  ne  s'en  soucioit 
mie. 

Et  portoit  ordinairement  un  fouet  soubz  sa 
robbe,  duquel  il  fouettoyt  sans  remission  les 
paiges  qu'il  trouvoit  portans  du  vin  à  leurs 
maistres,  pour  les  avancer  d'aller.  En  son  saye 
avoit  plus  de  vingt  et  six  petites  bougettes  et 
fasques  tousjours  pleines,  l'une  d'un  petit 
d'eau,  de  plomb,  et  d'un  petit  cousteau  affilé 
comme  i'aguille  d'un  peletier,  dont  il  coup- 
poit  les  bourses  ;  l'aultre  de  aigrest,  qu'il  get- 
toit  aux  yeulx  de  ceulx  qu'il  trouvoit;  l'aultre 
de  glaterons  empenez  de  petites  plumes  de 
oysons  ou   de  chappons,  qu'il   gettoit  sus  les 

robes  et  bonnetz  des  bonnes  gens,  et  souvent 
leur  en  faisoit  de  belles  cornes,  qu'ilzportoyent 
par  toute  la  ville,  aulcunesfoys  toute  leur  vie. 

Aux  femmes  aussi,  par  dessus  leurs  chap- 
perons,  au  derrière,  aucunesfoys  en  mettoit 
faictz  en  forme  d'un  membre  d'homme;  en 
l'aultre,  un  tas  de  cornetz  tous  pleins  de 
puises  et  de  poux  qu'il  empruntoit  des  gue- 
naulx  de  Sainct  Innocent,  et  les  gettoit  avecques 
belles  petites  cannes  ou  plumes  dont  on  escript 
sur  les  colletz  des  plus  sucrées  damoiselles 
qu'il  trouvoit,  et  mesmement  en  l'église,  car 
jamais  ne  se  mettoit  au  cueur  au  hault,  mais 
tousjours  demouroit  en  la  nef  entre  les 
femmes,  tant  à  la  messe,  à  vespres,  comme 
au  sermon  ;  en  l'aultre,  force  provision  de 
haims  et  claveaulx,  dont  il  acouploit  souvent 
les  hommes  et  les  femmes  en  compaignies  où 
ilz  estoient  serrez,  et  mesmement  celles  qui 
portoyent  robbes  de  tafetas  armoisy;  et,  à 
l'heure  qu'elles  se  vouloyent  départir,  elles 
rompoyent  toutes  leurs  robbes. 

En  l'aultre,  un  fouzil  garny  d'esmorche, 
d'allumettes,  de  pierre  à  feu,  et  tout  aultre 
appareil  à  ce  requis.  En  l'aultre,  deux  ou  troys 
mirouers  ardens,  dont  il  faisoit  enrager  aulcu- 
nesfoys les  hommes  et  les  femmes,  et  leur 
faisoit  perdre  contenence  à  l'église,  car  il 
disoit  qu'il  n'y  avoit  qu'un   antistrophe  entre 

femme  folle  à  la  messe  et  femme  molle  à  la 
fesse.  En  l'aultre  avoit  provision  de  fil  et 
d'agueilles,  dont  il  faisoit  mille  petites  diable- 
ries. 

Une  foys,  à  l'issue  du  Palays,  à  la  grand 
salle,  lors  que  un  cordelier  disoit  la  messe  de 
Messieurs,  il  luy  ayda  à  soy  habiller  et  reves- 
tir;  mais  en  l'acoustrant  il  luy  cousit  l'aulbe 
avec  sa  robbe  et  chemise,  et  puis  se  retira 
•  quand  messieurs  de  la  Court  vindrents'asseoir 
pour  ouyr  icelle  messe.  Mais,  quand  ce  fut  à 
Vite,  missa  est,  que  le  pauvre  frater  se  voulut 
devestir  son  aulbe,  il  emporta  ensemble  et 
habit  et  chemise  qui  estoyent  bien  cousuz 
ensemble,  et  se  rebrassit  jusques  aux  espaules, 
monstrant  son  callibistris  à  tout  le  monde, 
qui  n'estoit  pas  petit  sans  doubte.  Et  le  frater 
tousjours  tiroit,  mais  tant  plus  se  descouvroit 
il,  jusques  à  ce  q'un  de  messieurs  de  la  Court 
dist  :  «  Et  quoy!  ce  beau  père  nous  veust  il  icy 
faire  l'offrande  et  baiser  son  cul  ?  Le  feu  sainct 
Antoine  le  baise!  »  Dés  lors  fut  ordonné  que 
les  pauvres  beaulx  pères  ne  se  despouilleroyent 
plus  devant  le  monde,  mais  en  leur  sacristie, 
mesmement  en  présence  des  femmes,  car  ce 
leur  seroit  occasion  du  péché  d'envie.  Et  le 
monde  demandoit  pourquoy  est  ce  que  ces 
fratres  avoyent  la  couille  si  longue  ?  Ledict 
Panurge  soulut  tresbien  le  problème,  disant  : 


CHAPITRE    XVI 


129 


«  Ce  que  fait  les  aureilles  des  asnes  si  grandes, 
ce  est  par  ce  que  leurs  mères  ne  leurs  mettoyent 
point  de  béguin  en  la  teste,  comme  dict  De 
Alliaco  en  ses  Suppositions.  A  pareille  raison, 
ce  que  faict  la  couille  des  pauvres  beatz  pères, 
c'est  qu'ilz  ne  portent  poinct  de  chausses  fon- 
cées, et  leur  pauvre  membre  s'estend  en  liberté 
à  bride  avallée,  et  leur  va  ainsi  triballant  sur 
les  genoulx,  comme  font  les  patenostres  aux 
femmes.  Mais  la  cause  pourquoy  ilz  l'avoyent 
gros  à  l'equipollent,  c'estoit  que  en  ce  triballe- 
ment  les  humeurs  du  corps  descendent  audict 
membre,  car,  selon  les  Légistes,  agitation  et 
motion  continuelle  est  cause  d'atraction. 

Item,  il  avoit  un  aultre  poche  pleine  de 
alun  de  plume,  dont  il  gettoit  dedans  le  doz 
des  femmes  qu'il  vcyoit  les  plus  acrestées,  et 
les  faisoit  despouiller  devant  tout  le  monde  ; 
les  aultres  dancer  comme  iau  sur  breze  ou 

bille  sur  tabour  ;  les  aultres  courir  les  rues,  et 
luy  après  couroit,  et  à  celles  qui  se  despouil- 
loyent,  il  mettoit  sa  cappe  sur  le  doz,  comme 
homme  courtoys  et  gracieux. 

Ilem,  en  un  aultre,  il  avoit  une  petite  gue- 
doufle  pleine  de  vieille  huyle,  et,  quand  il  trou- 
voit  ou  femme  ou  homme  qui  eust  quelque 
belle  robbe,  il  leurs  engressoit  et  guastoit  tous 
les  plus  beaulx  endroictz,  soubz  le  semblant 
de  les  toucher  et  dire  :  «  Voicy  de  bon  drap, 
voicy  bon  satin,  bon  taffetas,  ma  dame.  Dieu 
vous  doint  ce  que  vostre  noble  cueur  désire  ! 
Voz  aves  robbe  neufve,  novel  amy  ;  Dieu  vous 
y  maintienne  !  »  Ce  disant,  leurs  mettoit  la 
main  sur  le  collet,  ensemble  la  maie  tache  y 
demouroit  perpétuellement,  si  énormément 
engravée  en  l'ame,  en  corps  et  renommée,  que 
le  diable  ne  l'eust  poinct  ostée  ;  puis  à  la  fin 
leur  disoit  :  «  Ma  dame,  donnez  vous  garde  de 
tumber,  car  il  y  a  icy  un  grand  et  salle  trou 
devant  vous.  » 

En  un  aultre,  il  avoit  tout  plein  de  Euphorbe 
pulvérisé  bien  subtilement,  et  là  dedans  met- 
toit un  mouschenez  beau  et  bien  ouvré  qu'il 
avoit  desrobé  à  la  belle  lingere  du  Palays  en 
luy  oustant  un  poul  dessus  son  sein,  lequel 
toutesfois  il'y  avoit  mis.  Et,  quand  il  se  trou- 
voit  en  compaignie  de  quelques  bonnes  dames, 
il  leur  mettoit  sus  le  propos  de  lingerie  et  leur 

mettoit  la  main  au  sein,  demandant  :  a  Et 
cest  ouvraige,  est-il  de  Flandre  ou  de  Hay- 
nault  ?  »  Et  puis  tiroit  son  mouschenez, 
disant  :  «  Tenez,  tenez,  voyez  en  cy  de  l'ou- 
vrage ;  elle  est  de  Foutignan  ou  de  Foutara- 
bie,  »  et  le  secouoit  bien  fort  à  leur  nez,  et  les 
faisoit  esternuer  quatre  heures  sans  repos.  Ce 
pendent  il  petoit  comme  un  rousin,  et  les 
femmes  ryoient,  luy  disans  :  «  Comment  !  vous 
petez,  Panurge  ?  —  Non  foys,  disoit  il,  ma 
dame  ;  mais  je  accorde  au  contrepoint  de  la 
musicque  que  vous  sonnés  du  nez.  » 

En  l'aultre,  un  daviet,  un  pellican,  un  cro- 
chet et  quelques  aultres  ferremens,  dont  il  n'y 
avoit  porte  ny  coffre  qu'il  ne  crochetast. 

En  l'aultre,  tout  plein  de  petitz  goubeletz, 

dont  il  jouoit  fort  artificiellement,  car  il  avoit 

les  doigtz  faictz  à  la  main  comme  Minerve  ou 

Arachne,  et  avoit  aultresfoys  crié  le  theriacle. 

Et,   quand  il  changeoit  un  teston  ou  quelque 

autre  pièce,  le  changeur  eust  esté  plus  fin  que 

maistre    mousche,    si    Panurge    n'eust    faict 

esvanouyr  à   chascune  foys   cinq  ou    six 

grands    blancs    visiblement,    aperte- 

ment,  manifestement,  sans  faire 

lésion  ne  blessure  aulcune, 

dont  le  changeur  n'en 

eust  senty  que  le 

vent. 


Comment  Panurge  guaingnoyt  les  par- 
dons et    maryoit  les  vieilles,  et 
des  procès  qu'il  eut 
à  Paris. 


Chapitre  XVII. 


X  jour,  je  trouvay  Panurge 
quelque  peu  escorné  et  taci- 
turne, et  me  doubtay  bien 
qu'il  n'avoit  denare,  dont 
je  luy  dys  :  «  Panurge,  vous 
estes  malade,  à  ce  que  je 
voy  à  Yostre  physionomie, 
et  j'entends  le  mal  :  vous  avez  un  fluz  de 
bourse;  mais  ne  vous  souciez,  j'ay  encores  six 
solx  et  maille  qui  ne  virent  oncq  père  ny 
mère,  qui  ne  vous  fauldront  non  plus  que  la 
verolle  en  vostre  nécessité.  »  A  quoy  il  me 
lespondit  :  «  Et  bren  pour  l'argent  ;  je  n'en 
auray  quelque  jour  que  trop,  car  j'ay  une 
pierre  philosophale  qui  me  attire  l'argent  des 
bourses,  comme  l'aymant  attire  le  fer.  Mais 
voulés  vous  venir  gaigner  les  pardons  ?  dist 

il.  —  Et,  par  ma  foy,  je  luy  respons,  je  ne 
suis  grand  pardonneur  en  ce  monde  icy,  je  ne 
sçay  si  je  seray  en  l'aultre.  Bien,  allons,  au 
nom  de  Dieu,  pour  un  denier,  ny  plus  ny 
moins.  —  Mais,  dist  il,  prestez  moy  doncques 
un  denier  à  l'interest.  —  Rien,  rien,  dis  je  :  je 
vous  le  donne  de  bon  cueur.  —  Grates  vobis 
Dominos,  »  dist  il. 

Ainsi  allasmes,  commenceant  à  Sainct  Ger- 
vays,  et  je  gaigne  les  pardons  au  premier  tronc 
seulement,  car  je  me  contente  de  peu  en  ces 
matières  ;  puis  disoys  mes  menuz  suffrages  et 
oraisons  de  saincte  Brigide  ;  mais  il  gaigna  à 
tous  les  trônez,  et  toujours  bailloit  argent  à 
chascun  des  pardonnaires.  De  là  nous  trans- 
portasmes  à  Nostre  Dame,  à  Sainct  Jean,  à 
Sainct  Antoine,  et  ainsi  des  aultres  églises  où 
estoit  bancque  de  pardons.  De  ma  part,  je  n'en 
gaignoys  plus;  mais  luy,  à  tous  les  trônez  il 
baisoit  les  relicques,  et  à  chascun  donnoit, 

Brief,  quand  nous  fusmes  de  retour,  il  me 
mena  boire  au  cabaret  du  Chasteau,  et  me 
monstra  dix  ou  douze  de  ses  bougettes  pleines 
d'argent.  A  quoi  je  me  seignay  faisant  la 
croix  et  disant  :  «  Dont  avez  vous  tant  recou- 
vert d'argent  en  si  peu  de  temps?  »  A  quoy 
il  me  respondit  que  il  avoit  prins  es  bessains 
des  pardons,  «  car,  en  leur  baillant  le  pre- 
mier denier,  dist  il,  je  le  mis  si  somplement 

que  il  sembla  que  feust  un  grand  blanc.  Ainsi 
d'une  main  je  prins  douze  deniers,  voyre  bien 
douze  liards  ou  doubles  pour  le  moins,  et  de 
l'aultre  troys  ou  quatre  douzains  ;  et  ainsi  par 
toutes  les  églises  où  nous  avons  esté.  —  Voire, 
mais,  dis  je,  vous  vous  dampnez  comme  une 
sarpe,  et  estes  larron  et  sacrilège.  —  Ouy  bien, 
dist  il,  comme  il  vous  semble,  mais  il  ne  me 
semble,  quand  à  moy,  car  les  pardonnaires  me 
le  donnent  quand  ilz  me  disent  en  présentant 
les  relicques  à  baiser  :  Centiiphim  accipies,  que 
pour  un  denier  j'en  prene  cent,  car  accipies  est 
dict  selon  la  manière  des  Hébreux,  qui  usent 
du  futur  en  lieu  de  l'impératif,  comme  vous 
avez  en  la  loy  :  Diliges  Dominum,  id  est  :  Dilige. 
Ainsi,  quand  le  pardonnigere  me  dict  :  Centii- 
phim accipies,  il  veut  dire  :  CenUiphim  accipe  ;  et 
ainsi  l'expose  Rabi  Kimy,  et  Rabi  Aben  Ezra, 
et  tous  les  Massoretz,  et  ihi  Bartolus. 

«  D'advantaige,  le  pape  Sixte  me  donna 
quinze  cens  livres  de  rente  sur  son  dommaine 
et  thesor  ecclesiasticque  pour  luy  avoir  guery 
une  bosse  chancreuse  qui  tant  le  tormentoit 
qu'il  en  cuida  devenir  boyteux  toute  sa  vie. 
Ainsi  je  me  paye  par  mes  mains,  car  il  n'est 
tel,  sur  ledict  thesor  ecclesiasticque. 

ce  Ho,  mon  amy  !  disoit  il,  si  tu  sçavoys  com- 
ment je  fis  mes  chous  gras  de  la  croysade,  tu 
seroys  tout  esbahy.  Elle  me  valut  plus  de  six 

mille  fleurins.  —  Et  où  diable  sont  ilz  allez? 
dis  je,  car  tu  n'en  as  une  maille.  —  Dont  ilz 
estoyent  venus,  dist  il  ;  ils  ne  feirent  seulle- 
ment  que  changer  maistre.  Mais  j'en  emploiay 
bien  troys  mille  à  marier  non  les  jeunes  filles, 
car  elles  ne  trouvent  que  trop  marys,  mais 
grandes  vieilles  sempiterneuses  qui  n'avoyent 
dentz  en  gueulle.  Considérant,  ces  bonnes 
femmes  icy  ont  tresbien  employé  leur  temps 
en  jeunesse,  et  ont  joué  du  serrecropiere  à 
cul  levé  à  tous  venans,  jusques  à  ce  que  on 
n'en  a  plus  voulu.  Et  par  Dieu  !  je  les  feray 
saccader  encores  une  foys  devant  qu'elles 
meurent.  Par  ce  moyen,  à  l'une  donnois  cent 
fleurins,  à  l'autre  six  vingtz,  à  l'aultre  troys 
cens,  selon  qu'elles  estoient  bien  infâmes, 
détestables  et  abhominables,  car,  d'aultant 
qu'elles  estoyent  plus  horribles  et  exécrables, 
d'autant  il  leur  failloyt  donner  d'advantage, 
aultrement  le  diable  ne  les  eust  voulu  biscoter. 
Incontinent  m'en  alloys  à  quelque  porteur  de 
coustretz  gros  et  gras,  et  faisoys  moy  mesmes 
le  mariage  ;  mais,  premier  que  luy  monstrer 
les  vieilles,  je  luy  monstroys  les  escutz,  disant  : 
«  Compère,  voicy  qui  est  à  toy  si  tu  veulx 
fretinfretailler  un  bon  coup.  »  Des  lors  les 
pauvres  hayres  bubaialloient  comme  vieulx 
mulletz.  Ainsi  leur  faisoys  bien  aprester  à 
bancqueter,  boire  du  meilleur,  et  force  espice- 

ries  pour  mettre  les  vieilles  en  ruyt  et  en  cha- 
leur. Fin  de  compte,  ilz  besoingnoyent  comme 
toutes  bonnes  âmes,  sinon  que  à  celles  qui 
estoyent  horriblement  villaines  et  defaictes,  je 
leur  faisoys  mettre  un  sac  sur  le  visaige. 
D'avantaige,  j'en  ai  perdu  beaucoup  en  procès. 
—  Et  quelz  procès  as  tu  peu  avoir  ?  disois  je  : 
tu  ne  as  ny  terre  ny  maison. 

—  Mon  amy,  dist  il,  les  damoyselles  de 
ceste  ville  avoyent  trouvé  par  instigation  du 
diable  d'enfer  une  manière  de  colletz,  ou 
cachecoulx  à  lahaulte  façon,  qui  leur  cachoyent 
si  bien  les  seins  que  l'on  n'y  pouvoit  plus 
mettre  la  main  par  dessoubz,  car  la  fente 
d'iceulx  elles  avoyent  mise  par  derrière,  et 
estoyent  tous  cloz  par  devant,  dont  les  pauvres 
amans  dolens  contemplatifz  n'estoyent  con- 
tens.  Un  beau  jour  de  mardy,  j'en  presentay 
requeste  à  !a  court,  me  formant  partie  contre 
lesdictes  damoyselles,  et  remonstrant  les  grans 
interestz  que  je  y  prendroys,  protestant  que  à 
mesme  raison  je  feroys  couldre  la  braguette  de 
mes  chausses  au  derrière,  si  la  court  n'y  don- 
noit  ordre.  Somme  toute,  les  damoyselles  for- 
mèrent syndicat,  monstrerent  leurs  fondemens, 
et  passèrent  procuration  à  défendre  leur  cause  ; 
mais  je  les  poursuivy  si  vertement  que  par 
arrest  de  la  court  fut  dict  que  ces  haulx  cache- 
coulx ne    seroyent  plus   portez,   sinon  qu'ilz 

faussent  quelque  peu  fenduz  par  devant.  Mais 
il  me  cousta  beaucoup. 

a  J'euz  un  aultre  procès  bien  hord  et  bien 
sale  contre  maistre  Fyfy  et  ses  suppostz,  à  ce 
qu'ils  n'eussent  plus  à  lire  clandestinement  de 
nuyct  la  Pipe  de  Bussart  ne  le  Quart  de  sentences, 
mais  de  beau  plein  jour,  et  ce,  es  escholes  du 
Feurre,  en  face  de  tous  les  aultres  Sophistes,  où 
je  fuz  condenné  es  despens  pour  quelque  for- 
malité de  la  relation  du  sergeant. 

«  Une  autre  foys,  je  fourmay  complainte  à 
la  court  contre  les  mulles  des  présidens  et  con- 
seillierset  aultres,  tendent  à  fin  que,  quand  en 
la  basse  court  du  Palais  l'on  les  mettroit  à 
ronger  leur  frain,  lesconseillieres  leurs  feissent 
de  belles  baverettes,  affin  que  de  leur  bave 
elles  ne  gastassent  le  pavé,  en  sorte  que  les 
pages  du  Palais  peussent  jouer  dessus  à  beaulz 
detz  ou  au  reniguebieu  à  leur  ayse,  sans  y 
guaster  leurs  chausses  aulx  genoulx.  Et  de  ce 
en  euz  bel  arrest  ;  mais  il  me  couste  bon. 

«  Or  sommez  à  ceste  heure  combien  me 
coustent  les  petitz  bancquetz  que  je  fais  aux 
paiges  du  Palays  de  jour  en  jour.  —  Et  à 
quelle  fin  ?  dis  je.  —  Mon  amy,  dist  il,  tu  ne 
as  passetemps  aulcun  en  ce  monde.  J'en  ay 
plus  que  le  roy,  et  si  vouloys  te  raislier 
avecques  moy,  nous  ferions  diables.  —  Non, 
non,  dis  je,  par  Sainct  Adauras  !  car  tu  seras 

une  foys  pendu.  — Et  toy,  dist  il,  tu  seras  une 
foys  enterré  :  lequel  est  plus  honorablement, 
ou  l'air,  ou  la  terre  ?  Hé  !  grosse  pécore  ! 

Ce  pendent  que  ces  paiges  banquetoient,  je 
garde  leurs  mulles  et  couppe  à  quelcune  l'es- 
triviere  du  cousté  du  montouoir,  en  sorte 
qu'elle  ne  tient  que  à  un  fillet.  Quand  le  gros 
enflé  de  Conseiller,  ou  aultre,  a  prins  son 
bransle  pour  monter  sus,  ilz  tombent  tous 
platz  comme  porcz  devant  tout  le  monde,  et 
aprestent  à  rire  pour  plus  de  cent  francs.  Mais 
je  me  rys  encores  d'advantage,  c'est  que,  eulx 
arrivez  au  logis,  ilz  font  fouetter  monsieur  du 
paige  comme  seigle  vert.  Par  ainsi,  je  ne 
plains  poinct  ce  que  m'a  cousté  à  les  banc- 
queter.  » 

Fin  de   compte,    il    avoit,    comme    ay    dict 

dessus,  soixante  et  troys  manières  de  recouvrer 

argent,    mais  il  en   avoit  deux   cens  quatorze 

de   le  despendre,  hors   mis   la    réparation   de 

dessoubz  le  nez. 


Comment   un  grand  clerc  de  Angle- 
terre vouloit  arguer  contre  Pan- 
tagruel, et  fut  vaincu  par 
Panurge 


Chapitre  XVIIL 


X  ces  mesmes  jours,  un  sça- 
vant  homme  nommé  Thau- 
maste,  oyant  le  bruict  et 
renommée  du  sçavoir  incom- 
parable de  Pantagruel,  vint 
du  pays  de  Angleterre  en 
ceste  seule  intention  de 
veoir  Pantagruel  et  le  congnoistre,  et  esprou- 
ver  si  tel  estoit  son  sçavoir  comme  en  estoit 
la  renommée.  De  faict,  arrivé  à  Paris,  se  trans- 
porta vers  rhostel  dudict  Pantagruel,  qui 
estoit  logé  à  THostel  Sainct  Denys,  et  pour 
lors  se  pourmenoit  par  le  jardin  avecques 
Panurge,  philosophant  à  la  mode  des  Peripate- 
licques. 

De  première  entrée,  tressaillit  tout  de  paour, 
le  voyant  si   grand  et  si  gros  ;  puis  le  salua, 

comme  est  la  façon,  courtoysement,  luy 
disant  :  «  Bien  vray  est  il,  ce  dit  Platon, 
prince  des  philosophes,  que,  si  l'imaige  de 
science  et  sapience  estoit  corporelle  et  spectable 
es  yeulx  des  humains,  elle  exciteroit  tout  le 
monde  en  admiration  de  soy,  car  seuUement 
le  bruyt  d'icelle  espendu  par  l'air,  s'il  est  receu 
es  aureilles  des  studieux  et  amateurs  d'icelle 
qu'on  nomme  Philosophes,  ne  les  laisse  dor- 
mir ny  reposer  à  leur  ayse,  tant  les  stimule  et 
embrase  de  acourir  au  lieu  et  veoir  la  personne 
en  qui  est  dicte  science  avoir  estably  son 
temple  et  produyre  ses  oracles,  comme  il  nous 
feust  manifestement  demonstré  en  laroyne  de 
Saba,  que  vint  des  limites  d'Orient  et  mer 
Persicque  pour  veoir  l'ordre  de  la  maison  du 
saige  Salomon  et  ouyr  sa  sapience  ;  en  Ana- 
charsis,  qui  de  Scithie  alla  jusques  en  Athènes 
pour  veoir  Solon  ;  en  Pythagoras,  qui  visita 
les  vaticinateurs  Memphiticques  ;  en  Platon, 
qui  visita  les  Mages  de  Egypte  et  Architas  de 
Tarente  ;  en  Apolonius  Tyaneus,  qui  alla 
jusques  au  mont  Caucase,  passa  les  Scytes, 
les  Massagettes,  les  Indiens,  naviga  le  grand 
fleuve  Physon  jusques  es  Brachmanes,  pour 
veoir  Hiarchas,  et  en  Babyloine,  Caldée,  Medée, 
Assyrie,  Parthie,  Syrie,  Phœnice,  Arabie, 
Palestine,  Alexandrie,  jusques  en  Ethiopie, 
pour  veoir  les  Gymnosophistes. 

a  Pareil  exemple  avons  nous  de  Tite  Live, 
pour  lequel  veoir  et  ouyr  plusieurs  gens  stu- 
dieux vindrent  en  Rome  des  fins  limitrophes 
de  France  et  Hespagne.  Je  ne  me  ause  recenser 
au  nombre  et  ordre  de  ces  gens  tant  parfaictz  ; 
mais  bien  je  veulx  estre  dict  studieux  et  ama- 
teur non  seulement  des  lettres,  mais  aussi  des 
gens  lettrez.  De  faict,  ouyant  le  bruyt  de  ton 
sçavoir  tant  inestimable,  ay  délaissé  pays, 
parens  et  maison,  et  me  suis  icy  transporté, 
rien  ne  estimant  la  longueur  du  chemin,  l'at- 
tediation  de  la  mer,  la  nouveaulté  des  contrées, 
pour  seulement  te  veoir  et  conférer  avecques 
toy  d'aulcuns  passages  de  Philosophie,  de  Geo- 
mantie  et  de  Caballe,  desquelz  je  doubte  et  ne 
puis  contenter  mon  esprit,  lesquelz,  si  tu  peux 
souldre,  je  me  rens  des  à  présent  ton  esclave, 
moy  et  toute  ma  postérité,  car  aultre  don 
ne  ay  que  assez  je  estimasse  pour  la  recom- 
pense. 

«  Je  les  redigeray  par  escript,  et  demain  le 
feray  sçavoir  à  tous  les  gens  sçavans  de  la 
ville,  afin  que  devant  eulx  publicquemenr 
nous  en  disputons. 

«  Mais  voicy  la  manière  comment  j'entens 
que  nous  disputerons  :  je  ne  veulx  disputer 
pro  et  contra,  comme  font  ces  sots  sophistes  de 
ceste  ville  et  de  ailleurs;  semblablement,  je  ne 
veulx  disputer  en  la  manière  des  Academicques 

par  déclamation,  ny  aussi  par  nombres,  comme 
faisoit  Pythagoras  et  comme  voulut  faire  Picus 
Mirandula  à  Romme  ;  mais  je  veulx  disputer 
par  signes  seulement,  sans  parler,  car  les 
matières  sont  tant  ardues  que  les  parolles 
humaines  ne  seroyent  suffisantes  à  les  expli- 
quer à  mon  plaisir.  Par  ce,  il  plaira  à  ta  magni- 
ficence de  soy  y  trouver.  Ce  sera  en  la  grande 
salle  de  Navarre,  à  sept  heures  de  matin.  » 

Ces  parolles  achevées,  Pantagruel  luy  dist 
honorablement  :  a  Seigneur,  des  grâces  que 
Dieu  m'a  donné,  je  ne  vouldroyes  denier  à 
personne  en  despartir  à  mon  pouvoir,  car 
tout  bien  vient  de  luy,  et  son  plaisir  est  que 
soit  multiplié,  quand  on  se  trouve  entre  gens 
dignes  et  ydoines  de  recepvoir  ceste  céleste 
manne  de  honeste  sçavoir.  Au  nombre  des- 
quelz,  par  ce  que  en  ce  temps,  comme  jà  bien 
apperçoy,  tu  tiens  le  premier  ranc,  je  te 
notifie  que  à  toutes  heures  me  trouveras  prest 
de  obtempérer  à  une  chascune  de  tes  requestes 
selon  mon  petit  pouvoir,  combien  que  plus 
de  toy  je  deusse  apprendre  que  toy  de  moy  ; 
mais,  comme  as  protesté,  nous  conférerons  de 
tes  doubtes  ensemble,  et  en  chercherons  la 
resolution  jusques  au  fond  du  puis  inespui- 
sable  au  quel  disoit  Heraclite  estre  la  vérité 
cachée.  Et  loue  grandement  la  manière  d'ar- 
guer    que    as   proposée   :  c'est   assavoir    par 

signes,  sans  parler,  car,  ce  faisant,  toy  et  moy 
nous  nous  entendrons  et  serons  hors  de  ces 
frapemens  de  mains  que  font  ces  badaulx 
sophistes,  quand  on  argue,  alors  qu'on  est  au 
bon  de  l'argument.  Or  demain  je  ne  fauldray 
me  trouver  au  lieu  et  heure  que  me  as  assi- 
gné; mais  je  te  prye  que  entre  nous  n'y  ait 
débat  ny  tumulte,  et  que  ne  cherchons  honeur 
ny  applausement  des  hommes,  mais  la  vérité 
seule.  » 

A  quoy  respondit  Thaumaste  :  «  Seigneur, 
Dieu  te  maintienne  en  sa  grâce,  te  remerciant 
de  ce  que  ta  haulte  magnificence  tant  se  veult 
condescendre  à  ma  petite  vilité  !  Or  à  Dieu 
jusques  à  demain.  —  A  Dieu,  »  dist  Panta- 
gruel. 

Messieurs,  vous  qui  lisez  ce  présent  escript, 
ne  pensez  que  jamais  gens  plus  feussent  esle- 
vez  et  transportez  en  pensée  que  furent  toute 
celle  nuict  tant  Thaumaste  que  Pantagruel, 
car  ledict  Thaumaste  dist  au  concierge  de 
l'Hostel  de  Cluny,  auquel  il  estoit  logé,  que 
de  sa  vie  ne  se  estoit  trouvé  tant  altéré  comme 
il  estoit  celle  nuict.  «  Il  m'est,  disoit  il,  advis 
que  Pantagruel  me  tient  à  la  gorge.  Donnez 
ordre  que  beuvons,  je  vous  prie,  et  faictes  tant 
que  ayons  de  l'eaue  fresche  pour  me  guarga- 
riser  le  palat.  » 

De  l'aultre  cousté,  Pantagruel   entra  en  la 

haulte  game,  et  de  toute  ia  nuict  ne  faisoit  que 
ravasser  après  : 

Le  livre  de  Beda,  De  Numéris  et  Signis  ; 

Le  livre  de  Plotin,  De  Inenarrabilibus  ; 

Le  livre  de  Procle,  De  Magia  ; 

Les  livres  de  Artemidore,  Péri  onirocriticon  ; 

De  Anaxagoras,  Péri  semion  ; 

D'Ynarius,  Péri  aphaton  ; 

Les  livres  de  Philistion  ; 

Hipponax,  Péri  anecphoneton  ; 

Et  un  tas  d'aultres,  tant  que  Panurge  luy 
dist  :  «  Seigneur,  laissez  toutes  ces  pensées,  et 
vous  allez  coucher,  car  je  vous  sens  tant  esmeu 
en  vostre  esprit  que  bien  tost  tomberiez  en 
quelque  fièvre  éphémère  par  cest  excès  de 
pensement.  Mais,  premier  beuvant  vingt  et 
cinq  ou  trente  bonnes  foys,  retirez  vous  et 
dormez  à  vostre  aise,  car  de  matin  je  respon- 
dray  et  argueray  contre  monsieur  l'Angloys  ; 
et,  au  cas  que  je  ne  le  mette  ad  metam  non 
loqui,  dictes  mal  de  moy. 

—  Voire  mes,  dist  Pantagruel,  Panurge, 
mon  amy,  il  est  merveilleusement  sçavant  ; 
comment  luy  pourras  tu  satisfaire  ?  —  Très- 
bien,  respondit  Panurge.  Je  vous  prye,  n'en 
parlez  plus  et  m'en  laissez  faire.  Y  a  il  homme 
tant  sçavant  que  sont  les  diables  ?  —  Non, 
vrayement,  dist  Pantagruel,  sans  grâce  divine 
■especiale.  —  Et  toutesfoys,  dist  Panurge,  j'ay 

argué  maintesfoys  contre  eulx  et  les  ay  faictz 
quinaulx  et  mis  de  cul.  Par  ce,  soyez  asseuré 
de  ce  glorieux  Angloys,  que  je  vous  le  feray 
demain  chier  vinaigre  devant  tout  le  monde.  » 
Ainsi  passa  la  nuict  Panurge  à  chopiner 
avecques  les  paiges  et  jouer  toutes  les  aigueil- 
lettes  de  ses  chaussures  kprimus  etseaindus,  et  à 
la  vergette,  Et,  quand  vint  l'heure  assignée,  il 
conduysit  son  maistre  Pantagruel  au  lieu  con- 
stitué. Et  hardiment  croyez  qu'il  n'y  eut  petit 
ne  grand  dedans  Paris  qu'il  ne  se  trouvast  au 
lieu,  pensant  :  «  Ce  diable  de  Pantagruel,  qui 
a  convaincu  tous  les  resveurs  et  bejaunes  so- 
phistes, à  ceste  heure  aura  son  vin,  car  cesî 
Angloys  est  un  aultre  diable  de  Vauvert.  Nous 
verrons  qui  en  gaignera.  Ainsi,  tout  le  monde 
assemblé,  Thaumaste  les  attendoit.  Et,  lors  que 
Pantagruel  et  Panurge  arrivèrent  à  la  salle,  tous 
ces  grimaulx,  artiens  et  intrans,  commencèrent 
frapper  des  mains,  comme  est  leur  badaude 
coustume.  Mais  Pantagruel  s'escrya  à  haulte 
voix,  comme  si  ce  eust  esté  le  son  d'un  double 
canon,  disant  :  «  Paix  !  de  par  le  diable,  paix  !  Par 
Dieu  !  coquins,  si  vous  me  tabustez  ici,  je  vous 
couperay  la  teste  àtrestous.  »  A  laquelle  parolle 
il  demourerent  tous  estonnez  comme  canes, 
et  ne  ausoient  seulement  tousser,  voire  eussent 
ilz  mangé  quinze  livres  de  plume,  et  furent 
tant  altérez  de  ceste  seule  voix  qu'ils  tiroyent 

la  langue  dcmy  pied  hors  la  gueule,  comme 
si  Pantagruel  leur  cust  les  gorges  salées. 

Lors  commença  Panurge  à  parler,  disant  à 
TAngloys  :  «  Seigneur,  es  tu  icy  venu  pour 
disputer  contentieusement  de  ces  propositions 
que  tu  as  mis,  ou  bien  pour  aprendre  et  en 
sçavoir  la  vérité  ?  »  A  quoy  respondit  Thau- 
maste  :  «  Seigneur,  aultre  chose  ne  me  ameine 
sinon  bon  désir  de  apprendre  et  sçavoir  ce 
dont  j'ay  doubté  toute  ma  vie,  et  n'ay  trouvé 
ny  livre,  ny  homme  qui  me  ayt  contenté  en  la 
resolution  des  doubtes  que  j'ay  proposez.  Et, 
au  regard  de  disputer  par  contention,  je  ne  le 
veulx  faire,  aussi  est  ce  chose  trop  vile,  et  le 
laisse  à  ces  maraulx  sophistes,  lesquelz  en  leurs 
disputations  ne  cherchent  vérité,  mais  contra- 
diction et  débat.  —  Doncques,  dist  Panurge,  si 
je,  qui  suis  petit  disciple  de  mon  maistre  mon- 
sieur Pantagruel,  te  contente  et  satisfays  en 
tout  et  par  tout,  ce  seroit  chose  indigne  d'en 
empescher  mondict  maistre.  Par  ce,  mieulx 
vauldra  qu'il  soit  cathedrant,  jugeant  de  noz 
propos  et  te  contentent  au  parsus,  s'il  te  semble 
que  je  ne  aye  satisfaict  cà  ton  studieux  désir.  — 
Vrayement,  dist  Thaumaste,  c'est  tresbien  dict. 
Commence  doncques.  »  Or  notez  que  Panurge 
avoit  mis  au  bout  de  sa  longue  braguette  un 

beau  floc  de  soye  rouge,  blanche,  verte  et 

bleue,  et  dedans  avoit  mis  une  belle 

pomme  d'orange. 


Comment  Panurge  feist  quinaud  l'An- 
gloys,  qui  arguoit  par  signe. 


Chapitre  XIX. 


DONcauES,  tout  le  monde  as- 
sistant et  escoutant  en  bonne 
silence,  l'Angloys  leva  hault 
en  l'air  les  deux  mains  sé- 
parément, clouant  toutes  les 
extremitez  des  doigts  en 
forme  qu'on  nomme  en 
Chinonnoys  cul  de  poulie  et  frappa  de  l'une 
l'aultre  par  les  ongles  quatre  foys,  puys  les 
ouvrit,  et  ainsi  à  plat  de  l'une  frappa  l'aultre  en 
son  strident,  une  foys  de  rechief  les  joignant 
comme  dessus,  frappa  deux  foys  et  quatre  foys 
de  rechief  les  ouvrant;  puis  les  remist  joinctes 

et  extendues  l'une  jouxte  l'aultre,  comme  sem- 
blant dévotement  Dieu  prier. 

Panurge  soubdain  leva  en  l'air  lamaindextre, 
puys  d'ycelle  mist  le  poulse  dedans  la  narine 
d'ycelluy  cousté,  tenant  les  quatre  doigtz  esten- 
duz  et  serrez  par  leur  ordre  en  ligne  parallelle 
à  la  pêne  du  nez,  fermant  l'œil  gausche  entiè- 
rement, et  guaignant  du  dextre  avecques  pro- 
fonde dépression  de  la  sourcile  et  paulpiere  ; 
puys  la  gausche  leva  hault  avecques  fort  serre- 
ment et  extension  des  quatre  doigtz  et  élévation 
du  poulse,  et  la  tenoyt  en  ligne  directement 
correspondente  à  l'assiete  de  la  dextre,  avecques 
distance  entre  les  deux  d'une  couldéeet  dem.ye. 
Cela  faict,  en  pareille  forme  baissa  contre  terre 
l'une  et  l'aultre  main  ;finablementles  tint  on  my- 
lieu,  comme  visant  droict  au  nez  de  l'Angloys. 

«  Et  si  Mercure,  »  dist  l'Angloys.  Là,  Panurge 
interrompt,  disant  :  «  Vous  avez  parlé,  masque.  » 

Lors  feist  l'Angloys  tel  signe  :  la  main  gausche 
toute  ouverte  il  leva  hault  en  l'air,  puys  ferma 
on  poing  les  quatre  doigts  d'ycelle,  et  le  poulse 
extendu  assist  suz  la  pinne  du  nez.  Soubdain 
après  leva  la  dextre  toute  ouverte,  et  toute 
ouverte  la  baissa,  joignant  le  poulse  on  lieu 
que  fermoyt  le  petit  doigt  de  la  gausche,  et 
les  quatre  doigtz  d'icelle  mouvoyt  lentement 
en  l'air;  puys,  au  rebours,  feist  de  la  dextre  ce 
qu'il  avoyt  faict  de  la  gausche,  et  de  la  gausche 
ce  que  avoyt  faict  de  la  dextre. 

Panurge,  de  ce  non  estonné,  tyra  en  l'air 
sa  tresmegiste  braguette  de  la  gausche,  et  de  la 
dextre  en  tira  un  transon  de  couste  bovine 
blanche  et  deux  pièces  de  boys  de  forme 
pareille,  l'une  de  Ebene  noir,  l'aultre  de  Brésil 
incarnat,  et  les  mist  entre  les  doigtz  d'ycelle  en 
bonne  symmetrie,  et,  les  chocquant  ensemble, 
faisoyt  son  tel  que  font  les  ladres  en  Bretaigne 
avecques  leurs  clicquettes,  mieulx  toutesfoys 
resonnant  et  plus  harmonieux,  et  de  la  langue 
contracte  dedans  la  bouche  fredonnoyt  joyeu- 
sement, tousjours  reguardant  l'Angloys. 

Les  théologiens,  medicins  et  chirurgiens, 
pensèrent  que  par  ce  signe  il  inferoyt  l'Angloys 
estre  ladre.  Les  conseilliers,  légistes  et  decre- 
tistes,  pensoient  que,  ce  faisant,  il  vouloyt  con- 
clure quelque  espèce  de  félicité  humaine  con- 
sister en  estât  de  ladrye,  comme  jadys  mainte- 
noyt  le  Seigneur. 

L'Angloys  pource  ne  s'effraya,  et,  levant 
les  deux  mains  en  l'air,  les  tint  en  telle  forme 
que  les  troys  maistres  doigtz  serroyt  on  poing 
et  passoyt  les  poulses  entre  les  doigtz  indice 
et  moien,  et  les  doigtz  auriculaires  demouroient 
en  leurs  extendues;  ainsi  les  presentoyt  à  Pa- 
nurge, puys  les  acoubla  de  mode  que  le  poulse 
dextre  touchoyt  le  gausche  et  le  doigt  petit 
gausche  touchoyt  le  dextre. 

A  ce,  Panurge,  sans  mot  dire,  leva  les  mains 

et  en  feist  tel  signe  :  de  la  main  gauche  il 
joingnit  l'ongle  du  doigt  indice  à  l'ongle  du 
poulce,  faisant  au  meillieu  de  la  distance  comme 
une  boucle,  et  de  la  main  dextre  serroit  tous 
les  doigts  au  poing,  excepté  le  doigt  indice, 
lequel  il  mettoit  et  tiroit  souvent  par  entre  les 
deux  aultres  susdictes  de  la  main  gauche  ; 
puis  de  la  dextre  estendit  le  doigt  indice  et 
le  mylieu,  les  esloignant  le  mieulx  qu'il  povoit 
et  les  tirans  vers  Thaumaste  ;  puis  mettoit  le 
poulce  de  la  main  gauche  sur  l'anglet  de  l'œil 
gauche,  estendant  toute  la  main  comme  une 
aesle  d'oyseau  ou  une  pinne  de  poisson,  et  la 
meuvant  bien  mignonnement  deczà  et  delà  ; 
autant  en  faisoit  de  la  dextre  sur  l'anglet  de 
l'œil  dextre. 

Thaumaste  commencza  paslir  et  trembler, 
et  luy  feist  tel  signe  :  de  la  main  dextre  il 
frappa  du  doigt  meillieu  contre  le  muscle  de  la 
vole  qui  est  au  dessoubz  le  poulce,  puis  mist  le 
doigt  indice  de  la  dextre  en  pareille  boucle  de 
la  senestre;  mais  il  le  mist  par  dessoubz,  non 
par  dessus,  comme  faisoit  Panurge. 

Adoncques  Panurge  frappe  la  main  l'une 
contre  l'aultre  et  souffle  en  paulme  ;  ce  faict, 
met  encores  le  doigt  indice  de  la  dextre  en  la 
boucle  de  la  gauche,  le  tirant  et  mettant  sou- 
vent; puis  estendit  le  menton,  regardant  inten- 
tement  Thaumaste. 

Le  monde,  qui  n'enlendoit  rien  à  ces  signes, 
entendit  bien  que  en  ce  il  demandoit  sans  dire 
mot  à  Thaumaste  :  «  Que  voulez  vous  dire  là  ?  » 
De  faict,  Thaumaste  commença  suer  à  grosses 
gouttes,  et  sembloit  bien  un  homme  qui  feust 
ravy  en  haulte  contemplation.  Puis  se  advisa 
et  mist  tous  les  ongles  de  la  gauche  contre 
ceulx  de  la  dextre,  ouvrant  les  doigts  comme 
si  ce  eussent  esté  demys  cercles,  et  elevoit 
tant  qu'il  povoit  les  mains  en  ce  signe. 

A  quoy  Panurge  soubdain  mist  le  poulce  de 
la  main  dextre  soubz  les  mandibules,  et  le  doigt 
auriculaire  d'icelle  en  la  boucle  de  la  gauche, 
et  en  ce  poinct  faisoit  sonner  ses  dentz  bien 
mélodieusement  les  basses  contre  les  haultes. 

Thaumaste,  de  grand  hahan,  se  leva,  mais 
en  se  levant  iist  un  gros  pet  de  boulangier,  car 
le  bran  vint  après,  et  pissa  vinaigre  bien  fort,  et 
puoit  comme  tous  les  diables.  Les  assistans 
commencèrent  se  estouper  les  nez,  car  il  se  con- 
chioit  de  angustie  ;  puis  leva  la  main  dextre, 
la  clouant  en  telle  faczon  qu'il  assembloit  les 
boutz  de  tous  les  doigts  ensemble,  et  la  main 
gauche  assist  toute  pleine  sur  la  poictrine. 

A  quoy  Panurge  tira  sa  longue  braguette 
avecques  son  Floc,  et  l'estendit  d'une  couldée 
et  demie,  et  la  tenoit  en  l'air  de  la  main  gauche, 
et  de  la  dextre  print  sa  pomme  d'orange,  et,  la 
gettant  en  l'air  par  sept  foys,  à  la  huytiesme  la 

cacha  au  poing  de  la  dextre,  la  tenant  en  hault 
tout  coy;  puis  commença  secouer  sa  belle  bra- 
guette, la  monstrant  à  Thaumaste. 

Après  cella,  Thaumaste  commença  enfler  les 
deux  joues  comme  uncornemuseur,  etsouffloit 
comme  se  ilenfloit  une  vessie  de  porc. 

A  quoy  Panurge  mist  un  doigt  de  la  gauche 
ou  trou  de  cul,  et  de  la  bouche  .tiroit  l'air 
comme  quand  on  mange  des  huytres  en  escalle 
ou  quand  on  hume  sa  soupe;  ce  faict,  ouvre 
quelque  peu  de  la  bouche,  et  avecques  le  plat 
de  la  main  dextre  frappoit  dessus,  faisant  en  ce 
un  grand  son  et  parfond,  comme  s'il  venoit  de 
lasuperficie  du  diaphragmeparla  trachée  artère, 
et  le  feist  par  seize  foys. 

Mais  Thaumaste  souffloit  tousjours  comme 
une  oye. 

Adoncques  Panurge  mist  le  doigt  indice  de 
la  dextre  dedans  la  bouche,  le  serrant  bien  fort 
avecques  les  muscles  de  la  bouche.  Puis  le 
tiroit,  et,  le  tirant,  faisoit  un  grand  son,  comme 
quand  les  petitz  garsons  tirent  d'un  canon  de 
sulz  avecques  belles  rabbes,  et  le  fist  par  neuf 
foys. 

Alors  Thaumaste  s'escria  :  «  Ha  !  Messieurs, 
le  grand  secret!  Il  y  a  mis  la  main  jusques  au 
coulde.  »  Puis  tira  un  poignard  qu'il  avoit,  le 
tenant  par  la  poincte  contre  bas. 

A  quoy  Panurge  print  sa  longue  braguette  et 

lasecouoit  tant  quil  povoit  contre  ses  cuisses, 
puis  mist  ses  deux  mains  lyéez  en  forme  de 
peigne  sur  sa  teste,  tirant  la  langue  tant  qu'il 
povoit  et  tournant  les  yeulx  en  la  teste  comme 
une  chievre  qui  meurt. 

a  Ha  !  j'entens,  dist  Thaumaste,  mais  quoy  ?  » 
faisant  tel  signe  qu'il  mettoit  le  manche  de  son 
poignard  contre  la  poictrine,  et  sur  la  poincte 
mettoit  le  plat  de  la  main  en  retournant  quelque 
peu  le  bout  des  doigts. 

A  quoy  Panurge  baissa  sa  teste  du  cousté 
gauche  et  mist  le  doigt  mylieu  en  l'aureille 
dextre,  eslevant  le  poulce  contre  mont  ;  puis 
croisa  les  deux  bras  sur  la  poictrine,  toussant 
par  cinq  foys.  et  à  la  cinquiesme  frappant  du 
pied  droit  contre  terre  :  puis  leva  le  bras  gauche, 
et,  serrant  tous  les  doigtz  au  poing,  tenoit  le 
poulse  contre  le  front,  frappant  de  la  main  dextre 
par  six  foys  contre  la  poictrine. 

Mais  Thaumaste,  comme  non  content  de  ce, 
mist  le  poulse  de  la  gauche  sur  le  bout  du  nez, 
fermant  la  reste  de  ladicte  main. 

Dont  Panurge  mist  les  deux  maistres  doigtz 
à  chascun  cousté  de  la  bouche,  le  retirant  tant 
qu'il  pouvoit  et  monstrant  toutes  ses  dentz,  et 
des  deux  poulses  rabaissoit  les  paulpieres  des 
yeulx  bien  parfondement,  en  faisant  assez  layde 

grimace,  selon  que  sembloit  es  assistans. 


Comment  Thaumaste  racompte  les  ver- 
tus et  sçavoir  de  Panurge. 


Chapitre  XX. 


DOXCQUES  se  leva  Thaumaste, 
et,  ostant  son  bonnet  de  la 
teste, remercia  le  dictPanurge 
doulcement,  puis  dist  à  haul- 
te  voix  à  toute  l'assistance  : 
«  Seigneurs,  à  ceste  heure 
puis  je  bien  dire  le  mot  evan- 
gelicque  ;  Et  ccce pJusquam  Sa- 
lomon  hic.  Vous  avez  icy  un  thesor  incomparable 
en  vostre  présence  :  C'est  monsieur  Pantagruel, 
duquel  la  renommée  me  avoit  icy  attiré  du  fin 
fond  de  Angleterre  pour  conférer  avecques  luy 
des  problèmes  insolubles  tant  de  magie,  alchy- 
mie,  de  caballe,  de  geomantie,  de  astrologie, 
que  de  philosophie,  lesquelz  je  avoys  en  mon 
esprit.  Mais  de  présent  je  me  courrouce  contre 
la  renommée,  laquelle  me  semble  estre  envieuse 
contre  luy,  car  elle  n'en  rapporte  la  miliesme 
partie  de  ce  que  en  est  par  efficace.  Vous  avez 
veu  comment  son  seul  disciple  me  a  contenté 

et  m'en  a  plus  dict  que  n'en  demandoys  : 
d'abundand  m'a  ouvert  et  ensemble  solu 
d'aultres  doubles  inestimables.  En  quoy  je 
vous  puisse  asseurer  qu'il  m'a  ouvert  le  vrays 
puys  et  abisme  de  Encyclopédie,  voire  en  une 
sorte  que  je  ne  pensoys  trouver  homme  qui  en 
sceust  les  premiers  elemens  seulement,  c'est 
quand  nous  avons  disputé  par  signes,  sans  dire 
mot  ny  demy.  Mais  à  tant  je  redigeray  par 
escript  ce  que  nous  avons  dict  et  résolu,  affîn 
que  l'on  ne  pense  que  ce  ayent  esté  mocque- 
ries,  et  le  feray  imprimer,  à  ce  que  chascun 
yapreigne,  comme  je  ayfaict.  Dont  povez  juger 
ce  que  eust  peu  dire  le  maistre,  veu  que  le 
disciple  a  faict  telle  prouesse,  car  7wn  est  disci- 
piilus  super  magistrum.  En  tous  cas,  Dieu  soit 
loué  !  et  bien  humblement  vous  remercie  de 
l'honneur  que  nous  avez  faict  à  cest  acte.  Dieu 
vous  le  rétribue  éternellement  !  » 

Semblables  actions  de  grâces  rendit  Panta- 
gruel à  toute  l'assistance,  et,  de  là  partant, 
mena  disnerThaumasteavecquesluy,  et  croyez 
qu'ils  beurent  à  ventre  déboutonné,  (car  en  ce 
temps  là  on  fermoit  les  ventres  à  boutons, 
comme  les  colletz  de  présent),  jusques  à  dire  : 
«  Dont  venez  vous?  »  Saincte  dame  !  comment 
ilz  tiroyent  au  chevrotin  !  et  flaccons  d'aller,  et 
eulx  de  corner  :  «  Tyre,  —  baille,  —  paige,  — 
vin,  —  boutte,  de  par  le   diable!  boutte.  »  Il 

n'y  eut  celluy  qui  ne  beust  vingt  cinq  ou  trente 
muys;et  sçavez  comment  P^/cw/  terra  sine  aqua, 
car  il  faisoit  chault,  et  d'advantaige  se  estoyent 
altérez. 

Au  regard  de  l'exposition   des  propositions 

mises  parThaumaste,  et  significationsdes  signes 

desquelz  ils  usèrent  en  disputant,  je  vous  les  ex- 

poseroys  selon  la  relation  d'entre  eulx  mêmes; 

mais  l'on  m'a  dict  que  Thaumaste  en  feist 

un  grand  livre  imprimé  à  Londres,  auquel 

il  declaire  tout  sans  rien  laisser. 

Par  ce,  je  m'en  déporte 

pour  le  présent. 

Comment  Panurge  feut  amoureux 
d'une  haulte  dame  de  Paris. 


Chapitre  XXL 


ANURGE  commença  estre  en 
réputation  en  la  ville  de 
Paris  par  cette  disputation 
que  il  obtint  contre  TAn- 
gloys,  et  faisoit  des  lors 
bien  valoir  sa  braguette,  et 
la  feist  au  dessus  esmouche- 
ter  de  broderie  à  la  Romanicque.  Et  le  monde 
le  louoit  publicquement,  et  en  feust  faicte  une 
Chanson,  dont  les  petitz  enfans  alloyent  à  la 
moustarde,  et  estoit  bien  venu  en  toutes  com- 
paignies  des  dames  et  damoiselles,  en  sorte 
qu'il  devint  glorieux,  si  bien   qu'il  entreprint 

venir  au  dessus  d'une  des  grandes  dames  de  la 
ville. 

De  faict,  laissant  un  tas  de  longs  prologues 
et  protestations  que  font  ordinairement  ces 
dolens  contemplatifz  amoureux  de  Karesme, 
lesquelz  poinct  à  la  chair  ne  touchent,  luy  dict 
un  jour  :  «  jVIa  dame,  ce  seroit  bien  fort  utile  à 
toute  la  republicque,  délectable  à  vous,  hon- 
neste  à  vostre  lignée,  et  à  moy  nécessaire,  que 
feussiez  couverte  de  ma  race  ;  et  le  croyez,  car 
l'expérience  vous  le  demonstrera.  »  La  dame,  à 
ceste  parolle,  le  reculla  plus  de  cent  lieues,  di- 
sant :  «  Meschant  fol,  vous  appartient  il  me 
tenir  telz  propos?  A  qui  pensez  vous  parler  ? 
Allez,  ne  vous  trouvez  jamais  devant  moy,  cai, 
si  n'estoit  pour  un  petit,  je  vous  feroyscoupper 
bras  et  jambes.  —  Or,  dist  il,  ce  me  seroit  bien 
tout  un  d'avoir  bras  et  jambes  couppez,  en 
condition  que  nous  fissions,  vous  et  moy,  un 
transon  de  chère  lie,  jouans  des  manequins  à 
basses  marches,  car  (monstrant  sa  longue  bra- 
guette) voicy  maistre  Jean  Jeudy  qui  vous  son- 
neroit  une  antiquaille  dont  vous  sentirez 
jusques  à  la  moelle  des  os.  Il  est  galland,  et 
vous  sçait  tant  bien  trouver  les  alibitz  forains 
et  petits  pouUains  grenez  en  la  ratouere  que, 
après  luy,  n'y  a  que  espousseter.  »  A  quoy  res- 
pondit  la  dame  :  «  Allez,  meschant,  allez.  Si 
vous  me  dictes  encores  un  mot,  je  appelleray 

le  monde,  et  vous  feray  icy  assommer  de  coups. 
—  Ho!  dist  il,  vous  n'estez  tant  maie  que  vous 
dictez,  non,  ou  je  suis  bien  trompé  à  vostre 
physionomie  :  car  plus  tost  la  terre  monteroit 
es  cieulx  et  les  haulx  cieux  descendroyent  en 
l'abisme,  et  tout  ordre  de  nature  seroyt  parverty, 
qu'en  si  grande  beaulté  et  élégance  comme  la 
vostre  y  eust  une  goutte  de  fiel  ny  de  malice. 
L'on  dictbien  que  à  grand  peine  veit  on  jamais 
femme  belle  qui  aussi  ne  feust  rebelle  :  mais 
cella  est  dict  de  cesbeaultez  vulgaires.  La  vostre 
est  tant  excellente,  tant  singulière,  tant  céleste, 
que  je  croyque  nature  l'a  mise  en  vous  comme 
un  parragon  pour  nous  donner  entendre  com- 
bien elle  peut  faire  quand  elle  veult  employer 
toute  sa  puissance  et  tout  son  sçavoir.  Ce  n'est 
que  miel,  ce  n'est  que  sucre,  ce  n'est  que  manne 
céleste,  de  tout  ce  qu'est  en  vous.  Cestoit  à 
vous  à  qui  Paris  debvoit  adjuger  la  pomme  d"or, 
non  à  Venus,  non.  ny  à  Juno,  ny  à  Miner^-e, 
car  oncques  n'y  eut  tant  de  magnificence  en 
Juno,  tant  de  prudence  en  Minerve,  tant  de 
élégance  en  Venus,  comme  y  a  en  vous.  O 
dieux  et  déesses  célestes  \  que  heureux  sera 
celluy  à  qui  ferez  celle  grâce  de  ceste  cy  accoUer, 
de  la  baiser  et  de  frotter  son  lart  avecques 
elle  !  Par  Dieu  !  ce  sera  moy,  je  le  voy  bien, 
car  desjà  elle  me  ayme  tout  à  plein;  je  le  con- 
gnoysetsuis  àcepredestiné  desphées.  Doncques 

pour  gaigner  temps,  boutte,  poussenjam- 
bions.  » 

Et  la  vouloit  embrasser;  mais  elle  fist  sem- 
blant de  se  mettre  à  la  fenestre  pour  appeller 
les  voisins  à  la  force.  Adoncques  sortit  Panurge 
bien  tost,  et  lui  dist  en  fuyant  :  «  Ma  dame, 
attendez  moy  ici  ;  je  les  voys  quérir  moy  mesme, 
n'en  prenez  la  poine.  »  Ainsi  s'en  alla,  sans 
grandement  se  soucier  du  reffus  qu'il  avoit  eu, 
et  n'en  fist  oncques  pire  chiere. 

Au  lendemain,  il  se  trouva  à  l'église  à  l'heure 
qu'elle  alloit  à  la  messe.  A  l'entrée  lui  bailla  de 

lél 


l'eau  beniste,  se  enclinant  parfondement  devant 
elle  ;  après  se  agenouilla  auprès  de  elle  familiai- 
rement,  et  luy  dist  :  a  Ma  dame,  saichez  que  je 
suis  tant  amoureux  de  vous  que  je  n'en  peuz 
ny  pisser,  ny  fianter  ;je  ne  sçay  comment  l'en- 
tendez. S'il  m'en  advenoit  quelque  mal,  que  en 
seroit  il  ?  —  Allez,  dist  elle,  allez,  je  ne  m'en  sou- 
cie ;  laissez  moy  ici  prier  Dieu.  —  Mais,  dist  il, 


equivocquez  sur  «  A  Beaumont  le  Mconte  ». 

—  Je  ne  sçauroys,  dist  elle.  —  C'est,  dist  il,  «  A 
beau  con  le  vit  monte  ».  Et  sur  cella  priez 
Dieu  qu'il  me  doint  ce  que  vostre  noble  cueur 
désire,  et  me  donnez  ces  patenostres  par  grâce. 

—  Tenez,  dist  elle,  et  ne  me  tabustez  plus.  » 
Ce  dict,  luy  vouloit  tirer  ses  patenostres,  qui 
estoyent  de  cestrin  avecques  grosses  marques 
d'or  ;  mais  Panurge  promptement  tira  un  de 
ses  cousteaux,  et  les  couppa  tresbien,  et  les  em- 
porta à  la  fryperie,  luy  disant  :  a  Voulez  vous 

mon  Cousteau  ?  —  Non,  non,  dist  elle.  —  Mais, 
dist  il,  à  propos,  il  est  bien  à  vostre  commen- 
dement,  corps  et  biens,  tripes  et  boyaulx.  » 

Ce  pendent  la  dame  n'estoit  fort  contente  de 
ses  patenostres,  car  c'estoit  une  de  ses  conte- 
nences  à  l'église;  et  pensoit  :  «  Ce  bon  bavart 
icy  est  quelque  esventé,  homme  d'estrange 
pays  ;  je  ne  recouvreray  jamais  mes  patenostres. 
Que  m'en  dira  mon  mary?  Il  se  courroucera  à 
moy,  mais  je  luy  diray  que  un  larron  me  les  a 
couppés  dedans  l'église,  ce  qu'il  croira  facil- 
lement,  voyant  encores  le  bout  du  ruban  à  ma 
ceincture.  » 

Apres  disner,  Panurge  l'alla  veoir,  portant  en 
sa  manche  une  grande  bourse  pleine  d'escuz 
du  Palais  et  de  gettons,  et  luy  commença  dire  : 
«  Lequel  des  deux  ayme  plus  l'autre,  ou  vous 
moy,  ou  moy  vous?  »  A  quoy  elle  respondit  : 
«  Qjaant  est  de  moy,  je  ne  vous  hays  poinct, 
car,  comme  Dieu  le  commande,  je  ayme  tout 
le  monde. 

—  Mais,  à  propos,  dist  il,  n'estez  vous  amou- 
reuse de  moy?  —  Je  vous  ay,  dist  elle,  ja  dict 
tant  de  foys,  que  vous  ne  me  tenissiez  plus  telles 
parolles;si  vous  m'en  parlez  encore,  je  vous 
montreray  que  ce  n'est  à  moy  à  qui  vousdebvez 
ainsi  parler  de  deshonneur.  Partez  d'icy,  et  me 
rendez  mes  patenostres,  à  ce  que  mon  mary  ne 
me  les  demande.  —  Comment  !  dist  il.  Ma  dame. 

VOS  patenostres?  Non  feray,  par  mon  sergent! 
Mais  je  vous  en  veux  bien  donner  d'aultres.  En 
aymerez  vous  mieulx  d'or  bien  esmaillé  en 
forme  de  grosses  sphères,  ou  de  beaulx  lacz 
d'amours,  ou  bien  toutes  massifves  comme  gros 
lingotz  ?  ou  si  en  voulez  de  ebene,  ou  de  gros 
hyacinthes,  de  gros  grenatz  taillez,  avecquesles 
marches  de  fines  turquoyses,  ou  de  beaulx 
topazes  marchez  de  fins  saphiz,  ou  de  beaulx 
balays  à  tout  grosses  marches  de  dyamans  à 
vingt  et  huyt  quarres  ?  Non,  non,  c'est  trop  peu. 
J'en  sçay  un  beau  chapellet  de  fines  esmerauldes 
marchées  de  ambre  gris  coscoté,  et  à  la  boucle 
un  union  Persicque  gros  comme  une  pomme 
d'orange  ;  elles  ne  coustent  que  vingt  et  cinq 
mille  ducatz  :  je  vous  en  veulx  faire  un  pré- 
sent, car  j'en  ay  du  content.  »  Et  de  ce  disoit, 
faisant  sonner  ses  gettons  comme  si  cefeussent 
escutz  au  soleil.  «  Voulés  vous  une  pièce  de 
veloux  violet  cramoysi  tainct  en  grene,  une 
pièce  de  satin  broché  ou  bien  cramoysi?  Vou- 
lez vous  chaisnes,  doreures,  templettes,  bagues  ? 
Il  ne  fault  que  dire  ouy.  Jusques  à  cinquante 
mille  ducatz,  ce  ne  m'est  rien  cela.  » 

Par  la  vertus  desquelles  parolles  il  luy  faisoit 
venir  l'eau  à  la  bouche  ;  mais  elle  luv  dict  : 
«  Non,  je  vous  remercie;  je  ne  veulx  rien  de 
vous.  —  Par  Dieu  !  dist  il,  si  veulx  bien  moy 
de  vous  ;  mais  c'est  chose  qui  ne  vous  coustera 

rien,  et  n'en  aurez  rien  moins.  Tenez  (montrant 
sa  longue  braguette),  voici  Maistrejan  Chouart 
qui  demande  logis.  » 

Et  après  la  vouloit  accoller  ;  mais  elle  com- 
mença à  s'escrier,  toutesfoys  non  trop  hault. 
Adoncques  Panurge  tourna  son  faulx  visaige  et 
luv  dist  :  «  Vous  ne  voulez  doncques  autre- 
ment me  laisser  un  peu  faire?  Bren  pour  vous! 
11  ne  vous  appartient  tant  de  bien  ny  de  hon- 
neur, mais,  par  Dieu,  je  vous  feray  chevaucher 
aux  chiens.  »  Et,  ce  dict,  s'en  fouit  le  grand 
pas,  de  peur  des  coups,  lesquelz  il  craignoit 
naturellement. 


Comment  Panurge  feist  un  tour  à  la 

dame  Parisianne,  qui  ne  fut  poinct 

à  son  adventage. 


Chapitre     XXII. 

R  notez  que  le  lendemain  es- 
toit  la  grande  feste  du  sacre, 
à  laquelle  toutes  les  femmes 
se  mettent  en  leurtriumphe 
de  habillemens  ;  et  pour  ce 
jour  ladicte  dame  s'estoit 
vestue  d'une  tresbelle  robbe 
de  satin  cramoysi  et  d'une  cotte  de  veloux  blanc 
bien  précieux.  Le  jour  de  la  Vigile,  Panurge 
chercha  tant  d'un  cousté  et  d'aultre  qu'il  trouva 
une  lycisque  orgoose,  en  laquelle  il  lya  avecques 
sa  ceincture,  et  la  mena  en  sa  chambre,  et  la 
nourrist  tresbien  ce  dict  jour  et  toute  la  nuyct. 
Au  matin  la  tua,  et  en  print  ce  que  sçavent  les 
geomatiens  Gregoys,  et  le  mist  en  pièces  le 
plus  menu  qu'il  peut,  et  les  emporta  bien  ca- 
chées, et  alla  où  la  dame  devoit  aller  pour 
suy^Te  la  procession,  comme  est  de  coustume 
à  ladicte  feste.  Et,  alors  qu'elle  entra,  Panurge 

luy  donna  de  l'eauebeniste,  bien  courtoisement 
kl  saluant,  et,  quelque  peu  de  temps  après  qu'elle 
eut  dict  ses  menuz  suffrages,  il  se  va  joindre  cà 
elle  en  son  banc,  et  luy  bailla  un  rondeau  par 
cscript  en  la  forme  que  s'ensuyt  : 

Rondeau. 

Pour  ceste  foys  que  à  vous,  dame  très  belle, 
Mon  cas  disoys,  par  trop  feustes  rebelle 
De  me  chasser,  sans  espoir  de  retour  : 
Veu  que  à  vous  oncq  ne  feis  austère  tour 
En  dict  ny  faict,  en  soubson  ny  libelle. 
Si  tant  à  vous  desplaisoit  ma  querelle, 
Vous  pouviez  par  vous,  sans  maquerelle, 
Me  dire  :  «  Amy,  partez  d'icy  entour 
Pour  ceste  foys.  » 

Tort  ne  vous  fays,  si  mon  cueur  vous  decelle, 
En  remonstrant  comme  Tard  l'estincelle 
De  la  beaulté  que  couvre  vostre  atour  : 
Car  rien  n'y  quiers,  sinon  qu'en  vostre  tour 
Me  faciez  de  hait  la  combrecelle. 
Pour  ceste  foys. 

Et  ainsi  qu'elle  ouvrit  le  papier  pour  veoir 
que  c'estoit,  Panurge  promptement  sema  la 
drogue  qu'il  avoit  sur  elle  en  divers  lieux,  et 
mesmement  au  replis  de  ses  manches  et  de  sa 
robbe,  puis  luy  dist  :  «  Ma  dame,  les  pauvres 
amans  ne  sont  tousjours  à  leur  aise.  Quant  est 
de  moy,  j'espère  que  les  maies  nuictz,  les  tra- 
vaulx  et  ennuytz  esquelz  me  tient  l'amour  de 
vous  me  seront  en  déduction  de  autant  des 
poines  du  purgatoire.  A  tout  le  moins  priez 
Dieu  qu'il  me  doint  en  mon  mal  patience.  » 

Panurge  n'eut  achevé  ce  mot  que  tous  les 
chiens  qui  estoient  en  l'église  accoururent  à 
ceste  dame,  pour  l'odeur  des  drogues  que  il 
avoit  espandu  sur  elle.  Petitz  et  grands,  gros 
et  menuz,  tous  y  venoyent,  tirans  le  membre, 
et  la  sentens,  et  pissans  par  tout  sur  elle.  Ces- 
toit  la  plus  grande  villanie  du  monde.  Panurge 
les  chassa  quelque  peu,  puis  d'elle  print  congé, 
et  se  retira  en  quelque  chappelle  pour  veoir  le 
deduyt,  car  ces  villains  chiens  compissoyent 
tous  ses  habillemens,  tant  que  un  grand  lévrier 
luy  pissa  sur  la  teste,  les  aultres  aux  manches, 
les  aultres  à  la  croppe  ;  les  petitz  pissoient  sus 
ses  patins  :  en  sorte  que  toutes  les  femmes  de 
là  autour  avoyent  beaucoup  affaire  à  la  saulvcr. 
Et  Panurge  de  rire,  et  dist  à  quelc'un  des  sei- 
gneurs de  la  Ville  :  «  Je  croy  que  ceste  dame  là 
est  en  chaleur,  ou  bien  que  quelque  lévrier  l'a 
couverte  fraischement.  » 

Et  quand  il  veid  que  tous  les  chiens  gron- 
doyent  bien  à  l'entour  de  elle,  comme  ilz  font 
autour  d'une  chienne  chaulde,  partit  de  là  et 
alla  quérir  Pantagruel.  Par  toutes  les  rues  où  il 
trouvoit  chiens,  il  leur  bailloit  un  coup  de 
pied,  disant  :  «  Ne  yrez  vous  pas  avec  voz 
compaignons  aux  nopces  ?  Devant,  devant,  de 
par  le  diable  !  devant!  »  Et,  arrivé  au  logis, 
dist  à  Pantagruel  :  «  Maistre,  je  vous  prye, 
venez  veoir  tous  les  chiens  du  pays  qui  sont 

assemblés  à  l'entour  d'une  dame,  la  plus  belle 
deceste  ville,  et  la  veullent  jocqueter.  »  A  quoy 
voluntiers  consentit  Pantagruel,  et  veit  le  mys- 
tère, lequel  il  trouva  fort  beau  et  nouveau. 

Mais  le  bon  feut  à  la  procession,  en  laquelle 
feurent  veuz  plus  de  six  cens  mille  et  quatorze 
chiens  à  l'entour  d'elle,  lesquelz  luy  faisoyent 
mille  hayres  ;  et,  par  tout  où  elle  passoit,  les 
chiens  frays  venuz  la  suy  voyent  à  la  trasse,  pissans 
par  le  chemin  où  ses  robbes  avoyent  touché. 

Tout  le  monde  se  arestoit  à  ce  spectacle, 
considérant  les  contenences  de  ces  chiens,  qui 
luy  montoyent  jusques  au  col,  et  luy  gasterent 
tous  ces  beaulx  acoustremens,  à  quoy  ne  sceust 
trouver  aulcun  remède,  sinon  soy  retirer  en 
son  hostel.  Et  chiens  d'aller  après,  et  elle  de 
se  cacher,  et  chamberieres  de  rire. 

Quand  elle  feut  entrée  en  sa  maison  et 
fermé  la  porte  après  elle,  tous  les  chiens  y 
acouroyent  de  demye  lieue,  et  compisserent  si 
bien  la  porte  de  sa  maison  qu'ilz  y  feirent  un 
rousseau  de  leurs  urines,  auquel  les  cannes 
eussent  bien  nagé  ;  et  c'est  celluy  ruysseau  qui 
de  présent  passe  à  Saint  Victor,  auquel  Guo- 
belin  tainct  l'escarlatte,  pour  la  vertu  speci- 
ficque  de  ses  pisse  chiens,  comme  jadis  prescha 
publicquement  nostre  maistre  d'Oribus.  Ainsi 
vous  aist  Dieu,  un  moulin  y  eust  peu  mouldre. 
Non  tant  toutesfoys  que  ceulx  du  Bazacle  à 
Thoulouse. 


Comment  Pantagruel  partit  de  Paris, 

ouyant  nouvelles  que  les  Dipsodes 

envahyssoient     le     pays      des 

Amaurotes,  et  la  cause 

pourquoy  les  lieues 

sont  tant  petites 

en    France. 

Chapitre  XXIII. 


EU  de  temps  après,  Pantagruel 
ouvt  nouvelles  que  son  père 
Garofantua  avoit  esté  trans- 
laté  au  pays  des  Phées  par 
Morgue,  comme  feut  jadis 
Ogier  et  Artus,  ensemble 
que,  le  bruyt  de  sa  transla- 
tion entendu,  les  Dipsodes  estoyent  yssus  de 
leurs  limites  et  avoyent  gasté  un  grand  pays 
de  Utopie,  et  tenoyent  pour  lors  la  grande 
ville  des  Amaurotes  assiégée.  Dont  partit  de 
Paris  sans  dire  à  Dieu  cà  nuUuy,  car  l'affaire 
requeroit  diligence,  et  vint  à  Rouen. 

Or,  en  cheminant,  voyant  Pantagruel  que 
les  lieues  de  France  estoient  petites  par  trop 
au  regard  des  aultres  pays,  en  demanda  la 
cause  et  raison  à  Panurge,  lequel  luy  dist  une 
histoire  que  mect  Marotiis  du  Lac,  monachus, 
es  Gestes  des  Roys  de  Canarre,  disant  que  : 
«  d'ancienneté,  les  pays  n'estoyent  distinctz 
par  lieues,  miliaires,  stades  ny  parasanges, 
jusques  à  ce  que  le  royPharamond  les  distin- 
gua, ce  que  feut  faict  en  la  manière  que  s'en- 
suyt.  Car  il  print  dedans  Paris  cent  beaulx 
jeunes  et  gallans  compaignons  bien  délibérez 
et  cent  belles  garses  Picardes,  et  les  feist  bien 
traicter  et  bien  penser  par  huyt  jours,  puis  les 
appella,  et  à  chascun  bailla  sa  garse  avecques 
force  argent  pour  les  despens,  leur  faisant 
commandement  qu'ilz  allassent  en  divers  lieux 
par  cy  et  par  là,  et,  à  tous  les  passaiges  qu'ilz 
biscoteroyent  leurs  garses,  que  ilz  missent  une 
pierre,  et  ce  seroit  une  lieue.  Ainsi  les  compai- 
gnons joyeusement  partirent,  et,  pour  ce  qu'ilz 
estoyent  frays  et  de  séjour,  ilz  fanfreluchoient 
à  chasque  bout  de  champ.  Et  voylà  pourquoy 
les  lieues  de  France  sont  tant  petites.  Mais, 
quand  ilz  eurent  long  chemin  parfaict,  et  es- 
toient jà  las  comme  pauvres  diables,  et  n'y 
avoit  plus  d'olif  en  ly  caleil,  ilz  ne  belinoyent 
si  souvent,  et  se  contentoyent  bien,  j'entends 
quand  aux  hommes,  de  quelque  meschante  et 

paillarde  foys  le  jour.  Et  voylà  qui  faict  les 
lieues  de  Bretaigne,  de  Lanes,  d'Allemaigne, 
et  aultre  pays  plus  esloignez,  si  grandes.  Les 
aultres  mettent  d'aultres  raisons,  mais  celle  là 
me  semble  la  meilleure.  »  A  quoy  consentit 
voluntiers  Pantagruel. 

Partans  de  Rouen,  arrivèrent  à  Hommefleur, 
où  se  mirent  sur  mer  Pantagruel,  Panurge, 
Epistemon,  Eusthenes  et  Carpalim.  Auquel  lieu, 
attendans  le  vent  propice  et  calfretant  leur  nef, 
receut  d'une  dame  de  Paris,  laquelle  il  avoit 
entretenue  bonne  espace  de  temps,  unes  lettres 
inscriptes  au-dessus  : 

Au  plus  aynié  des  belles  et  moins  loyal  des  preux, 

p.  11.  %.  (ê.  H.  f . 


Lettres     que     un     messagier     aporta 

à  Pantagruel  d'une  dame  de  Paris, 

et  Texposition   d'un   mot   escript 

en  un  aneau  d'or. 


Chapitre  XXIV. 

UAND  Pantagruel  eut  leue 
l'inscription,  il  feut  bien 
esbahy,et,  demandantau  dict 
messagier  le  nom  de  celle 
qui  l'avoit  envoyé,  ouvrit 
les  lettres,  et  rien  ne  trouva 
dedans  escript,  mais  seule- 
ment un  aneau  d'or  avecques  un  diament  en 

table.  LorsappellaPanurge  etluy  monstralecas. 
A  quoy  Panurge  luy  dist  que  la  fueille  de  papier 
estoit  escripte  ;  mais  c'estoit  par  telle  subtilité 
que  l'on  n'y  veoit  poinct  d'escripture.  Et,  pour 
le  sçavoir,  la  mist  auprès  du  feu  pour  veoir  si 
l'escripture  estoit  faicte  avec  du  sel  ammoniac 
destrempé  en  eau;  puis  la  mist  dedans  l'eau 
pour  sçavoir  si  la  lettre  estoit  escripte  du  suc 
de  tithymalle. 

Puis  la  monstra  à  la  chandelle,  si  elle  estoit 
poinct  escripte  du  jus  de  oignons  blans  ;  puis 
en  frotta  une  partie  d'huille  de  noix,  pour  veoir 
si  elle  estoit  poinct  escripte  de  lexif  de  figuier; 
puis  en  frotta  une  part  de  laict  de  femme  allaic- 
tantsa  fille  première  née,  pour  veoir  si  elle  es- 
toit poinct  escripte  de  sang  de  rubettes  ;  puis 
en  frotta  un  coing  de  cendres  d'un  nie  de 
arondelles,  pour  veoir  si  elle  estoit  escripte  de 
rousée  qu'on  trouve  dedans  les  pommes  de 
Alicacabut. 

Puis  en  frotta  un  aultre  bout  de  la  sanie 
des  aureilles,  pour  veoir  si  elle  estoit  escripte 
de  fiel  de  corbeau  ;  puis  les  trempa  en  vinaigre, 
pour  veoir  si  elle  estoit  escripte  de  laict  de 
espurge  ;  puis  les  graissa  d'axunge  de  souris 
chauves,  pour  veoir  si  elle  estoit  escripte  avec 
sperme  de  baleine,  qu'on  appelle  ambre  gris; 
puis  la  mist  tout  doulcement  dedans  un  bas- 
sin d'eau  fresche  et  soubdain  la  tira,  pour  veoir 

si  elle  estoit  escriple  avecques  alum  de  plume. 

Et,  voyant  qu'il  nV  cognoissoit  rien,  appella 
le  messagier,  et  luy  demanda  :  «  Compaing,  la 
dame  qui  t'a  icy  envoyé  t'a  elle  poinct  baillé 
de  baston  pour  apporter  ?  »  pensant  que  feust 
la  finesse  que  mect  Aule  Celle.  Et  le  messa- 
gier luy  respondit  :  «  Non,  monsieur.  » 
Adoncques  Panufge  luy  voulut  faire  raire  les 
cheveulx,  pour  sçavoir  si  la  dame  avoit  faict 
escripre  avecques  fort  moret  sur  sa  teste  rase 
ce  qu'elle  vouloit  mander;  mais,  voyant  que 
ses  cheveulx  estoyent  fort  grand,  il  désista, 
considérant  que  en  si  peu  de  temps  ses  che- 
veulx n'eussent  creuz  si  longs. 

Alors  dist  à  Pantagruel  :  «  Maistre.  par  les 
vertus  Dieu  !  je  n'y  sçaurois  que  faire  ny  dire. 
Je  ay  employé,  pour  congnoistre  si  rien  y  a  ici 
escript,  une  partie  de  ce  que  en  met  messere 
Francesco  di  Nianto  le  Thuscan,  qui  a  escript 
la  manière  de  lire  lettres  non  apparentes,  et 
ce  que  escript  Zoroaster,  Péri  Grammato  acri- 
ton,  et  Calphurnius  Bassus,  De  literis  iUegihili- 
bus;  mais  je  n'y  voy  rien,  et  croy  qu'il  n'v  a 
aultre  chose  que  l'aneau.  Or  le  voyons. 

Lors,  le  regardant,  trouvèrent  escript  par 
dedans  en  hebrieu  :  Lamah  haT^ahthani,  dont 
appellerent  Epistemno,  luy  demandant  que 
c'estoit  à  dire.  A  quoy  respondit  que  c'estoyent 
motz  Hebraicques  signifians  :  a  Pourquoy  me  as 

tu  laissé?  »  Dont  soubdain  replicqua  Panurge  : 
«  J'entens  le  cas;  voyez  vous  ce  dyamant  ?  c'est 
un  dyamant  faulx  :  Telle  est  doncques  l'expo- 
sition de  ce  que  veult  dire  la  dame.  «  Dy,  amant 
faulx,  pourquoy  me  as  tu  laissée  ?  »  Laquelle 
exposition  entendit  Pantagruel  incontinent,  et 
luy  souvint  comment,  à  son  départir,  n'avoit 
dict  à  Dieu  à  la  dame,  et  s'eii  contristoit,  et 
voluntiers  fust  retourné  à  Paris  pour  faire  sa 
paix  avecques  elle. 


Mais  Epistemon  luy  reduyt  à  mémoire   le 
département  de  Eneas  d'avecques  Dido,  et  le 

dict  de  Heraclides  Tarentin,  que,  la  navire  res- 
tant à  l'ancre,  quand  la  nécessité  presse,  il 
fault  coupper  la  chorde  plus  tost  que  perdre 
temps  à  la  deslier,  et  qu'il  debvoit  laisser  tous 
pensemens  pour  survenir  à  la  ville  de  sa  nati- 
vité, qui  estoit  en  dangier. 

De  faict,  une  heure  après  se  leva  le  vent 
nommé  nord  nord  west,  auquel  ilz  donnèrent 
pleines  voilles,  et  prindrent  la  haulte  mer,  et 
en  briefz  jours,  passans  par  Porto  Sancto  et  par 
Medere,  firent  scalle  es  isles  de  Canarre.  De  là 
partans,  passèrent  par  cap  Blanco,  par  Senege, 
par  cap  Virido,  par  Gambre,  par  Sagres,  par 
Melli,  par  le  cap  de  Bona  Sperantza,  et  firent 
scalle  au  royaulme  de  Melinde.  De  là  partans, 
feirent  voille  au  vent  de  la  Transmontane,  pas- 
sans parMeden,parUti,  parUdem,par  Gelasim, 
par  les  Isles  des  Phées,  et  jouxte  le  royaulme  de 
Achorie  ;  finablement  arrivèrent  au  port  de  Uto- 
pie, distant  de  la  ville  des  Amaurotes  par  troys 
lieues  et  quelque  peu  davantaige. 

Quand  ilz  feurent  en  terre  quelque  peu  re- 
fraichiz,  Pantagruel  dist  :  «  Enfans,  la  ville 
n'est  loing  d'icy  ;  davant  que  marcher  oultre, 
il  seroit  bon  de  libérer  de  ce  qu'est  à  faire,  affin 
que  ne  semblons  es  Athéniens,  qui  ne  consul- 
toient  jamais  sinon  après  le  cas  faict.  Estes 
vous  délibérez  de  vivre  et  mourir  avecques 
moy?  —  Seigneur,  ouy,  dirent  ilz  tous  ;  tenez 

VOUS  asseuré  de  nous  comme  de  voz  doigtz 
propres.  —  Or,  dist  il,  il  n'y  a  qu'un  poinct 
que  tienne  mon  esperit  suspend  et  doubteux  : 
c'est  que  je  ne  sçay  en  quel  ordre  ny  en  quel 
nombre  sont  les  ennemis  qui  tiennent  la  ville 
assiégée,  car,  quand  je  le  sçauroys,  je  m'y  en 
iroys  en  plus  grande  asseurance.  Par  ce,  advi- 
sons  ensemble  du  moyen  comment  nous  le 
pourrons  sçavoir.  »  A  quoy  tous  ensemble 
dirent  :  «  Laissez  nous  y  aller  veoir,  et  nous 
attendez  icy,  car  pour  tout  le  jourd'huy  nous 
vous  en  apporterons  nouvelles  certaines. 

—  Je,  dist  Panurge,  entreprens  de  entrer  en 
leur  camp  par  le  meillieu  des  guardes  et  du 
guet,  et  bancqueter  avec  eulx  et  bragmarder  à 
leurs  despens,  sans  estre  congneu  de  nully  ; 
visiter  l'artillerie,  les  tentes  de  tous  les  capi- 
taines, et  me  prélasser  par  les  bandes,  sans 
jamais  estre  descouvert.  Le  diable  ne  me  affi- 
neroit  pas,  car  je  suis  de  la  lignée  de  Zopyre. 

—  Je,  dist  Epistemon,  sçay  tous  les  stratage- 
mates  et  prouesses  des  vaillans  capitaines  et 
champions  du  temps  passé  et  toutes  les  ruses 
et  finesses  de  discipline  militaire  ;  je  iray,  et, 
encores  que  feusse  descouvert  et  décelé,  j'es- 
chapperay  en  leur  faisant  croire  de  vous  tout  ce 
que  me  plaira,  car  je  suis  de  la  lignée  de  Sinon. 

—  Je,  dist  Eusthenes,  entreray  par  à  travers 
leurs  tranchées,  maulgré  le  guet  et  tous  les 

gardes,  car  je  leur  passeray  sur  le  ventre  et 
leur  rompray  bras  et  jambes,  et  feussent  ilz 
aussi  fors  que  le  diable,  car  je  suis  de  la  lignée 
de  Hercules. 

—  Je,  dist  Carpalim,  y  entreray  si  les  oiseaulx 
y  entrent,  car  j'ay  le  corps  tant  allaigre  que  je 
auray  saulté    leurs   tranchées  et   percé  oultre 
tout  leur  camp  davant  qu'ilz  me  ayent  apper- 
ceu  ;  et  ne  crains  ny  traict,  ny  flesche,  ny  che- 
val, tant  soit  legier,  et  feust  ce  Pégase  de  Per- 
seus  ou  Pacolet,  que  devant  eulx  je  n'eschappe 
gaillard  et  sauf.  J'entreprens  de  marcher 
sur  les  espiz  de  bled,   sur  l'herbe  des 
prez,   sans  qu'elle  fléchisse  dessoubz 
moy,  car   je    suis   de   la   lignée 
de   Camille  Amazone.    » 


Comment    Panurge,    Carpalim,    Eus- 

thenes,  Epistemon,  compaignons 

de  Pantagruel,  desconfirent  six 

cens  soixante  chevaliers 

bien    subtilement. 

Chapitre    XXV. 


iNSi  qu'il  disoit  cela,  ilz  advi- 
serent  six  cens  soixante  che- 
valiers, montez  à  l'advan- 
tage  sus  chevaulx  legiers, 
qui  accouroyent  là  veoir 
quelle  navire  c'esloit  qui 
estoit  de  nouveau  abordée 
au  port,  et  couroyent  à  bride  avallée  pour  les 
prendre  s'ilz  eussent  peu. 

Lors  dist  Pantagruel  :  «  Enfans,  retirez  vous 
en  la  navire  ;  voyez  cy  de  noz  ennemys  qui 
accourent,  mais  je  vous  les  tueray  icy  comme 
bestes,  et  feussent  ilz  dix  foys  autant.  Cepen- 
dent  retirez  vous,  et  en  prenez  vostre  passe- 
temps.  »  Adonc  respondit  Panurge  :  «  Non, 
Seigneur,  il  n'est  de  raison  que  ainsi  faciez  ; 

mais,  au  contraire,  retirez  vous  en  la  navire, 
et  vous  et  les  aultres,  car  tout  seul  les  descon- 
firay  icy  ;  mais  il  ne  fauldra  pas  tarder.  Avan- 
cez, vous.  »  A  quoy  dirent  les  aultres  :  «  C'est 
bien  dict,  Seigneur,  retirez  vous,  et  nous  ayde- 
rons  icy  à  Panurge,  et  vous  congnoistrez  que 
nous  sçavons  faire.  »  Adonc  Pantagruel  dist  : 
ce  Or  je  le  veulx  bien  ;  mais,  au  cas  que  feussiez 
plus  foybles,  je  ne  vous  fauldra}'.  » 

Alors  Panurge  tira  deux  grandes  cordes  de 
la  nef  et  les  atacha  au  tour  qui  estoit  sur  le 
tillac,  et  les  mist  en  terre,  et  en  fist  un  long 
circuyt,  l'un  plus  loing,  l'aultre  dedans  cestuy 
là,  et  dist  à  Epistemon  :  «  Entrez  dedans  la 
navire,  et,  quand  je  vous  sonneray,  tournez  le 
tour  sus  le  tillac  diligentement  en  ramenant  à 
vous  ces  deux  chordes.  »  Puis  dist  à  Eusthenes 
et  à  Carpalim  :  «  Enfans,  attendez  icy,  et  vous 
offrez  es  ennemys  franchement,  et  obtempérez 
à  eux,  et  faictes  semblant  de  vous  rendre  :  mais 
advisez  que  ne  entrez  au  cerne  de  ces  chordes  : 
retirez  vous  tousjours  hors.  »  Et  incontinent 
entra  dedans  la  navire,  et  print  un  fais  de 
paille  et  une  botte  de  pouldre  de  canon,  et 
espandit  par  le  cerne  des  chordes,  et  avec  une 
migraine  de  feu  se  tint  auprès. 

Soubdain  arrivèrent  à  grande  force  les  che- 
valiers, et  les  premiers  chocquerent  jusques 
auprès  de  la  navire  ;  et    parce  que   le  rivage 

glissoit,  tumberent  eux  et  leurs  chevaulx  jusqucs 
au  nombre  de  quarante  et  quatre.  Qjuo}^  voyans, 
les  aultres  approchèrent,  pensans  que  on  leur 
eust  résisté  à  l'arrivée.  Mais  Panurge  leur  dist  : 
«  Messieurs,  je  croy  que  vous  soyez  faict  mal  ; 
pardonnez  le  nous,  car  ce  n'est  de  nous,  mais 
c'est  de  la  lubricité  de  l'eau  de  mer,  qui  est 
tousjours  unctueuse.  Nous  nous  rendons  à 
vostre  bon  plaisir.  »  Autant  en  dirent  ses  deux 
compaignons,  et  Epistemon,  qui  estoit  sur  le 
lillact. 

Ce  pendent  Panurge  s'esloignoit,  et,  voyant 
que  tous  estoyent  dedans  le  cerne  des  chordes 
et  que  ses  deux  compaignons  s'en  estoyent 
esloignez,  faisans  place  à  tous  ces  chevaliers 
qui  à  foulle  alloyent  pour  veoir  la  nef  et  qui 
estoient  dedans,  soubdain  cr}''a  à  Epistemon  : 
«  Tire  !  tire  !  »  Lors  Epistemon  commença  tirer 
au  tour,  et  les  deux  chordes  se  empestrerent 
entre  les  chevaulx,  et  les  ruoyent  par  terre  bien 
aysement  avecquesles  chevaucheurs.Mais  eulx, 
ce  voyant,  tirèrent  à  l'espée,  et  les  vouloyent 
desfaire,  dont  Panurge  met  le  feu  en  la  traînée 
et  les  fist  tous  là  brusler  comme  Ames  dan- 
nées.  Hommes  et  chevaulx,  nul  n'en  eschappa, 
excepté  un  qui  estoit  monté  sur  un  cheval 
Turq,  qui  le  gaigna  à  fouyr  ;  mais  quand  Car- 
parlim  l'apperçeut,  il  courut  après  en  telle  has- 
tiveté  et  allaigresse  qui  le  attrappa  en  moins 

de  cent  pas,  et,  saultant  sur  la  crouppe  de  son 
cheval,  l'embrassa  par  derrière  et  l'amena  à  la 
navire. 

Geste  deffaicte   parachevée,  Pantagruel  feut 
bien  joyeux,  et  loua  merveilleusement  l'indus- 
trie de  ses  compaignons,  et  les  fist  refraichir  et 
bien  repaistre  sur  le   rivaige  joyeusement,  et 
boire  d'autant  le  ventre  contre  terre,  et  leur 
prisonnier  avecques  eulx  familiairement,  sinon 
que  le  pauvre  diable  n'estoit  point  asseuré  que 
Pantagruel  ne  le  devorast  tout  entier,  ce 
qu'il  eust  faict,  tant  avoit  la  gorge  large, 
aussi  facillement  que  feriez  un  grain 
de  drasrée,  et  ne  luv  eust  monté  en 
sa  bouche  en  plus  q'un  grain 
de  millet   en    la  gueulle 
d'un  asne. 


M;f*^% It  _ 


Comment  Pantagruel  et  ses  compai- 

gnons  estoient  fâchez  de  manger 

de  la  chair  salée,  et  comme 

Carpalim  alla  chasser  pour 

avoir  de  la  venaison. 


Chapitre    XXVI. 

'iNsi  comme  ilzbancquet03ent, 
Carpalim  dist  :  «  Et,  ventre 
Sainct  Quenet  !  ne  mange- 
rons nous  jamais  de  venai- 
son ?  Ceste  chair  sallée  me 
altère  tout.  Je  vous  voys  ap- 
W^  porter  icy  une  cuysse  de  ces 
chevaulx   que  avons    faict   brusler  :   elle  sera 

assez  bien  rostie.  »  Tout  ainsi  qu'il  se  levoit 
pour  ce  faire,  apperceut  à  Torée  du  bois  un 
beau  grand  chevreul  qui  estoit  yssu  du  fort, 
voyant  le  feu  de  Panurge,  à  mon  advis.  Incon- 
tinent courut  après  de  telle  roiddeur  qu'il  sem- 
bloit  que  feust  un  carreau  d'arbaleste,  et  l'at- 
trapa en  un  moment  :  et  en  courant  print  de 
ses  mains  en  l'air  : 

Quatre  grandes  otardes, 

Sept  bitars, 

Vingt  et  six  perdr^-s  grises, 

Trente  et  deux  rouges, 

Seize  faisans, 

Neuf  beccasses, 

Dix  et  neuf  hérons, 

Trente  et  deux  pigeons  ramiers  , 
et  tua  de  ses  peids  dix  ou  douze,  que  levraulx, 
que  lapins,  qui  ja  estoyent  hors  de  piège  ; 

Dix  huyt  rasles  parez  ensemble, 

Quinze  sanglerons. 

Deux  blereaux, 

Troys  grands  renards. 

Frappant  doncques  le  chevreul  de  son  mal- 
cus  à  travers  la  teste,  le  tua,  et,  l'apportant, 
recueillit  ses  levraulx,  rasles  et  sanglerons  ;  et, 
de  tant  loing  que  peust  estre  ouy,  s'escria,  di- 
sant :  «  Panurge,  mon  amy,  vinaigre  !  vinaigre  !  » 
Dont  pensoit  le  bon  Pantagruel  que  le  cueur 
lui  fist  mal,  et  commandât  qu'on  lui  apprestat 

du  vinaigre.  Mais  Panurge  entendit  bien  qu'il 
y  avoit  levrault  au  croc  ;  de  faist,  monstra  au 
noble  Pantagruel  comment  il  portoit  à  son  col 
un  beau  chevreul,  et  toute  sa  ceincture  brodée 
de  levraulx. 

Soubdain  Epistemon  fist,  au  nom  des  neuf 
Muses,  neuf  belles  broches  de  boys  à  l'anticque  ; 
Eusthenes  aydoit  à  escorcher,  et  Panurge  mist 
deux  selles  d'armes  des  chevaliers  en  tel  ordre 
qu'elles  servirent  de  landiers  ;  et  firent  roustis- 
seur  leur  prisonnier,  et  au  feu  où  brusloyent 
les  chevaliers  firent  roustir  leur  venaison.  Et 
après,  grand  chère  d  force  vinaigre  !  au  diable 
l'un  qui  se  faignoit  :  c'estoit  triumphe  de  les 
veoir  baufîrer. 

Lors  dist  Pantagruel  :  «  Pleust  à  Dieu  que 
chascun  de  vous  eust  deux  paires  de  sonnettes 
de  sacre  au  menton,  et  que  je  eusse  au  mien 
les  grosses  horologes  de  Renés,  de  Poictiers, 
de  Tours  et  de  Cambray,  pour  veoir  l'aubade 
que  nous  donnerions  au  remuement  de  noz 
badiguoinces  !  —  Mais,  dist  Panurge,  il  vault 
mieulx  penser  de  nostre  affaire  un  peu  et  par 
quel  moyen  nous  pourrons  venir  au  dessus  de 
noz  ennemys.  —  C'est  bien  advisé,  »  dit  Pan- 
tagruel. Pourtant  demanda  à  leur  prisonnier: 
«  Mon  amy,  dys  nous  icy  la  vérité,  et  ne  nous 
mens  en  rien,  si  tu  ne  veulx  estre  escorché 
tout  vif,  car  c'est  moy  qui   mange   les  petiz 

enfans.  Conte  nous  entièrement  l'ordre,  le 
nombre  et  la  forteresse  de  l'armée.  » 

A  quoy  respondit  le  prisonnier  :  «  Seigneur, 
sachez  pour  la  vérité  que  en  l'armée  sont  troys 
cens  geans  tous  armez  de  pierre  de  taille,  grands 
à  merveilles,  toutesfoys  non  tant  du  tout  que 
vous,  excepté  un  qui  est  leur  chef  et  a  nom 
LoupGarou,  et  est  tout  armé  d'enclumes  Cyclo- 
picques  ;  cent  soixante  et  troys  mille  piétons 
tous  armés  de  peaulx  de  lutins,  gens  fortz  et 
courageux  ;  unze  mille  quatre  cens  hommes 
d'armes  ;  troys  mille  six  cens  doubles  canons, 
et  d'espingarderie  sans  nombre  ;  quatre  vingtz 
quatorze  mille  pionniers  ;  cent  cinquante  mille 
putains,  belles  comme  déesses.  —  Voilà  pour 
moy,  dist  Panurge.  —  Dont  les  aulcunes  sont 
Amazones,  les  aultres  Lyonnoyses,  les  aultres 
Parisiannes,  Tourangelles,  Angevines,  Poicte- 
vines,  Normandes,  Allemandes  :  de  tous  pays 
et  toutes  langues  y  en  a.  —  Voire  mais,  dist 
Pantagruel,  le  Roy  y  est  il  ?  —  Ouy,  Sire,  dist 
le  prisonnier  ;  il  y  est  en  personne,  et  nous  le 
nommons  Anarche,  roy  des  Dypsodes,  qui 
vault  autant  à  dire  comme  gens  altérez,  car 
vous  ne  veistes  oncques  gens  tant  altérez  ny 
beuvans  plus  voluntiers.  Et  a  sa  tente  en  la 
garde  des  geans. 

—  C'est  assez,  dist  Pantagruel.  Sus,  enfans, 
estez  vous  délibérez  d'y  venir  avecques  moy  ?  » 

A  quoy  respondit  Panurge  :  a  Dieu  confonde 
qui  vous  laissera  !  J'ay  ja  pensé  comment  je 
vous  les  rendray  tous  mors  comme  porcs, 
qu'il  n'en  eschappera  au  diable  le  jarret  !  Mais 
je  me  soucie  quelque  peu  d'un  cas. 

—  Et  qui  est  ce?  dist  Pantagruel. 

—  C'est,  dist  Panurge,  comment  je  pourray 
avanger  à  braquemarder  toutes  les  putains  qui 
y  sont  en  ceste  après  disnée,  qu'il  n'en  eschappe 
pas  une  que  je  ne  taboure  en  forme  commune. 

—  Ha,  ha,  ha  !  »  dist  Pantagruel. 

—  Et  Carpalim  dist  :  «  Au  diable  de  Bi- 
terne!  Par  Dieu  !  j'en  embourreray  quelque 
une.  —  Et  je,  dist  Eusthenes,  quoy  ?  qui  ne 
dressay  oncques  puis  que  bougeasmes  de 
Rouen,  au  moins  que  Taguille  montast  jusques 
sur  les  dix  ou  unze  heures,  voire  encores  que 
l'aye  dur  et  fort  comme  cent  diables.  —  Vraye- 
ment,  dist  Panurge,  tu  en  auras  des  plus  grasses 
et  des  plus  refaictes. 

—  Comment,  dist  Epistemon,tout  le  monde 
chevauchera,  et  je  meneray  l'asne  !  Le  diable 
emporte  qui  en  fera  rien  !  Nous  userons  du 
droict  de  guerre  :  qui  potest  capere  capiat.  — 
—  Non,  non,  dist  Panurge  ;  mais  atache  ton 
asne  à  un  croc  et  chevauche  comme  le  monde.  » 

Et  le  bon  Pantagruel  r}'oit  à  tout,  puis  leur 
dist  :  <t  Vous  comptez  sans  vostre  hoste.  J'ay 
grand  peur  que,  devant  qu'il   soit  nuyct,  ne 

VOUS  voye  en  estât  que  ne  aurez  grande  envie 
d  arresser,  et  qu'on  vous  chevauchera  à  grand 
coup  de  picque  et  de  lance. 

—  Baste  !  dist  Epistemon.  Je  vous  les  rends 
à  roustir  ou  boillir,  à  fricasser  ou  mettre  en 
paste.  Hz  ne  sont  en  si  grand  nombre  comme 
avoit  Xerces,  car  il  avoit  trente  cens  mille  com- 
batans,  si  croyez  Hérodote  et  Troge  Pompone  ; 
et  toutesfoys  Themistocles  à  peu  de  gens   les 
desconfit.  Ne   vous    souciez,    pour  Dieu  !  — 
Merde,  merde,  dist   Panurge.   Ma    seulle   bra- 
guette espoussetera  tous  les  hommes,  et 
sainct  Balletrou,  qui  dedans  y  repose, 
décrottera  toutes  les  femmes.  — 
Sus  doncques,   enfans,  dict 
Pantagruel;  commençons 
à  marcher.  » 


Comment  Pantagruel  droissa  un  Tro- 
phée en  mémoire  de  leur  prouesse,  et 
Panurge   un   aultre   en   mémoire  des 
levraulx  ;    et  comment  Pantagruel  de 
ses  petz  engendroit  les  petitz  hom- 
mes, et  de  ses  vesnes  les  petites 
femmes  ;  et  comment  Panurge 
rompit  un  gros  baston  sur 
deux  verres. 


Chapitre  XXVII. 


EVANT  que  partions  d'icy,  dist 
Pantagruel,  en  mémoire  de 
la  prouesse  que  avez  pré- 
sentement faict,  je  veulx  éri- 
ger en  ce  lieu  un  beau  tro- 
phée. »  Adoncques  un  chas- 
cun  d'entre  eulx,  en  grande 
iesse  et  petites  chansonnettes  villaticques, 
dressèrent  un  grandlboys  auquel  y  pendirent 
une  selle  d'armes,  un  chanfrain  de  cheval,  des 
pompes,  des  estrivieres,  des  espérons,  un  hau- 

bert,  un  hault  appareil  asseré,  une 
hasche,  un  estoc  d'armes,  un  gante- 
let, une  masse,  des  goussetz,  des 
grèves,  un  gorgery,  et  ainsi  de 
tout  appareil  requis  à  un  arc  trium- 
phal  ou  Trophée  ;  puis,  en  mé- 
moire éternelle,  escripvit  Panta- 
gruel le  dicton  victorial  comme 
s'ensuyt  ; 


Ce  fut  icy  qu'apparut  la  vertus 
De  quatre  preux  et  vaillants  champions, 
Q.ui,  de  bon  sens  non  de  harnois  vestuz, 
Comme  Fable,  ou  les  deux  Scipions, 
Firent  six  cens  soixantes  morpions, 
Puissans  ribaulx,  brusler  comme  une  escorce; 
Prenez  y  tous,  Roys,  ducz,  rocz  et  pions, 
Enseignement  que  engin  mieulx  vault  que  force 
Car  la  victoire. 
Comme  est  notoire. 
Ne  git  que  en  heur. 
Du  consistoire 
Où  règne  en  gloire 
Le  hault  Seigneur, 
Vient,  non  au  plus  fort  ou  greigneur, 
Ains  à  qui  luy  plaist,  com'fault  croire. 
Doncques  a  chevanche  et  honneur 
Cil  qui  par  foy  en  luy  espoire. 


Ce  pendent    que   Pantagruel   escripvoit  les 
carmes  susdictz,   Panurge    emmancha   en   un 

grand  pal  les  cornes  du  chevreul  et  la  peau 
et  lez  piedz  droitz  de  devant  d'icelluy,  puis  les 
aureilles  de  trois  levraulx,  le  rable  d'un  lapin, 
les  mandibules  d'un  lièvre,  les  aesles  de  deux 
bitars,  les  piedz  de  quatre  ramiers,  une  gue- 
dofle  de  vinaigre,  une  corne  où  ilz  mettoient 
le  sel,  leur  broche  de  boys,  une  lardouere,  un 
meschant  chauldron  tout  pertuisé,  une  breusse 
où  ilz  saulsoient,  une  salière  de  terre  et  un 
guobelet  deBeauvoys.  Et,  en  imitation  des  vers 
et  Trophée  de  Pantagruel,  escripvit  ce  que 
s'ensuvt  : 


Ce  feut  ic}"  que  mirent  à  baz  culz 

Joyeusement  quatre  gaillars  pions, 

Pour  bancqueter  à  l'honneur  de  Baccus, 

Beuvans  à  gré  comme  beaulx  carpions. 

Lors  y  perdit  râbles  et  cropions 

Maistre  levrault,  quand  chascun  si  efforce. 

Sel  et  vinaigre,  ainsi  que  scorpions, 

Le  poursuivoyent,  dont  en  eurent  l'estorce  : 

Car  l'inventoire 

D'un  defensoire 

En  la  chaleur, 

Ce  n'est  que  à  boire 

Droict  et  net,  voire 

Et  du  meilleur. 
Mais  manger  levrault,  c'est  malheur. 
Sans  de  vinaigre  avoir  mémoire  : 
Vinaigre  est  son  ame  et  valeur, 
Retenez  le  en  poinct  peremptoire. 

Lors  dist  Pantagruel  :  a  Allons,  enfans,  c'est 
trop  musé  icy  à  la  viande,  car  à  grand  poine 
voit  on  advenir  que  grans  bancqueteurs  facent 
beaulx  faictz  d'armes.  11  n'est  umbre  que  d'es- 
tandartz,  il  n'est  fumée  que  de  chevaulx  et 
clycquetys  que  de  harnoys.  » 

A  ce  commencza  Espitem.on  soubrire,  et 
dist  :  ((  Il  n'est  umbre  que  de  cuisine,  fumée 
que  de  pastez,  et  clicquetys  que  de  tasses.  » 

A  quoi  respondit  Panurge  :  «  Il  n'est  umbre 
que  de  courtines,  fumée  que  de  tetins,  et  clic- 
quetys que  de  couillons.  »  Puis  se  levant  fist 
un  pet,  un  sault  et  un  sublet,  et  crya  à  haulte 
voix  joyeusement  :  «  Vive  tousjours  Panta- 
gruel !  » 

Ce  voyant,  Pantagruel  en  voulut  autant 
faire  ;  mais  du  pet  qu'il  fist  la  terre  trembla 
neuf  lieues  à  la  ronde,  duquel  avec  l'air  cor- 
rumpu  engendra  plus  de  cinquante  et  troys 
mille  petitz  hommes  nains  et  contrefaictz,  et 
d'une  vesne  qu'il  fist  engendra  autant  de 
petites  femmes  acropies,  comme  vous  envoyez 
en  plusieurs  lieux,  qui  jamais  ne  croissent, 
sinon  comme  les  quehues  des  vasches,  contre 
bas,  ou  bien  comme  les  rabbes  de  Lymousin, 
en  rond. 

«  Et  quoy!  dist  Panurge,  vos  petz  sont  ilz 
tant  fructueux  ?  Par  Dieu  !  voicy  de  belles 
savates    d'hommes    et    de    belles    vesses   de 

femmes  ;  il  les  fault  marier  ensemble  :  ilz  en- 
gendreront des  mouches  bovines.  »  Ce  que  fist 
Pantagruel,  et  les  nomma  Pygmées,  et  les 
envoya  vivre  en  une  isle  là  auprès,  où  ilz  se 
sont  fort  multipliez  despuis.  Mais  les  grues  leur 


font  continuellement  guerre,  desquelles  ilz  se 
défendent  courageusement,  car  ces  petitzboutz 
d'hommes,  lesquelz  en  Escosse  l'on  appelle 
manches  d'estrilles,  sont  volontiers  chole- 
ricques.  La  raison  physicale  est  parce  qu'ilz  ont 
le  cueur  près  de  la  merde. 

En  ceste  mesme  heure,  Panurge  print  deux 
verres  qui  là  estoient,  tous  deux  d'une  gran- 
deur et  les  emplit  d'eau  tant  qu'ilz  en  peurent 

tenir,   et   en  mist   l'un    sur   une  escabelle    et 

l'aultre  sur  une  aultre,  les  esloingnans  à  part 

par  la  distance  de  cinq  piedz  ;  puis  print  le  fust 

d'une  javeline  de  la  grandeur  de  cinq  piedz  et 

demy  et  le  mist  dessus    les  deux  verres,  en 

sorte  que  les  deux  boutz  du  fustz  touchoient 

justement  les  bors  des  verres.  Cela  faict,  print 

un  gros  pau  et  dist  à  Pantagruel  et  es  aultres  : 

«  Messieurs,  considérez  comment  nous  aurons 

victoire  facillement  de  noz  ennemys,  car  ainsi 

comme  je  rompray  ce  fust  icy  dessus  les  verres 

sans  que  les  verres  soient  en  rien   rompus  ne 

brisez,  encores,   que  plus  est,   sans  que    une 

seuUe  goutte  d'eau  en  sorte  dehors,  tout  ainsi 

nous  romprons  la  teste  à  noz  Dipsodes,  sans  ce 

que  nul  de  nous  soit  blessé  et  sans  perte  aul- 

cune  de  nos    besoignes.    Mais,  affin    que   ne 

pensez  qu'il  y  ait  enchantement,  tenez,  dist  il  à 

Eusthenes,  frappez  de  ce  pau  tant  que  pourrez 

au  millieu.  »  Ce  que  fist  Eusthenes,  et  le 

fust  rompit  en   deux  pièces  tout  net 

sans  que  une  goutte  d'eau  tum- 

bast  des  verres  ;  puis  dist  : 

«  J'en  sçay  bien  d'aultres  ; 

allons  seullement  en 

[asseurance.  »] 


Comment     Pantagruel    eut    victoire 

bien  estrangement  des  Dipsodes 

et  des  Geans. 

Chapitre  XXVm. 


PRES  tous  ces  propos,  Panta- 
gruel appella  leur  prison- 
nier et  le  renvoya,  disant  : 
ce  Va  t'en  à  ton  Roy  en  son 
camp,  et  luy  dis  nouvelles 
de  ce  que  tu  as  veu,  et  qu'il 
se  délibère  de  me  festoyer 
demain  sus  le  midy  :  car,  incontinent  que 
mes  galleres  seront  venues,  qui  sera  de  matin 
au  plus  tard,  je  luy  prouveray  par  dix  huytcens 
mille  combatans  et  sept  mille  Geans,  tous  plus 

grans  que  tu  me  veois,  qu'il  a  faict  follement 
et  contre  raison  de  assaillir  ainsi  mon  pays.  » 
En  quoy  faignoit  [Pantagruel  avoir  armée  sur 
mer.  Mais  le  prisonnier  respondit  qu'il  se  ren- 
doit  son  esclave  et  qu'il  estoit  content  de 
jamais  ne  retourner  à  ses,  gens,  ains  plustost 
combatre  avecques  Pantagruel  contre  eulx,  et, 
pour  Dieu,  qu'ainsi  le  permist.  A  quoy  Panta- 
gruel ne  voulut  consentir,  ains  luy  commanda 
que  partist  de  là  briefvement  et  allast  ainsi 
qu'il  avoit  dict,  et  luy  bailla  une  boette  pleine 
de  euphorbe  et  de  grains  de  coccognide  con- 
fictz  en  eau  ardente  en  forme  de  compouste, 
luy  commandant  la  porter  à  son  Roy  et  luy 
dire  que,  s'il  en  pouvoit  manger  une  once  sans 
boire,  qu'il  pourroit  à  luy  résister  sans  peur. 
Adonc  le  prisonnier  le  supplia  à  joinctes  mains 
que  à  l'heure  de  sa  bataille  il  eust  de  luy  pitié. 
Dont  luy  dist  Pantagruel  :  «  Apres  que  tu 
auras  le  tout  annoneé  à  ton  Roy,  metz  tout  ton 
espoir  en  Dieu,  et  il  ne  te  délaissera  poinct  ; 
car  de  moy,  encores  que  soye  puissant,  comme 
tu  peuz  veoir,  et  aye  gents  infinitz  en  armes, 
toutesfoys  je  n'espère  en  ma  force  ny  en  mon 
industrie  ;  mais  toute  ma  fiance  est  en  Dieu, 
mon  protecteur,  lequel  jamais  ne  délaisse  ceulx 
qui  en  luy  ont  mis  leur  espoir  et  pensée.  » 

Ce  faict,  le  prisonnier  luy  requist  que,  tou- 
chant sa  ranson,  il  luy  voulut  faire  party  rai- 

sonnable.  A  quoy  respondit  Pantagruel  que  sa 
fin  n'estoit  de  piller  ny  ransonner  les  humains, 
mais  de  les  enrichir  et  reformer  en  liberté 
totalle. 

«  Va  t'en,  dist  il.  en  la  paix  du  Dieu  vivant, 
et  ne  suiz  jamais  maulvaise  compaignie,  que 
malheur  ne  te  advienne.  » 

Le  prisonnier  party,  Pantagruel  dist  à  ses 
gens  :  ce  Enfans,  j'ay  donné  entendre  à  ce  pri- 
sonnier que  nous  avons  armée  sur  mer, 
ensemble  que  nous  ne  leur  donnerons  l'assault 
que  jusques  à  demain  sus  le  midy,  à  celle  fin 
que  eulx,  doubtant  la  grande  venue  de  gens, 
ceste  nuyct  se  occupent  à  mettre  en  ordre  et 
soy  remparer;  mais  ce  pendent  mon  intention 
est  que  nous  chargeons  sur  eux  environ  l'heure 
du  premier  somme.  » 

Laissons  icy  Pantagruel  avec  ses  apostoles, 
et  parlons  du  roy  Anarche  et  de  son  armée, 
duand  le  prisonnier  feut  arrivé,  il  se  trans- 
porta vers  le  Roy  et  luy  conta  comment 
estoit  venu  un  grand  géant,  nommé  Panta- 
gruel, qui  avoit  desconfit  et  faict  roustir  cruel- 
lement tous  les  six  cens  cinquante  et  neuf 
chevaliers,  et  luy  seul  estoit  saulvé  pour  en 
porter  les  nouvelles.  Davantaige,  avoit  charge 
dudict  géant  de  luy  dire  qu'il  luy  aprestast  au 
lendemain,  sur  le  midy,  à  disner,  car  il  delibe- 
roit  de  le  envahir   à  la  dicte  heure.  Puis  luy 

bailla  celle  boete  en  laquelle  estoient  les  con- 
fitures. Mais,  tout  soubdain  qu'il  en  eut  avallé 
une  cueillerée,  luy  vint  tel  eschauffemcnt  de 
gorge  avecque  ulcération  de  la  luette,  que  la 
langue  luy  pela.  Et,  pour  remède  qu'on  luy 
feist,  ne  trouva  allégement  quelconques,  sinon 
de  boire  sans  remission,  car,  incontinent  qu'il 
ostoit  le  guobelet  de  la  bouche,  la  langue  luy 
brusloit.  Par  ce,  l'on  ne  faisoit  que  luy  enton- 
ner vin  en  gorge  avec  un  embut. 

Ce  que  voyans,  ses  capitaines,  baschatz  et 
gens  de  garde,  gousterent  desdictes  drogues 
pour  esprouver  si  elles  estoient  tant  alteratives  ; 
mais  il  leur  en  print  comme  à  leur  roy.  Et  tous 
flacconnerent  si  bien  que  le  bruyt  vint  par  tout 
le  camp  comment  le  prisonnier  estoit  de  retour, 
et  qu'ilz  debvoient  avoir  au  lendemain  l'assault, 
et  que  à  ce  jà  se  preparoit  le  Roy  et  les  capi- 
taines, ensemble  les  gens  de  garde,  et  ce  par 
boire  à  tyre  larigot.  Par  quoy  un  chascun  de 
l'armée  commencza  martiner,  chopiner  et  trin- 
guer  de  mesmes.  Somme,  ilz  beurent  tant  et 
tant  qu'ilz  s'endormirent  comme  porcs,  sans 
ordre,  parmy  le  camp. 

Maintenant  retournons  au  bon  Pantagruel, 
et  racontons  comment  il  se  porta  en  cest  affaire. 
Partant  du  lieu  du  Trophée,  print  le  mast  de 
leur  navire  en  sa  main  comme  un  bourdon,  et 
mist  dedans  la  hune  deux  cens  trente  et  sept 

poinsons  de  vin  blanc  d'Anjou,  du  reste  de 
Rouen,  et  atacha  à  sa  ceincture  la  barque  toute 
pleine  de  sel,  aussi  aisément  comme  les  lans- 
quenettes  portent  leurs  petitz  panerotz,  et  ainsi 
se  mist  en  chemin  avecques  ses  compaignons. 

Quant  il  fut  près  du  camp  des  ennemys, 
Panurge  luy  dist:  «  Seigneur,  voulez  vous  bien 
faire  ?  Dévaliez  ce  vin  blanc  d'Anjou  de  la 
hune,  et  beuvons  icy  à  la  Bretesque.  »  A  quoy 
condescendit  voluntiers  Pantagruel,  et  beurent 
si  net  qu'il  n'y  demeura  une  seuUe  goutte  des 
deux  cens  trente  et  sept  poinsons,  excepté  une 
ferriere  de  cuir  bouilly  de  Tours  que  Panurge 
emplit  pour  soy,  car  il  l'appelloit  son  vademe- 
ciini,  et  quelques  meschantes  baissieres  pour  le 
vinaigre. 

Apres  qu'ilz  eurent  bien  tiré  au  chevrotin, 
Panurge  donna  à  mangera  Pantagruel  quelque 
diable  de  drogues  composées  de  lithontripon, 
nephrocatarticon,  coudinac  cantharidisé,  et 
aultres  espèces  diureticques.  Ce  faict,  Panta- 
gruel dist  à  Carpalim  :  «  Allez  en  la  ville,  gra- 
vant comme  un  rat  contre  la  muraille,  comme 
bien  sçavez  faire,  et  leur  dictes  que  à  l'heure 
présente  ilz  sortent  et  donnent  sur  les  enne- 
mys tant  roiddement  qu'ilz  pourront  ;  et,  ce 
dict,  descendez,  prenant  une  torche  allumée 
avecques  laquelle  vous  mettrez  le  feu  dedans 
toutes  les  tentes  et  pavillons  du  camp;  puys 

VOUS  crierez  tant  que  pourrez  de  vostre  grosse 
voix,  et  partez  dudit  camp.  —  Voire  mais,  dist 
Carpalim,  seroit  ce  bon  que  je  encloasse  toute 
leur  artillerie  ?  —  Non,  non,  dist  Pantagruel, 
mais  bien  mettez  le  feu  en  leurs  pouldres.  » 

A  quoy  obtempérant,  Carpalim  partit  soub- 
dain  et  fist  comme  avoit  esté  décrété  par  Pan- 
tagruel, et  sortirent  de  la  ville  tous  les  comba- 
tans  qui  y  estoyent.  Et,  alors  que  il  eut  mis  le 
feu  par  les  tentes  et  pavillons,  passoit  legiere- 
ment  par  sur  eulx  sans  qu'ilz  en  sentissent 
rien,  tant  ilz  ronfloyent  et  dormoyent  parfon- 
dement.  Il  vint  au  lieu  où  estoit  l'artillerie,  et 
mist  le  feu  en  leurs  munitions.  Mais  ce  feust 
le  dangier  :  le  feu  feut  si  soubdain  que  il  cuida 
embrazer  le  pauvre  Carpalim,  et,  n'eust  esté  sa 
merveilleuse  hastiveté,  il  estoit  fricassé  comme 
un  cochon  ;  mais  il  départit  si  roidement 
q'un  quarreau  d'arbaleste  ne  vole  pas  plus  tost. 
Quant  il  feut  hors  des  tranchées,  il  s'escria  si 
espoventablement  qu'il  sembloit  que  tous  les 
diables  feussent  deschainez.  Auquel  son  s'es- 
veillerent  les  ennemys  ;  mais  sçavez  vous  com- 
ment ?  Aussi  estourdys  que  le  premier  son  de 
matines,  qu'on  appelle  en  Lussonnoys  frotte 
couille. 

Ce  pendent  Pantagruel  commença  semer  le 
sel  qu'il  avoit  en  sa  barque,  et,  par  ce  qu'ilz 
dormoyent  la  gueulle  baye  et  ouverte,  il  leur 

en  remplit  tout  le  gouzier,  tant  que  ces  pauvres 
haires  toussissoient  comme  regnards,  cryans  : 
«  Ha  !  Pantagruel,  tant  tu  nous  chauffes  le 
tizon  !  »  Soubdain  print  envie  à  Pantagruel  de 
pisser,  à  cause  des  drogues  que  luy  avoit  baillé 
Panurge,  et  pissa  parmy  leur  camp  si  bien  et 
copieusement  qu'il  les  noya  tous  ;  et  y  eut 
déluge  particulier  dix  lieues  à  la  ronde,  et  dist 
l'histoire  que,  si  la  grand  jument  de  son  père 
y  eust  esté  et  pissé  pareillement,  qu'il  y  eust 
déluge  plus  énorme  que  celluy  de  Deucalion, 
car  elle  ne  pissoit  foys  qu'elle  ne  fist  une  rivière 
plus  grande  que  n'est  le  Rosne  et  le  Danouble. 

Ce  que  voyans,  ceulx  qui  estoient  yssuz  de 
la  ville  disoient  :  «  Hz  sont  tous  mors  cruelle- 
ment ;  voyez  le  sang  courir.  »  Mais  ilz  estoient 
trompez,  pensans  de  l'urine  de  Pantagruel  que 
feust  le  sang  des  ennemys,  car  ils  ne  veoyent 
sinon  au  lustre  du  feu  des  pavillons  et  quelque 
peu  de  clarté  de  la  lune.  Les  ennemys,  après 
soy  estre  reveillez,  voyans  d'un  cousté  le  feu 
en  leur  camp  et  l'inundation  et  déluge  urinai, 
ne  sçavoyent  que  dire  ny  que  penser.  Aulcuns 
disoient  quec'estoit  la  fin  du  monde  et  le  juge- 
ment final,  qui  doibt  estre  consommé  par  feu  ; 
les  aultres,  que  les  dieux  marins  Neptune,  Pro- 
theus,  Tritons,  aultres,  les  persecutoient,  et  que 
de  faict  c'estoit  eaue  marine  et  salée. 

O  !  qui  pourra  maintenant  racompter  com- 

ment  se  porta  Pantagruel  contre  les  troys  cens 

geans  !  O  ma  Muse,  ma  Calliope,  ma  Thalie, 

inspire  moy  à  ceste  heure,  restaure  moy  mes 

esperitz,  carvoicyle  pont  aux asnes  de  logicque, 

voicyle  trebuchet,voicy  la  difficultéde  pouvoir 

exprimer  l'horrible  bataille  que  fut  faicte. 

A  la  mienne   volunté   que  je   eusse 

maintenant  un  boucal  du  meil- 

leurvin  que  beurent  oncques 

ceulx  qui    liront  ceste 

histoire  tant  veri- 

dicque. 


Comment  Pantagruel  deffit  les  troys 

cens  geans  armez  de  pierres  de 

taille,    et    Loupgarou,     leur 

capitaine. 


Chapitre  XXIX. 


ES  geans,  voyans  que  tout  leur 
camp  estoit  noyé,  empor- 
terentleur  royAnarcheàleur 
col,  le  mieulx  qu'ilzpeurent, 
hors  du  fort,  comme  fist 
Eneas  son  père  Anchises  de 
la  conflagration  de  Troye. 
Lesquelz  quand  Panurge  apperceut,  dist  à  Pan- 

tagruel  :  «  Seigneur,  voyez  là  les  geans  qui  sont 
yssuz  ;  donnez  dessus  à  vostre  mast  gualante- 
ment  à  la  vieille  escrime,  car  c'est  à  ceste  heure 
qu'il  se  fault  monstrer  homme  de  bien  ;  et  de 
nostrecousté  nous  ne  vous  fauldrons,  et  hardi- 
ment, que  je  vous  en  tueray  beaucoup.  Car, 
quoy  !  David  tua  bien  Goliath  facillement.  Et 
puis  ce  gros  paillard  Eusthenes,  qui  est  fort 
comme  quatre  beufz,  ne  s'y  espargnera.  Prenez 
couraige,  chocquez  à  travers  d'estoc  et  de  taille.  » 
Or  dist  Pantagruel  :  «  Decouraige,  j'en  ay  pour 
plus  de  cinquante  francs.  Mais  quoy!  Hercules 
ne  ausa  jamais  entreprendre  contre  deux.  — 
C'est,  dist  Panurge,  bien  chié  en  mon  nez; 
vous  comparez  vous  à  Hercules  ?  Vous  avez, 
par  Dieu,  plus  de  force  aux  dentz  et  plus  de 
sens  au  cul  que  n'eut  jamais  Hercules  en  tout 
son  corps  et  ame.  Autant  vault  l'homme  comme 
il  s'estime,  » 

Eulx  disans  ces  paroUes,  voicy  arriver  Loup- 
garou  avecques  tous  ses  geans,  lequel,  voyant 
Pantagruel  seul,  feut  esprins  de  témérité  et 
oultrecuidance,  par  espoir  qu'il  avoit  de  occire 
le  pauvre  bon  hommet.  Dont  dict  à  ses  com- 
paignons  geans  :  «  Paillars  de  plat  pays,  par 
Mahom  !  si  aulcun  de  vous  entreprent  combatre 
contre  ceulx  cy,  je  vous  feray  mourir  cruelle- 
ment. Je  veulx  que  me  laissiez  combatre  seul  ; 
ce  pendent   vous  aurez  vostre  passetemps  à 

nous  regarder.  »  Adonc  se  retirèrent  tous  les 
geans,  avecques  leur  Roy,  là  auprès  où  estoient 
les  flaccons,  et  Panurge  et  ses  compaignons 
avecques  eulx,  qui  contrefaisoit  ceulx  qui 
ont  eu  la  verolle,  car  il  tordoit  la  gueule  et 
retiroit  les  doigts,  et  en  parolle  enrouée  leur 
dist  :  «  Je  renie  bieu,  compaignons  ;  nous  ne 
faisons  poinct  la  guerre.  Donnez  nous  à  repaistre 
avecques  vous  ce  pendent  que  noz  maistres 
s'entrebatent.  »  A  quoy  voluntiers  le  Roy  et  les 
geans  consentirent  et  les  firent  bancqueter 
avecques  eulx.  Ce  pendent  Panurge  leur  con- 
toit  les  fables  de  Turpin,  les  exemples  de  sainct 
Nicolas  et  le  conte  de  la  Ciguoingne. 

Loupgarou  doncques  s'adressa  à  Pantagruel 
avec  une  masse  toute  d'acier  pesante  neuf  mille 
sept  cens  quintaulx  deux  quarterons,  d'acier  de 
Calibes,  au  bout  de  laquelle  estoient  treze 
poinctes  de  dyamans,  dont  la  moindre  estoit 
aussi  grosse  comme  la  plus  grande  cloche  de 
Nostre  Dame  de  Paris  (il  s'en  failloit  par  adven- 
ture  l'espesseur  d'un  ongle,  ou  au  plus,  que  je 
ne  mente,  d'un  doz  de  ces  cousteaulx  qu'on 
appelle  couppeaureille,  mais  pour  un  petit,  ne 
avant  ne  arrière).  Et  estoit  phée,  en  manière  que 
jamais  ne  pouvoit  rompre,  mais,  au  contraire, 
tout  ce  qu'il  en  touchoit  rompoit  incontinent. 

Ainsi  doncques,  comme  il  approuchoit  en 
grande  fierté,  Pantagruel,  jectant  ses  yeulx  au 

14 

ciel,  se  recommanda  à  Dieu  de  bien  bon  cueur, 
faisant  veu  tel  comme  s'ensuyt  : 

a  Seigneur  Dieu,  qui  tousjours  as  esté  mon 
protecteur  et  mon  servateur,  tu  vois  la  destresse 
en  laquelle  je  suis  maintenant.  Rien  icy  ne  me 
amené  sinon  zèle  naturel,  ainsi  comme  tu  as 
octroyé  es  humains  de  garder  et  défendre  soy, 
leurs  femmes,  enfans,  pays  et  famille,  en  cas 
que  ne  seroit  ton  négoce  propre,  qui  est  la  foy  : 
car  en  tel  affaire  tu  ne  veulx  coadjuteur,  sinon 
de  confession  catholicque  et  service  de  ta  pa- 
rolle.  Et  nous  as  défendu  toutes  armes  et  de- 
fences,  car  tu  es  le  Tout  Puissant  qui,  en  ton 
affaire  propre  et  où  ta  cause  propre  est  tirée 
en  action,  te  peulx  défendre  trop  plus  qu'on  ne 
sçauroit  estimer,  toy  qui  as  mille  milliers  de 
centainesde  millions  de  légions  d'anges,  duquel 
le  moindre  peut  occire  tous  les  humains  et 
tourner  le  ciel  et  la  terre  à  son  plaisair,  comme 
jadys  bien  apparut  en  l'armée  de  Sennacherib. 
Doncques,  s'il  te  plaist  à  ceste  heure  me  estre 
en  ayde,  comme  en  toy  seul  est  ma  totale  con- 
fiance et  espoir,  je  te  fais  veu  que  par  toutes 
contrées,  tant  de  ce  pays  de  Utopie  que  d'ail- 
leurs, où  je  auray  puissance  et  auctorité,  je 
feray  prescher  ton  sainct  Evangile  purement, 
simplement  et  entièrement,  si  que  les  abus 
d'un  tas  de  papelars  et  faulx  prophètes,  qui  ont 
par  constitutions  humaines  et  inventions  de- 

pravées  envenimé  tout  le  monde,  seront  d'en- 
tour  moy  exterminez.  » 

Alors  feut  ouye  une  voix  du  ciel  disant  : 
Hoc  facet  vtnces,  c'est-à-dire  :  «  Fais  ainsi,  et  tu 
auras  victoire.  » 

Puys,  voyant  Pantagruel  que  Loupgarou 
approcheoitla  gueulle  ouverte,  vint  contre  luy 
hardiment  et  s'escrya  tant  qu'il  peut  :  «  A 
mort,  ribault  !  à  mort  !  »  pour  luy  faire  paour, 
selon  la  discipline  des  Lacedemoniens,  par  son 
horrible  cry.  Puis  luy  getta  de  sa  barque,  qu'il 
portoit  à  sa  ceincture,  plus  de  dix  et  huyct 
cacques  et  un  minot  de  sel,  dont  il  luy  emplit 
et  gorge  et  gouzier,  et  le  nez  et  les  yeulx.  De  ce 
irrité,  Loupgarou  luy  lancea  un  coup  de  sa 
masse,  luy  voulant  rompre  la  cervelle. 

Mais  Pantagruel  feut  habille,  et  eut  tousjours 
bon  pied  et  bon  œil.  Par  ce  démarcha  du  pied 
gausche  un  pas  arrière  :  mais  il  ne  sceutsi  bien 
faire  que  le  coup  ne  tumbast  sur  la  barque, 
laquelle  rompit  en  quatre  mille  octante  et  six 
pièces,  et  versa  la  reste  du  sel  en  terre. 

duoy  voyant  Pantagruel,  gualentement  ses 
bras  desplie,  et,  comme  est  l'art  de  la  hasche, 
lui  donna  du  gros  bout  de  son  mast  en  estoc 
au  dessus  de  la  mammelle,  et,  retirant  le  coup 
à  gauche  en  taillade,  luy  frappa  entre  col  et 
collet;  puis,  avanceant  lepied  droict,  luy  donna 
sur  les  couillons  un  pic  du  hault  bout  de  son 

mast,  à  quoy  rompit  la  hune,  et  versa  troys  ou 
quatre  poinsons  de  vin  qui  estoient  de  reste. 
Dont  Loupgarou  pensa  qu'il  luy  eust  incisé  la 
vessie,  et,  du  vin,  que  se  feust  son  urine  qui  en 
sortist. 

De  ce  non  contant,  Pantagruel  vouloit  re- 
doubler au  coulouoir  ;  mais  Loupgarou,  haus- 
sant sa  masse,  avancea  son  pas  sur  luy,  et  de 
toute  sa  force  la  vouloit  enfoncer  sur  Panta- 
gruel. De  faict,  en  donna  si  vertement  que,  si 
Dieu  n'eust  secouru  le  bon  Pantagruel,  il  l'eust 
fendu  despuis  le  sommet  de  la  teste  jusques  au 
fond  de  la  râtelle  ;  mais  le  coup  déclina  à  droict 
par  la  brusque  hastiveté  de  Pantagruel.  Et 
entra  sa  masse  plus  de  soixante  et  treize  piedz 
en  terre  à  travers  un  gros  rochier,  dont  ilfeist 
sortir  le  feu  plus  gros  que  neuf  mille  six  ton- 
neaux. 

Voyant  Pantagruel  qu'il  s'amusoit  à  tirer  sa 
dicte  masse  qui  tenoit  en  terre  entre  le  roc,  luy 
court  sus,  et  luy  vouloit  avaller  la  teste  tout 
net  ;  mais  son  mast,  de  maie  fortune,  toucha 
un  peu  au  fust  de  la  masse  de  Loupgarou,  qui 
estoit  phée,  comme  nous  avons  dict  devant.  Par 
ce  moyen,  son  mast  luy  rompit  à  troys  doigtz 
de  la  poignée,  dont  il  feut  plus  estonné  q'un 
fondeur  de  cloches,  et  s'escria  :  «  Ha  !  Panurge, 
où  es  tu?  »  Ce  que  ouyant  Panurge,  dict  au 
Roy  et  aux  geans  :  «  Par  Dieu  !  ilz  se  feront 

mal,  qui  ne  les  départira  ».  Mais  les  geans 
estoient  aises  comme  s'ilz  feussent  de  nopces. 

Lors  Carpalim  se  voulut  lever  de  là  pour 
secourir  son  maistre  ;  mais  un  géant  luy  dist  : 
«  Par  Golfarin,  nepveu  de  Mahon,  si  tu  bouges 
d'icy,  je  te  mettray  au  fond  de  mes  chausses 
comme  on  faict  d'un  suppositoire  !  Aussi  bien 
suis  je  constipé  du  ventre,  et  ne  peulx  gueres 
bien  cagar,  sinon  à  force  de  grincer  les  dentz.  » 

Puis  Pantagruel,  ainsi  destitué  de  baston, 
reprint  le  bout  de  son  mast  en  frappant  torche 
lorgne  dessus  le  géant  ;  mais  il  ne  luy  faisoit 
mal  en  plus  que  feriez  baillant  une  chicque- 
naude  sus  un  enclume  de  forgeron. 

Ce  pendent  Loupgarou  tiroit  de  ^terre  sa 
masse,  et  l'avoit  jà  tirée,  et  la  paroit  pour  en 
ferir  Pantagruel,  qui  estoit  soubdain  au  remue- 
ment et  declinoit  tous  ses  coups,  jusques  à  ce 
que  une  foys,  voyant  que  Loupgarou  le  me- 
nassoit  disant  :  «  Meschant,  à  ceste  heure  te 
hascheray  je  comme  chair  à  pastez;  jamais  tu 
ne  altéreras  les  pauvres  gens.  »  Pantagruel  le 
frappa  du  pied  un  si  grand  coup  contre  le 
ventre  qu'il  le  getta  en  arrière  à  jambes  rebin- 
daines,  et  vous  le  trainnoyt  ainsi  à  l'escorche 
cul  plus  d'un  traict  d'arc.  Et  Loupgarou  s'es- 
crioit,  rendant  le  sang  par  la  gorge  :  «  Mahon  ! 
Mahon  !  Mahon  !  » 

A  quelle  voix  se  levèrent  tous  les  geans  pour 

le  secourir.  Mais  Panurge  leur  dist  :  «  Mes- 
sieurs, n'y  alez  pas,  si  m'en  croyez,  car  nostre 
maistre  est  fol  et  frappe  à  tors  et  à  travers  et  ne 
regarde  poinct  où.  Il  vous  donnera  malen- 
contre.  »  Mais  les  geans  n'en  tindrent  compte, 
voyant  que  Pantagruel  estoit  sans  baston. 

Lorsque  aprocher  les  veid  Pantagruel,  print 
Loupgarou  par  les  deux  piedz,  et  son  corps 
leva  comme  une  picque  en  l'air,  et  d'icelluy 
armé  d'enclumes  frappoit  parmy  ces  geans  armez 
de  pierres  de  taille,  et  les  abbatoit  com.me  un 
masson  faict  de  couppeaulx,  que  nul  arrestoit 
devant  luy  qu'il  ne  ruast  par  terre.  Dont,  à  la 
rupture  de  ces  harnoys  pierreux,  feut  faict  un 
si  horrible  tumulte  qu'il  me  souvint  quand  la 
grosse  tour  de  beurre  qui  estoit  à  Sainct  Es- 
tienne  de  Bourges  fondit  au  soleil. 

Panurge,  ensemble  Carpalim  et  Eusthenes, 
ce  pendent  esgorgetoyent  ceulx  qui  estoyent 
portez  par  terre. 

Faictez  vostre  compte  qu'il  n'en  eschappa  un 
seul,  et,  à  veoir  Pantagruel,  sembloit  un  faus- 
cheur  qui  de  sa  faulx  (c'estoit  Loupgarou)  ab- 
batoit l'herbe  d'un  pré  (c'estoyent  les  geans). 
Mais  à  ceste  escrime  Loupgarou  perdit  la  teste. 
Ce  feut  quand  Pantagruel  en  abatit  un  qui  avoit 
nom  Riflandouille,  qui  estoit  armé  à  hault  ap- 
pareil, c'estoit  de  pierres  de  gryson,  dont  un 
esclat  couppa  la  gorge  tout  oultre  à  Epistemon  ; 

caraultrementla  plus  part  d'entre  eulxestoyent 

armez  à  lalegiere  :  c'estoit  de  pierre  de  tuffe,  et 

les  aultres  de  pierre  ardoyzine.   Finablement, 

voyant  que  tous  estoient  mors,  getta  le  corps 

de  Loupgarou  tant  qu'il  peut  contre  la  ville,  et 

tomba  comme  une  grenoille  sus  ventre 

en  la  place  mage  de  ladicte  ville,  et, 

en  tombant,  du  coup  tua  un  chat 

bruslé,  une  chatte  mouillée, 

une    canne    petiere  et 

un     ovson    bridé. 


Comment    Epistemon,   qui    avoit    la 
coupe  testée,  feut  guery  habille- 
ment  par  Panurge,   et    des 
nouvelles  des  diables 
et  des  damnez. 


Chapitre  XXX. 

ESTE  desconfite  gigantale  para- 
chevée, Pantagruel  se  retira 
au  lieu  des  flaccons,  et  ap- 
pella  Panurge  et  les  aultres, 
lesquelz  se  rendirent  à  luy 
sainsetsaulves,  excepté  Eus- 
thenes,  lequel  un  desgeans 
avoit  egraphiné  quelque  peu  au  visaige,  ainsi 
qu'il  l'esgorgetoit,  et  Epistemon,  qui  ne  se 
comparoit  poinct.  Dont  Pantagruel  fut  si  dolent 
qu'il  se  voulut  tuer  soy  mesmes  ;  mais  Panurge 
luy  dict  :  «  Dea,  Seigneur,  attendez  un  peu,  et 
nous  le  chercherons  entre  les  morts  et  voirons 

la  vérité  du  tout.  »  Ainsi  doncques,  comme  ilz 
cherchoyent,  ilz  le  trouvèrent  toutroidde  mort, 
et  sa  teste  entre  ses  bras  toute  sanglante. 

Lors  Eusthenes  s'escria  :  «  Ha  !  maie  mort, 
nous  as  tu  tollu  le  plus  parfaict  des  hommes  ?  » 
A  laquelle  voix  se  leva  Pantagruel,  au  plus 
grand  dueil  qu'on  veit  jamais  au  monde,  et 
dist  à  Panurge  :  «  Ha  !  mon  amy,  Tauspice  de 
vos  deux  verres  et  du  fust  de  javeline  estoyt 
bien  par  trop  fallace  !  »  Mais  Panurge  dist  : 
«  Enfans,  ne  pleurez  goutte;  il  est  encores  tout 
chault,  je  vous  le  gueriray  aussi  sain  qu'il  fut 
jamais.  »  Ce  disant,  print  la  teste  et  la  tint  sus 
sa  braguette  chauldement,  affin  qu'elle  ne  print 
vent.  Eusthenes  et  Carpalim  portèrent  le  corps 
au  lieu  où  ilz  avoient  bancquetté,  non  par 
espoir  que  jamais  guerist,  mais  affin  que  Pan- 
tagruel le  veist. 

Toutesfoys  Panurge  le  reconfortoit,  disant  : 
«  Si  je  ne  le  guery,  je  veulx  perdre  la  teste  (qui 
est  le  gaige  d'un  fol).  Laissez  ces  pleurs  et  me 
aydez.  »  Adoncq  nectoya  tresbien  de  beau  vin 
blanc  le  col  et  puis  la  teste,  et  y  synapiza 
de  pouldre  de  diamerdis,  qu'il  portoit  tousjours 
en  une  de  ses  fasques  ;  après  les  oignit  de  je  ne 
scay  quel  oingnement,  et  les  afusta  justement 
veine  contre  veine,  nerf  contre  nerf,  spondyle 
contre  spondyle,  affin  qu'il  ne  feust  tortycoUy, 
car  telles  gens  il  hayssoit  de  mort.  Ce  faict,  luy 

fist  alentour  quinze  ou  seize  poincts  de  agueille, 
afiin  qu'elle  ne  tumbast  de  rechief  ;  puis  mist 
à  lentour  un  peu  d'un  ungucnt  qu'il  appelloit 
resuscitatif.  Soubdain  Epistemon  commença 
respirer,  puis  ouvrir  les  yeulx,  puis  baisler, 
puis  esternuer,  puis  fist  un  gros  pet  de  mes- 
nage.  Dont  dist  Panurge  :  «  A  ceste  heure  est 
il  guery  asseurement.  »  Et  lui  bailla  à  boire 
un  voirre  d'un  grand  villain  vin  blanc  avecques 
une  roustie  succrée. 

En  ceste  faczon  feust  Epistemon  guery  ha- 
billement, excepté  qu'il  feut  enroué  plus  de 
troys  sepmaines,  et  eut  une  toux  seiche  dont 
il  ne  peut  oncques  guérir,  sinon  à  force  de  boire. 

Et  là  commencza  à  parler,  disant  qu'il  avoit 
veu  les  diables,  avoit  parlé  à  Lucifer  familière- 
ment et  fait  grand  chère  en  enfer  et  par  les 
Champs  Elisées  ;  et  asseuroit  davant  tous  que 
les  diables  estoyent  bons  compaignons.  Au 
regard  des  damnez,  il  dist  qu'il  estoit  bien 
marry  de  ce  que  Panurge  l'avoit  si  tost  revoc- 
qué  en  vie  :  «  Car  je  prenois,  dist  il,  un  singu- 
lier passetemps  à  les  veoir. 

—  Comment  ?  dist  Pantagruel. 

—  L'on  ne  lestraicte,  dist  Epistemon,  si  mal 
que  vous  penseriez  ;  mais  leur  estât  est  changé 
en  estrange  façon.  Car  je  veis  Alexandre  le 
Grand  qui  repetassoit  de  vieilles  chausses,  et 
ainsi  gaignoit  sa  pauvre  vie. 

«  Xerces  crioit  la  mous- 
tarde. 

«  Romuleestoitsaulnier; 

«  Numa  clouatier  ; 

«  Tarquin,  tacquin  ; 

«  Piso,  paisant; 

«  Sylla,  riveran. 

(c  Cyre   estoit   vachier  : 

«  Themistocles,  verrier; 

«  Epaminondas,  myrallier  ; 

«  Brute  et  Cassie,  agrimenseurs  ; 

«  Demosthenes,  vigneron  ; 

«  Ciceron,  atizefeu; 

«  Fabie,  enfileur  de  patenostres; 

((  Artaxerces,  cordier; 

c(  Eneas,  meusnier  ; 

«  Achille,  teigneux  ; 

c(  Agamenon,  liche  casse  ; 

c(  Ulysses,  fauscheur  ; 

«  Nestor,  harpailleur  ; 

«  Darie.cureurderetraictz; 

«  Ancus  Martius,  gallefre- 
tier  ; 

«  Camillus,  gallochier  ; 

«  Marcellus,  esgousseur  de  febves  ; 

ce  Drusus,  trinquamolle. 

«  Scipion  Africain  crs^oit  la  lye  en  un  sabot. 

«  Asdrubal  estoit  lanternier  : 

«  Hannibal,  cocquassier. 

a  Priam  vendoit  les  vieulx  drapeaulx. 
«  Lancelot  du  Dac  estoit  escorcheur  de  che- 
vaulx  mors. 

«  Tous  les  chevaliers  de  la  Table  Ronde  es- 
toyent  pauvres  gaingnedeniers,  tirant  la  rame 
pour  passer  les  rivières  de  Coccyte,  Phlegeton, 
Styx,  Acheron  et  Lethé,  quand  messieurs  les 
diables  se  voulent  esbatre  sur  l'eau,  comme 
font  les  bastelieres  de  Lyon  et  gondoliers  de 
Venise.  Mais  pour  chascune  passade  ilz  ne  ont 
que  une  nazarde,  et,  sur  le  soir,quelque morceau 
de  pain  chaumeny. 

«  Trajan  estoit  pescheur  de  grenoilles  ; 
«  Antonin,   lacquays  ; 
ft  Commode,  gaeytier; 
«  Pertinax,  eschalleur   de 
noys  ; 

«  Luculle,  grillotier; 
«  Justinian,   bimbelotier  ; 
«  Hectorestoitfripesaulce. 
ce  Paris  estoit   pauvre  lo- 
queteux; 

«  Achilles,  boteleur  de  foin  ; 
«  Cambyses,  mulletier; 
«  Artaxerces,  escumeur  de  potz. 
«  Néron  estoit  vielleux,  et  Fierabras  son  var- 
let  ;  mais  il  luy  faisoit  mille  maulx  et  luy  fai- 
soit  manger  le  pain   bis  et  boire  vin  poulsé; 
luy,  mangeoit  et  beuvoit  du  meilleur. 

«  Julles  César  et  Pompée  estoieiit  guoildron- 
neurs  de  navires. 

«.c  Valentin  et  Orsonrser 
voient  aux  estuves  d'enfe- 
et  estoient  ragle  torelz 

«  Giglan  et  Gauvain   es-| 
toient  pauvres  porchiers. 

«  Geoffroy  à  la  grand 
den  estoit  allumetier  ; 

«  Godeffroy  de  Billon,  dominotier. 
«  Jason  estoit  manillier  ; 
«  Don  Piètre  de  Castille,  porteur  de  rogatons  ; 
«  MorgantJ  brasseur  de  byere. 
«  Huon  de  Bordeaulx  estoit  relieur  de  ton- 
neaulx  ; 

«   Pirrhus,    souillart    de 
cuysine. 

«  Antioche  estoit  ramo- 
neur de  cheminées. 

«  Romule  estoit  ratacon- 
neur  de  bobelins  ; 

c<  Octavian,  ratissent  de 
papier  ; 
«  Nerva,  housse  paillier; 
c(  Le  pape  Jules,  crieur  de  petitz  pastez  ;  mais 
il  ne  portoit  plus  sa  grande  et  bougrisque  barbe, 
(c  Jean  de  Paris  estoit  gresseur  de  bottes  ; 
c(  Artus  de  Bretaigne,    degresseur  de    bon- 
netz  ; 

«  Perceforest,  porteur  de  coustretz. 
ce  Boniface  pape  huytiesme  estoit  escumeur 
des  marmites. 

«  Nicolas  pape  tiers  es- 
toit  papetier. 

Le    pape   Alexandre    es- 
toit  preneur  de  ratz  ; 

Le  pape  Sixte,   gresseur 
de  verolle. 
—  Comment,  dist  Pan- 
tagruel, y  a  il  des  veroUez 


de  par  delà? 
—  Certes, 
oncques  tant 


dist    Epistemon  ;  je    n'en    veiz 
:  il  en  y  a  plus  de  cent  milions, 

car  croyez  que  ceulx  qui  n'ont  eu  la  verolle  en 

ce  monde  cy  l'ont  en  l'aultre. 

—  Cor  Dieu  !  distPanurge,  j'ensuis  doncques 
quite,   car    je    y    ay    esté 
jusques  au  trou  de  Gylba- 
thar  et  remply  les  bondes 
de  Hercules,  et  ay   abatui 
des  plus  meures  ! 

—  Ogier  le  Dannoys  es- 
toit  frobisseur  de  harnoys. 

«  Le  roy  Tigranes  estoit 
recouvreur; 

((  Galien  Restauré,  preneur  de  taulpes, 

«  Les  quatre  filz  Aymon,  arracheurs  de  dentz. 

«  Le  pape  Calixte  estoit  barbier  de  maujoinct; 


224 


PANTAGRUEL 


«  Le  pape  Urbain,  croc- 
que  lardon. 

«  Melusine  esloit  souil- 
larde de  cuysine  ; 

«  Matabrune,  lavandière 
de  buées  ; 

ce  Cleopatra,  revenderes- 
se  d'oignons  ; 
«  Hélène,  courratiere  de  chamberieres  ; 
«  Semyramis,  espouilleresse  de  belistres. 
«  Dido  vendoit  des  mousserons. 
«  Panthasilée  estoit  cressonnière  ; 
«  Lucresse,  hospitalière  ; 
«  Hortensia,  filandiere  ; 
«  Livie,racleressedever- 
det. 

(c  En  ceste  façon,  ceulx 
qui  avoient  esté  gros  sei- 
gneurs en  ce  monde  icy, 
guaingnoyent  leur  pauvre 
meschante  et  paillarde  vie 
là  bas.  Au  contraire,  les 
philosophes  et  ceulx  qui  avoient  esté  indigens 
en  ce  monde,  de  par  delà  estoient  gros  seigneurs 
en  leur  tour. 

«  Je  veiz  Diogenes  qui  se  prelassoit  en 
magnificence  avec  une  grand  robbe  de  poulpre 
et  un  sceptre  en  sa  dextre,  et  faisoit  enrager 
Alexandre  le  Grand  quand  il  n'avoit  bien  repe- 

tassé  ses  chausses,  et  le  payoit  en  grands  coups 
de  baston. 

((  Je  veiz  Epitecte,  vestu 
gualentement  à  la  Fran- 
çoyse,  soubz  une  belle 
ramée,  avecques  force  da- 
moizelles,  se  rigolant,  beu- 
vant,  dansant,  faisant  en  ^^^^^^^^.  ..-«^ 
tous  cas  grande  chère,  et 
auprès  de  luy  force  escuz 
au  soleil.  Au  dessus  de  la  treille  estoient  pour 
sa  devise  ces  vers  escriptz  : 

Saulter,  dancer,  faire  les   tours, 
Et  boyre  vin  blanc  et  vermeil. 
Et  ne  faire  rien  tous  les  jours 
Que  compter  escuz  au  soleil. 

«  Lors,  quand  me  veit,  il  me  invita  à  boire 
avecques  luy  courtoisement,  ce  que  je  feiz 
voluntiers,  et  chopinasmes  theologalement.  Ce 
pendent  vint  Cyre  luy  demander  un  denier,  en 
l'honneur  de  Mercure,  pour  achapter  un  peu 
d'oignons  pour  son  souper.  «  Rien,  rien,  dict 
Epictecte  ;  je  ne  donne  poinct  deniers.  Tien, 
c(  marault,  voylà  un  escu;  soys  homme  de 
c(  bien.  »  Cyre  feut  bien  aise  d'avoir  rancontré 
tel  butin;  mais  les  aultres  coquins  de  Royx  qui 
sont  là  bas,  comme  Alexandre,  Daire  et  aultres, 
le  desroberent  la  nuyct. 

((  Je  veiz  Pathelin,  thesaurier  de  Rhada- 
manlhe,  qui  marchandoit  des  petitz  pastez  que 
cryoit  le  pape  Jules,  et  luy  demanda  combien 
la  douzaine.  «  Troys  blancs,  dist  le  pape. 
«  — Mais,  dist  Pathelin,  troys  coups  de  barre! 
«  Baille  icy,  villain,  baille,  et  en  va  quérir 
«  d'aultres.  »  Le  pauvre  pape  alloit  pleurant. 
Quand  il  feut  devant  son  maistre  pâtissier,  luy 
dict  qu'on  luy  avoit  osté  ses  pastez.  Adonc  le 
pâtissier  luy  bailla  l'anguillade,  si  bien  que  sa 
peau  n'eust  rien  vallu  à  faire  cornemuses. 

Je  veiz  maistre  Jean  le  Maire  qui  contrefaisoit 
du  pape,  et  à  tous  ces  pauvres  roys  et  papes  de 
ce  monde  faisoit  baiser  ses  piedz,  et  en  faisant 
du  grobis  leurdonnoit  sa  bénédiction,  disant  : 
«  Guaignez  les  pardons,  coquins,  guaignez:ilz 
«  sont  à  bon  marché.  Je  vous  absoulz  de  pain 
«  et  de  souppe,  et  vous  dispense  de  ne  valoir 
«  jamais  rien.  »  Et  appella  Caillette  et  Tribou- 
let,  disant  :  «  Messieurs  les  Cardinaulx,  depes- 
«  chez  leurs  bulles,  à  chascun  un  coup  de  pau 
«  sus  les  reins.  »  Ce  que  fut  faict  incontinent. 
Je  veiz  maistre  Françoys  Villon  qui  demanda  à 
Xerces  :  «  Combien  la  denrée  de  moustarde  ? 
«  —  Un  denier,  »  dist  Xerces.  A  quoy  dict  ledict 
de  Villon  :  «  Tes  fièvres  quartaines,  villain!  la 
«  blanchée  n'en  vault  qu'un  pinard,  et  tu  nous 
<c  surfaictz  icy  les  vivres.  »  Adonc  pissa  dedans 
son  bacquet,  comme  font  les  moustardiers  à 
Paris. 

a  Je  veiz  le  Franc  Archier  de  Baignolet  qui 
estoit  inquisiteur  des  hérétiques.  Il  rencontra 
Perseforest  pissant  contre  une  muraille  en 
laquelle  estoit  painct  le  feu  de  sainct  Antoine. 
Il  le  declaira  hérétique,  et  le  eust  faict  brusler 
tout  vif,  n'eust  estéMorgant  qui,  pour  son  pro- 
ficiat  et  aultres  menuz  droictz,  luy  donna  neuf 
muys  de  bière.  » 

Or  dist  Pantagruel  :  «  Reserve  nous  ces  beaulx 
comptes  à  une  aultre  foys  ;  seullement,  dis  nous 
comment  y  sont  traictez  les  usuriers. 

—  Je  les  veiz,  dist  Epistemon,  tous  occupez 
à  chercher  les  espingles  rouillées  et  vieulx 
doux  parmy  les  ruisseaulx  des  rues,  comme 
vous  voyez  que  font  les  coquins  en  ce  monde. 
Mais  le  quintal  de  ses  qui  nqualleries  ne  vault 
que  un  boussin  de  pain  ;  encores  y  en  a  il 
maulvaise  depesche.  Ainsi  les  pauvres  malau- 
truz  sont  aulcunes  foys  plus  detroys  sepmaines 
sans  manger  morceau  ny  miette,  et  travaillent 
jour  et  nuict,  attendant  la  foyre  à  venir;  mais 
de  ce  travail  et  de  malheurté  y  ne  leur  souvient, 
tant  ilz  sont  actifz  et  mauldictz,  pourveu  que, 
au  bout  de  l'an,  ilz  guaignent  quelque  mes- 
chant  denier. 

—  Or,  dict  Pantagruel,  faisons  un  transon 
de  bonne  chère  et  beuvons,  je  vous  en  prie, 
enfans  ;  car  il  faict  beau  boire  tout  ce  moys.  » 

Lors  dégainèrent  fîaccons  à  tas,  et  des  mu- 

nitions  du  camp  feirent  grande   chère;    mais 

le  pauvre  roy  Anarche   ne  se  povoit  esjouyr. 

Dont  dist  Panurge  :  «  De  quel  mestier  ferons 

nous  monsieur  du  roy  icy,  affin  qu'il  soit    ja 

tout  expert  en  l'art  qua  nd  il  sera  de  par  delà 

à  tous  les  diables  ?   —  Vrayement,   dist 

Pantagruel,  c'est  bien   advisé  à  toy. 

Or  fais  en  à  ton  plaisir,  je  te  le 

donne.  —  Grand  mercy,  dist 

Panurge;  le  présent  n'est 

de  refus,  et  l'ayme 

de  vous.  » 


Comment  Pantagruel  entra  en  la  ville 

des  Amaurotes,  et  comment  Pa- 

nurge  maria  le  roy  Anarche 

et  le   teist  cryeur  de 

saulce  vert. 

Chapitre  XXXL 


PRES  celle  victoire  men-eil- 
leuse,  Pantagruel  envoya 
Carpalim  en  la  ville  des 
Amaurotes  dire  et  annoncer 
comment  le  roy  Anarche  es- 
toit  prins  et  tous  leurs  en- 
nemys  defaictz. Laquelle  nou- 
velle entendue,  sortirent  au  devant  deluy  tous 
les  habitants  de  la  ville,  en  bon  ordre  et  en 
grande  pompe  triumphale,  avecques  une  liesse 
divine,  et  le  conduirent  en  la  ville;  et  furent 
faictz  beaulx  feuz  de  joye  par  toute  la  ville,  et 
belles  tables  rondes,  garnies  de  force  vivres, 
dressées  par  les  rues.  Ce  feut  un  renouvelle- 
ment du  temps  de  Saturne,  tant  y  fut  faicte 
lors  grande  chère. 

Mais  Pantagruel,  tout  le  sénat  ensemble, 
dist  :  «  Messieurs,  ce  pendent  que  le  fer  est 
chaultil  le  faultbatre;  pareillement,  devant  que 
nous  débaucher  davantaige,  je  veulx  que 
allions  prendre  d'assault  tout  le  Royaulme  des 
Dipsodes.  Pour  tant,  ceulx  qui  avecques  moy 
vouldront  venir  se  aprestent  à  demain  après 
boire,  car  lors  je  commenceray  marcher.  Non 
qu'il  me  faille  gens  davantaige  pour  me  ayder 
à  le  conquester,  car  autant  vauldroit  que  je  le 
tinse  desjà;  mais  je  voy  que  ceste  ville  est  tant 
pleine  des  habitants  qu'ilz  ne  peuvent  se  tour- 
ner par  les  rues.  Doncques  je  les  meneray 
comme  une  colonie  en  Dipsodie,  et  leur  don- 
neray  tout  le  pays,  qui  est  beau,  salubre,  fruc- 
tueux et  plaisant  sus  tous  les  pays  du  monde, 
comme  plusieurs  de  vous  sçavent  qui  y  estes 
allez  aultresfovs.  Un  chascun  de  vous  qui  y 
vouldra  venir  soit  prest  comme  j'ay  dict.  » 

Ce  conseil  et  délibération  fut  divulgué  par  la 
ville,  et  au  lendemain  se  trouvèrent  en  la  place 
devant  le  palais  jusques  au  nombre  dedixhuyct 
cens  cinquante  et  six  mille  et  unze,  sans  les 
femmes  et  petitz  enfans.  Ainsi  commencèrent 
à  marcher  droict  en  Dipsodie,  en  si  bon  ordre 
qu'ilz  ressembloyent  es  enfans  d'Israël  quand 
ils  partirent  de  Egypte  pour  passer  la  mer  Rouge. 

Mais,  davant  que  poursuyvre  ceste  entre- 
prinse,  je  vous  veulx  dire  comment  Panurge 

traicta  son  prisonnier  le  roy  Anarche.  Il  luy 
souvint  de  ce  que  avoit  raconté  Epislemon, 
comment  estoient  traictez  les  Roys  et  riches  de 
ce  monde  par  les  Champs  Elisées,  et  comment 
ilz  guaignoient  pour  lors  leur  vie  à  vilz  et 
salles  mestiers.  Pourtant  un  jour  habilla  son 
dict  Roy  d'un  beau  petit  pourpoint  de  toille, 
tout  deschicqueté  comme  la  cornette  d'un  Alba- 
noys,  et  de  belles  chausses  à  la  marinière,  sans 
souliers,  car,  disoit  il,  ilz  luy  gasteroient  la  veue, 
et  un  petit  bonnet  pers,  avecques  une  grande 
plume  de  chappon.  Je  faulx,  car  il  m'est  advis 
qu'il  y  en  avoit  deux,  et  une  belle  ceincture  de 
pers  et  vert,  disant  que  ceste  livrée  luy  adve- 
noit  bien,  veu  qu'il  avoit  esté  pervers. 

En  tel  poinct  l'amena  davant  Pantagruel,  et 
luy  dist  :  «  Congnoissez  vous  ce  rustre  ?  — 
Xon,  certes,  dist  Pantagruel.  —  C'est  monsieur 
du  Roy  de  troys  cuittes.  Je  le  veulx  faire  homme 
de  bien  ;  ces  diables  de  roys  icy  ne  sont  que 
veaulx  et  ne  sçavent  ny  ne  valent  rien,  sinon  à 
faire  des  maulx  es  pauvres  subjectz  et  à  trou- 
bler tout  le  monde  par  guerre  pour  leur  inique 
et  détestable  plaisir.  Je  le  veulx  mettre  à  mes- 
tier,  et  le  faire  crieur  de  saulce  vert.  Or  com- 
mence à  cryer  :  «  Vous  faut  il  poinct  de  saulce 
vert?  »  Et  le  pauvre  diable  cryoit.  «  C'est  trop 
bas,  dist  Panurge.  »  Et  leprintpar  l'aureille,  di- 
sant :  «  Chante  plus  hault  en  g,  sol.  ré,  ut.  Ainsi, 

diable!  tu  as  bonne  gorge,  tu  ne  fuz  jamais  si 
heureux  que  de  n'estre  plus  roy.  »  Et  Panta- 
gruel prenoit  à  tout  plaisir,  car  je  ause  bien  dire 
que  c'estoit  le  meilleur  petit  bon  homme  qui 
fust  d'icy  au  bout  d'un  baslon.  Ainsi  feut 
An  arche  bon  cryeur  de  saulce  vert. 

Deux  jours  après,  Panurge  le  maria  avecques 
une  vieille  lanterniere,  et  luy  mesmes  fist  les 
nopces  à  belles  testes  de  mouton,  bonnes  bas- 
tilles à  la  moustarde  et  beaulx  tribars  aux  ailz, 
dont  il  envoya  cinq  sommades  à  Pantagruel, 
lesquelles  il  mangea  toutes,  tant  il  les  trouva 
appétissantes,  et  à  boire  belle  piscantine  et  beau 
corme.  Et,  pour  les  faire  dancer,  loua  un 
aveugle  qui  leur  sonnoit  la  note  avecques  sa 
vielle.  Apres  disner,  les  amena  au  palais  et  les 
monstra  à  Pantagruel,  et  luy  dist,  monstrant  la 
mariée  :  «  Elle  n'a  garde  de  peter.  —  Pourquoy? 
dist  Pantagruel.  —  Pource,  distPanurge,  qu'elle 
est  bien  entamée.  —  duelle  parole  est  ce  là  ?  dist 
Pantagruel.  —  Ne  voyez  vous,  dist  Panurge, 
que  les  chastaignes  qu'on  faict  cuire  au  feu,  si 
elles  sont  entières,  elles  pètent  que  c'est  raige 
et,  pour  les  engarder  de  peter,  l'on  les  entame. 
Aussi  ceste  nouvelle  mariée  est  bien  entamée 
par  le  bas  :  ainsi  elle  ne  pétera  poinct.  » 

Pantagruel  leur  donna  une  petite  loge  au- 
près de  la  basse  rue,  et  un  mortier  de  pierre  à 
piller  la  saulce.  Et  firent  en  ce  poinct  leur  petit 

mesnage,  et  feut  aussi  gentil  cryeur  de  saulce 

vert   qui  feust   oncques  veu   en   Utopie. 

Mais  l'on    m'a  dict  despuis    que    sa 

femme  le  bat  comme  piastre,  et 

le    pauvre    sot    ne  se  ause 

défendre,    tant    il    est 

nies. 


Comment  Pantagruel  de  sa  langue 

couvrit  toute  une  armée,  et  de 

ce  que  l'auteur  veit  dedans 

sa  bouche. 

Chapitre  XXXII. 

ïixsi  que  Pantagruel  avecques 
al  toute  sa  bande  entrèrent  es 
terres  des  Dipsodes,  tout  le 
monde  en  estoit  joyeux,  et 
incontinent  se  rendirent  à 
luy,  et  de  leur  franc  vouloir 
luy  apportèrent  les  clefz  de 
toutes  les  villes  où  il  alloit, 
exceptez  les  Almyrodes,  qui  voulurent  tenir 
contre  luy,  et  feirent  responce  à  ses  heraulx 
qu'ilz  ne  se  renderoyent  sinon  à  bonnes  en- 
seignes. 

«  Quoy  !  dict  Pantagruel,  en  demandent  ilz 
meilleures  que  la  main  au  pot  et  le  verre  au 
poing?  Allons,  et  qu'on  me  les  mette  à  sac.  » 
Adonc  tous  se  mirent  en  ordre,  comme  délibé- 
rez de  donner  l'assault. 

S  on  chemin,   passant  une  grande  cam- 

''^,  furent  saisiz  d'une  grosse    housée  de 

nir\-'  of  A  quoy  commencèrent  se  tresmousseret 

er  l'un  l'aultre.  Ce  que  voyant.  Panta- 

tbe  pi>-  gyj.  £5|.  ^jjj-g   p^j.  |gg  capitaines  que  ce 

;ctinc  "^-'f^  rien,  et  qu'il  veoit  bien  au  dessus  des 
y  i  iue  ce   ne  seroit  qu'une   petite  rousée, 

'^  .liais  a  toutes  fins  qu'ilz  se  missent  en  ordre, 
et  qu'il  les  vouloit  couvrir.  Lors  se  mirent  en 
bon  ordre  et  bien  serrez.  Et  Pantagruel  tira  sa 
langue  seulement  à  demy,  et  les  en  couvrit 
comme  une  geline  faict  ses  poulletz. 

Ce  pendent,  je,  qui  vous  fais  ces  tant  véri- 
tables contes,  m'estoit  caché  dessoubz  une 
fueille  de  bardane  quin'estoit  moins  large  que 
Tarche  du  pont  de  Monstrible  ;  mais,  quand  je 
•  les  veiz  ainsi  bien  couvers.  je  m'en  allay  à  eulx 
rendre  à  l'abrit,  ce  que  je  ne  peuz,  tant  ilz 
estoient,  comme  Ton  dict  :  «  Au  bout  de  l'aulne 
fault  le  drap.  »  Doncques,  le  mieux  que  je 
peuz,  montay  par  dessus,  et  cheminay  bien 
deux  lieues  sus  sa  langue,  tant  que  je  entray 
dedans  sa  bouche.  Mais,  o  dieux  et  déesses  ! 
Que  veiz  je  là?  Juppiter  me  confonde  de  sa 
fouldre  trisulque  si  j'en  mens  !  Je  y  cheminoys 
comme  Ton  faict  en  Sophie  à  Constantinoble, 
et  y  veiz  de  grands  rochiers,  comme  les  mons 
des  Dannoys,  je  croy  que  c'estoient  ses  dentz, 
et  de  grands  prez,  de  grandes  forestz,  de  fortes 

et  grosses  villes,  non  moins  grandes  que  Lyon 
ou  Poictiers. 

Le  premier  que  y  trouvay,  ce  fut  un  bon 
homme  qui  plantoit  des  choulx.  Dont  tout 
esbahy  luy  dcmanday  :  «  Mon  amy,  que  fais  tu 
icy?  —  Je  plante,  dit  il,  des  choulx.  —  Et  à 
quoy  ny  comment?  dis  je.  — Ha!  Monsieur, 
dist  il,  chascun  ne  peut  avoir  les  couillons 
aussi  pesant  q'un  mortier,  et  ne  pouvons  estre 
tous  riches.  Je  gaigne  ainsi  ma  vie,  et  les  porte 
vendre  au  marché  en  la  cité  qui  est  icy  der- 
rière. —  Jésus  !  dis  je,  il  y  a  icy  un  nouveau 
monde?  —  Certes,  dist  il,  il  n'est  mie  nouveau, 
mais  l'on  dist  bien  que  hors  d'ic}"  y  a  une  terre 
neufve  où  ilz  ont  et  soleil  et  lune  et  tout  plein 
de  belles  besoignes  ;  mais  cestuy  cy  est  plus 
ancien.  —  Voire  mais,  dis  je,  mon  amy,  com- 
ment a  nom  ceste  ville  où  tu  portes  vendre  tes 
choulx  ?  —  Elle  a,  dist  il,  nom  Aspharage,  et 
sont  Christian  s,  gens  de  biens,  et  vous  feront 
grande  chère.  »  Bref,  je  deliberay  d'y  aller. 

Or,  en  mon  chemin,  je  trouvay  un  compai- 
gnon  qui  tendoit  aux  pigeons,  auquel  je  de- 
manday  :  «  Mon  amy,  dont  vous  viennent  ces 
pigeons  icy?  —  Cyre,  dist  il,  ilz  viennent  de 
l'aultre  monde.  »  Lors  je  pensay  que,  quand 
Pantagruel  baisloit,  les  pigeons  à  pleines  volées 
entroyent  dedans  sa  gorge,  pensans  que  feust 
un  colombier. 

Puis  entray  en  la  ville,  laquelle  je  trouvay 
belle,  bien  forte  et  en  bel  air;  mais  à  l'entrée 
les  portiers  me  demandèrent  mon  bulletin,  de 
quoy  je  fuz  fort  esbahy,  et  leur  demanday  : 
«  Messieurs,  y  a  il  icy  dangier  de  peste?  —  O  ! 
seigneur,  dirent  ilz,  l'on  se  meurt  icy  auprès 
tant  que  le  charriot  court  par  les  rues.  —  Vray 
Dieu!  dis  je.  Et  où  ?  »  A  quoy  me  dirent  que 
cestoit  en  Laringues  et  Pharingues,  qui  sont 
deux  grosses  villes  telles  comme  Rouen  et 
Nantes,  riches  et  bien  marchandes.  Et  la  cause 
de  la  peste  a  esté  pour  une  puante  et  infecte 
exhalation  qui  est  sortie  des  abysmes  despuis 
n'a  gueres,  dont  ilz  sont  mors  plus  de  vingt  et 
deux  cens  soixante  mille  et  seize  personnes, 
despuis  huict  jours. 

Lors  je  pensé  et  calculé,  et  trouvé  que  c'es- 
toit  une  puante  halaine  qui  estoit  venue  de 
l'estomach  de  Pantagruel  alors  qu'il  mangea 
tant  d'aillade,  comme  nous  avons  dict  dessus. 

De  là  partant,  passay  entre  les  rochiers,  qui 
estoient  ses  dentz,  et  feis  tant  que  je  montay 
sus  une,  et  là  trouvay  les  plus  beaulx  lieux  du 
monde,  beaulx  grands  jeux  de  paulme,  belles 
galleries,  belles  praries,  force  vignes  et  une 
infinité  de  cassines  à  la  mode  Italicque  par  les 
champs  pleins  de  délices  ;  et  là  demouray  bien 
quatre  moys,  et  ne  feis  oncques  telle  chère 
pour  lors.  Puis  descendis  par  les  dentz  du  der- 

rierepour  veniraux  baulievres,  mais  en  passant 
je  fuz  destroussé  des  brigans  par  une  grande 
forest  qui  est  vers  la  partie  des  aureilles  ;  puis 
trouva}'  une  petite  bourgade  à  la  devallée  (j'ay 
oublié  son  nom),  où  je  feiz  encore  meilleure 
chère  que  jamais,  et  gaignay  quelque  peu  d'ar- 
gent pour  vivre.  Sçavez  vous  comment  ?  A  dor- 
mir, car  Ton  loue  les  gens  à  journée  pour  dor- 
mir, et  gaignent  cinq  et  six  solz  par  jour  ;  mais 
ceux  qui  ronflent  bien  fort  gaignent  bien  sept 
solx  et  demy. 

Et  contois  aux  sénateurs  comment  on  m'a- 
voit  destroussé  parla  valée,  lesquelz  me  dirent 
que,  pour  tout  vray,  les  gens  de  delà  estoient 
mal  vivans  et  brigans  de  nature. 

A  quoy  je  congneu  que,  ainsi  comme  nous 
avons  les  contrées  de  deçà  et  de  delà  les  montz, 
aussi  ont  ilz  deçà  et  delà  les  dentz.  Mais  il  fait 
beaucoup  meilleur  deçà,  et  y  a  meilleur  air. 

Là  commençay  penser  qu'il  est  bien  vray  ce 
que  l'on  dit,  que  la  moytié  du  monde  ne  sçait 
comment  l'autre  vit,  veu  que  nul  avoit  encores 
escrit  de  ce  pais  là,  auquel  sont  plus  de  xxv 
royaulmes  habitez,  sans  les  desers  et  un  gros 
bras  de  mer;  mais  j'en  ay  composé  un  grand 
livre  intitulé  YHistoire  des  Gorgias,  car  ainsi  les 
ay  je  nommez  parce  qu'ilz  demourent  en  la 
gorge  de  mon  maistre  Pantagruel. 

Finablement  vouluz    retourner   et,  passant 

par  sa  barbe,  me  gettay  sus  ses  espaulles,  et  de 
là  me  devallé  en  terre  et  tumbé  devant  luy. 

Quand    il  me  apperçeut,  il  me  demanda  : 

«  D'ont  viens  tu,Alcofr}'bas?)>  Je  luy  responds: 

«  De  vostre  gorge,  monsieur.  —  Et   despuis 

quand  y  es  tu  ?  dist  il.  —  Despuis,  dis  je,  que 

vous  alliez  contre  les  Almyrodes.  —  Il  y   a, 

dist  il,  plus  de  six  moys.  Et  de  quoy  vivois  tu? 

que  beuvoys  tu?  »  Je  responds  :  «  Seigneur,  de 

mesmes  vous,  et  des  plus  frians  morceaulx  qui 

passoient  par  vostre  gorge  j'en  prenois  le  bar- 

raige.  —  Voire  mais,  dist  il,  où  chioys  tu  ?  — 

En  vostre  gorge,  monsieur,  dis  je.  — Ha!  ha! 

tu  es  gentil  compaignon,  dist  il.  Nous  avons, 

avecques  l'ayde  de  Dieu,  conquesté  tout  le 

pays  des  Dipsodes;  je  te  donne  la  cha- 

telleniedeSalmigondin. — Grand 

mercy,  dis  je,  monsieur;  vous 

me  faictes  du  bien  plus 

que   n'ay   deser\y 

envers  vous.  » 


Comment  Pantagruel  feut  malade,   et 
la  façon  comment  il  guérit. 


Chapitre  XXXIII. 

EU  de  temps,  après,  le  bon 
Pantagruel  tomba  malade, 
et  feut  tant  prins  de  l'esto- 
mach  qu'il  ne  pouvoit  boire 
ny  manger;  et,  par  ce  qu'un 
malheur  ne  vient  jamais 
seul,  luy  print  une  pisse 
chaulde  qui  le  tormenta  plus  que  ne  pense- 
riez; mais  ses  medicins  le  secoururent,  et  très- 
bien,  avecques  force  drogues  lenitives  et  diure- 
ticques,  le  feirent  pisser  son  malheur.  Son  urine 
tant  estoit  chaulde  que  despuis  ce  temps  là  elle 
n'est  encores  refroydie.  Et  en  avez  : 

En  France  : 

En  divers  lieulx,  selon  qu'elle  print  son  cours, 
et  l'on  l'appelle  les  bains  chaulx,  comme  : 
A  Coderetz, 
A  Limous,  à  Dast, 

A  Balleruc, 

A  Neric, 

A  Bourbonnensy,  et  ailleurs  ; 

En  Italie  : 

A  Mons  Grot, 

A  Appone, 

A  Sancto  Petro  dy  Padua, 

A  Saincte  Hélène, 

A  Casa  Nova, 

A  Sancto  Bartholomeo, 

En  la  conté  de  Bouloigne, 

A  la  Porrette,  et  mille  aultres  lieux. 

Et  m'esbahis  grandement  d'un  tas  de  folz 
philosophes  et  medicins,  qui  perdent  temps  à 
disputer  dont  vient  la  chaleur  de  ces  dictes 
eaulx,  ou  si  c'est  à  cause  du  baurach,  ou  du 
soulphre  ou  de  l'allun,  ou  du  salpêtre  qui  est 
dedans  la  minere,  car  ilz  ne  y  font  que  ravas- 
ser,  et  mieulx  leur  vauldroit  se  aller  froter  le 
cul  au  panicault  que  de  perdre  ainsi  le  temps  à 
disputer  de  ce  dont  ilz  ne  sçavent  l'origine  :  car 
la  resolution  est  aysée,  et  n'en  fault  enquester 
d'avantaige,  que  lesdictz  bains  sont  chaulx  par  ce 
queilzsontyssus  par  une  chaulde pisse  du  bon 
Pantagruel. 

Or,  pour  vous  dire  comment  il  guerist  de 
son  mal  principal,  je  laisse  icy  comment,  pour 
une  minorative,  il  print  :  quatre  quintaulx  de 
scammonnes  colophoniacque,  six  vingt  et  dix 

16 

huyt  charretées  de  casse,  unze  mille  neuf  cens 
livres  de  reubarbe,  sans  les  aultres  barbouille- 
mens. 

Il  vous  fault  entendre  que,  par  le  conseil  des 
medicins,  feut  décrété  qu'on  osteroit  ce  qui  luy 
faisoit  le  mal  à  l'estomach.  Pour  ce,  l'on  fist 
XVII  grosses  pommes  de  cuyvre  plus  grosses 
que  celle  qui  est  à  Romme  à.  l'aguille  de  Virgile, 
en  telle  façon  qu'on  les  ouvroit  par  le  mylieu 
et  fermoit  à  un  ressort.  En  l'une  entra  un  de 
ses  gens  portant  une  lanterne  et  un  flambeau 
allumé.  Et  ainsi  l'avalla  Pantagruel  comme 
une  petite  pillule. 

En  cinq  aultres  entrèrent  d'autres  gros  var- 
lets  chascun  portant  ung  pic  cà  son  col. 

En  troys  aultres  entrèrent  troys  paysans, 
chascun  ayant  une  pasle  à  son  col. 

En  sept  aultres  entrèrent  sept  porteurs  de 
coustretz,  chascun  ayant  une  corbeille  à  son 
col,  et  ainsi  furent  avallées  comme  pillules. 

Quand  furent  en  l'estomach,  chascun  deffit 
son  ressort,  et  sortirent  de  leurs  cabanes,  et 
premier  celluy  qui  portoit  la  lanterne,  et  ainsi 
cheurent  plus  de  demye  lieue  en  un  goulphre 
horrible,  puant  et  infect  plus  que  Mephitis,  ny 
la  Palus  Camarine,  ny  le  punays  lac  de  Sor- 
bone,  duquel  escript  Strabo.  Et,  n'eust  esté 
qu'ilz  estoient  très  bien  antidotez  lecueur,  l'es- 
tomach et  le  pot  au  vin,  lequel  on  nomme  la 

caboche,  ilz  faussent  suffoquez  et  estainctz  de 
ces  vapeurs  abhominables.  O  quel  parfum  !  O 
quel  vaporament  pour  embrener  touretz  de  nez 
à  jeunes  gualoyses  ! 

Apres,    en   tactonnant    et   fleuretant,  apro- 

cherent  de  la   matière  fécale  et  des  humeurs 

corrumpues  ;  finablement  trouvèrent  une  mont 

joye  d'ordure.  Lors  les  pionniers  frappèrent  sus 

pour  la  desrocher,  et  les  aultres,  avecques  leurs 

pasles,  en  emplirent  les  corbeilles  ;  et,  quand 

tout  fut  bien  nettoyé,  chascun  se  retira  en  sa 

pomme.    Ce  faict,  Pantagruel  se    parforce  de 

rendre  sa  gorge,  et  facillement  les  mist  dehors, 

et  ne  se  monstroyent  en  sa  gorge  en  plus  q'un 

pet  en  la  voslre,  et  là  sortirent  hors  de  leurs 

pillules  joyeusement.  Il   me  souvenoit  quand 

les  Gregeoys  sortirent  du  cheval  en  Troye. 

Et  par  ce  moyen  fut  guery  et  reduict  à 

sa  première  convalescence.  Et  de 

ces  pillules   d'arin  en  avez 

une  à  Orléans,  sus  le 

clochierdel'esglise 

de    Saincte 

Croix. 


La    conclusion    du    présent    livre    et 
l'excuse  de  l'auteur. 

Chapitre  XXXIV. 

R,  Messieurs,  vous  avez  ouy 
un  commencement  de  l'his- 
toire horrificque  de  mon 
maistre  et  seigneur  Panta- 
gruel. Ici  je  feray  fin  à  ce 
premier  livre  :  la  teste  me 
faict  un  peu  de  mal,  et  sens 
bien  que  les  registres  de  mon  cerveau  sont 
quelque  peu  brouillez  de  ceste  purée  de  sep- 
tembre. Vous  aurez  la  reste  de  l'histoire  à  ces 
foires  de  Francfort  prochainement  venantes,  et 
là  vous  verrez  comment  Panurge  fut  marié  et 
cocqu  des  le  premier  moys  de  ses  nopces;  et 
comment  Pantagruel  trouva  la  pierre  philoso- 
phai, et  la  manière  de  la  trouver  et  d'en  user; 
et  comment  il  passa  les  mons  Caspies,  com- 
ment il  naviga  par  la  mer  Athlantique,  et 
deffit  les  Caniballes,  et  conquesta  les  isles  de 
Perlas  ;  comment  il  espousa  la  fille  du  roy  de 
Inde,  nommée  Presthan  ;   comment  il  comba- 

tit  contre  les  diables  et  fist  brusler  cinq 
chambres  d'enfer,  et  mist  à  sac  la  grande 
chambre  noire,  et  getta  Proserpine  au  feu,  et 
rompit  quatre  dentz  à  Lucifer  et  une  corne  au 
cul;  et  comment  il  visita  les  régions  de  la  lune 
pour  sçavoir  si,  à  la  vérité,  la  lune  n'estoit 
entière,  mais  que  les  femmes  en  avoient  troys 
quartiers  en  la  teste  ;  et  mille  aultres  petites 
joyeusetez  toutes  véritables.  Ce  sont  belles  be- 
soignes.  Bon  soir,  messieurs.  Pardonnate  my,  et 
ne  pensez  tant  à  mes  faultes  que  ne  pensiez  bien 
es  vostres.  Si  vous  me  dictes  :  «  Maistre,  il  sem- 
bleroit  que  ne  feussiez  grandement  saige  de  nous 
escrire  ces  balivernes  et  plaisantes  mocquettes,  » 
je  vous  responds  que  vous  ne  Testes  gueres 
plus  de  vous  amuser  à  les  lire.  Toutesfoys,  si 
pour  passetemps  joyeulx  les  lisez,  comme  pas- 
sant temps  les  escripvoys,  vous  et  moy  sommes 
plus  dignes  de  pardon  q'un  grand  tas  de  sar- 
rabovittes,  cagotz,  escargotz,  hypocrites,  caflFars, 
Frappars,  botineurs,  et  aultres  telles  sectes  de 
gens  qui  se  sont  desguisez  comme  masques 
pour  tromper  le  monde. 

Car,  donnans  entendre  au  populaire  commun 
qu'ilz  ne  sont  occupez  sinon  a  contemplation 
et  dévotion,  en  jeusnes  et  macération  de  la 
sensualité,  sinon  vrayement  pour  sustenter  et 
alimenter  la  petite  fragilité  de  leur  humanité, 
au  contraire  font  chiere.  Dieu  sçait  quelle  ! 
Et  curios  simulafit,  sed  bacchanalia  viviint. 

Vous  le  pouvez  lire  en  grosse  lettre  et  enlu- 
mineure  de  leurs  rouges  muzeaulx  et  ventres  à 
poulaine,  sinon  quand  ilz  se  parfument  de 
soulphre.  Quant  est  de  leur  estude,  elle  est 
toute  consummée  à  la  lecture  de  livres  Pan- 
tagruelicques,  non  tant  pour  passer  temps 
joyeusement  que  pour  nuyre  à  quelc'un  mes- 
chantement,  sçavoir  est  :  articulant,  monorti- 
culant,  torticulant,  cuUetant,  couilletant  et  dia- 
bliculant,  c'est  à  dire  callumniant.  Ce  que  fai- 
sans, semblent  es  coquins  de  village  quifougent 
et  escharbottent  la  merde  des  petitz  enfans  en 
la  saison  des  cerises  et  guignes,  pour  trouver  les 
noyaulx  et  iceulx  vendre  es  drogueurs  qui  font 
l'huille  de  Maguelet.  Iceulx  fuyez,  abhorrissez  et 
baissez  aultant  que  je  foys,  et  vous  en  trouverez 
bien,  sur  ma  foy.  Et  si  desirez  estre  bons  pan- 
tagruelistes,  c'est  à  dire  vivre  en  paix,  joye,  santé, 
faisans  tousjours  grande  chère,  ne  vous  fiez  ja- 
mais en  gens  qui  regardent  par  un  pertuys. 

Fin  des  Cronicques  de  Pantagruel,  Roy  des  Dipsodes, 

restitue'^  à  leur  naturel, 

avec  ses  jaictT^  et  prouesses  espoventahles  : 

composez^  par  feu  M.  Alcofrihas 

ahstracteur  de  quinte  essence. 

